**МОНГОЛ УЛСЫН ИХ ХУРЛЫН 2019 ОНЫ ХАВРЫН ЭЭЛЖИТ**

**ЧУУЛГАНЫ 6 ДУГААР САРЫН 06-НЫ ӨДӨР /ПҮРЭВ ГАРАГ/-ИЙН**

**НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-17 |
| 2 | Дэлгэрэнгүй тэмдэглэл | 18-100 |
|  | **1*.***Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төсөл */анхны хэлэлцүүлэг/* | 20-30 |
|  | 2.Үндсэн хуулийн цэцийн гишүүнийг томилох, чөлөөлөх тухай асуудал | 30-43 |
|  | 3.Монгол Улсын Үндсэн хуульд оруулах нэмэлт, өөрчлөлтийн төслийг өргөн мэдүүлэх ажиллагаа | 43-46 |
|  | 4.Жижиг, дунд үйлдвэр, үйлчилгээг дэмжих тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /эцсийн хэлэлцүүлэг/ | 47-57 |
|  | 5.Монгол Улс дахь хүний эрх, эрх чөлөөний байдлын талаарх 18 дахь илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төсөл | 58-70 |
|  | 6.“Цалингийн хэмжээ тогтоох итгэлцүүр батлах тухай” Улсын Их Хурлын тогтоолын төсөл /эцсийн хэлэлцүүлэг/ | 70-71 |
|  | 7.Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төсөл /эцсийн хэлэлцүүлэг/ | 71-73 |
|  | 8.Гэмт хэрэг, зөрчлөөс урьдчилан сэргийлэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /эцсийн хэлэлцүүлэг/ | 74-81 |
|  | 9.Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2018.12.04-ний өдөр өргөн мэдүүлсэн, хэлэлцэх эсэх/ | 81-90 |
|  | 10.“Эрдэнэт үйлдвэр” ХХК-ийн үйл ажиллагааны тухай Монгол Улсын болон Оросын Холбооны Улсын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төсөл /Засгийн газар 2019.05.03-ны өдөр өргөн мэдүүлсэн, хэлэлцэх эсэх/ | 90-97 |
|  | 11.Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төсөл /Засгийн газар 2019.05.03-ны өдөр өргөн мэдүүлсэн, хэлэлцэх эсэх/ | 97-100 |

***Монгол Улсын Их Хурлын 2019 оны хаврын ээлжит чуулганы***

***6 дугаар сарын 06-ны өдөр /Пүрэв гараг/-ийн чуулганы***

***нэгдсэн хуралдааны товч тэмдэглэл***

 Улсын Их Хурлын дарга Г.Занданшатар ирц, хэлэлцэх асуудлыг танилцуулж, хуралдааныг даргалав.

 *Хуралдаанд ирвэл зохих 75 гишүүнээс 40 гишүүн ирж, 53.3 хувийн ирцтэйгээр хуралдаан 10 цаг 20 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.*

 *Чөлөөтэй: Н.Амарзаяа, Ж.Батзандан, Ж.Бат-Эрдэнэ, Д.Дамба-Очир, С.Жавхлан, Н.Номтойбаяр, Б.Пүрэвдорж, Я.Санжмятав, О.Содбилэг, Г.Солтан, А.Ундраа, Ч.Хүрэлбаатар, Д.Цогтбаатар, Ж.Энхбаяр, Ө.Энхтүвшин, С.Эрдэнэ;*

 *Эмнэлгийн чөлөөтэй: С.Батболд, Б.Батзориг, Б.Наранхүү;*

*Хоцорсон: Ж.Мөнхбат -30 минут, А.Сүхбат -30 минут, Ж.Эрдэнэбат -1 цаг 30 минут.*

Хэлэлцэх асуудалтай холбогдуулан Улсын Их Хурлын гишүүн Д.Тэрбишдагва, Б.Бат-Эрдэнэ нар санал хэлж, Улсын Их Хурлын дарга Г.Занданшатар тайлбар хийв.

***Нэг.* Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төсөл** */анхны хэлэлцүүлэг/*

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, **Төрийн байгуулалтын байнгын хорооны ажлын албаны зөвлөх Ж.Бямбадулам, референт Б.Золбоо нар байлцав.**

**Төслийг анхны хэлэлцүүлэгт бэлтгэсэн талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн С.Бямбацогт танилцуулав.**

**Байнгын хорооны санал, дүгнэлттэй холбогдуулан Улсын Их Хурлын гишүүн О.Баасанхүү, Х.Баделхан нарын тавьсан асуултад Улсын Их Хурлын гишүүн С.Бямбацогт, Төрийн байгуулалтын байнгын хорооны дарга Д.Лүндээжанцан нар хариулж, тайлбар хийв.**

***Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн талаар Төрийн байгуулалтын байнгын хорооноос гаргасан зарчмын зөрүүтэй саналаар санал хураалт явуулав.***

**Байнгын хорооны дэмжсэн санал:**

**Г.Занданшатар:** Улсын Их Хурлын гишүүн С.Бямбацогт, Ж.Мөнхбат, Д.Тогтохсүрэн, Н.Энхболд, Д.Эрдэнэбат нар /Цаашид “Ажлын хэсэг” гэнэ/-ын гаргасан, **1.**Төсөлд 1, 2, 3 дахь хэлэлцүүлгийн Байнгын хорооны хуралдаанаар Үндсэн хуульд оруулах нэмэлт, өөрчлөлтийн төслийг хэлэлцэх санал хураалтыг явуулахдаа Байнгын хорооны хуралдаанд оролцсон гишүүдийн гуравны хоёроос доошгүйн саналаар шийдвэрлэх гэж тохиолдол бүрт өөрчлөх гэсэн саналыг дэмжье гэсэн санал хураалт явуулъя.

Уг саналтай холбогдуулан Улсын Их Хурлын гишүүн Ц.Даваасүрэн, С.Бямбацогт, Ж.Мөнхбат нар үг хэлэв.

Зөвшөөрсөн: 29

Татгалзсан: 20

Бүгд: 49

59.2 хувийн саналаар санал дэмжигдлээ.

Ажлын хэсгийн гаргасан, **2.**Төслийн 242,2 дахь хэсгийн “дөрөвний гурваас доошгүйн ирцтэй бол” гэснийг “олонх хүрэлцэн ирсэн бол” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 30

 Татгалзсан: 19

 Бүгд: 49

61.2 хувийн саналаар санал дэмжигдлээ.

Ажлын хэсгийн гаргасан, **3.**”Энэ хуулийг 2019 оны 6 дугаар сарын 10-ны өдрөөс эхлэн дагаж мөрдөнө.” гэсэн 7 дугаар зүйл нэмэх гэсэн саналыг дэмжье гэсэн санал хураалт явуулъя.

Уг саналтай холбогдуулан Улсын Их Хурлын гишүүн О.Баасанхүү үг хэлэв.

Зөвшөөрсөн: 32

 Татгалзсан: 17

 Бүгд: 49

65.3 хувийн саналаар санал дэмжигдлээ.

Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

*Уг асуудлыг 11 цаг 03 минутад хэлэлцэж дуусав.*

***Хоёр. Үндсэн хуулийн цэцийн гишүүнийг томилох, чөлөөлөх тухай асуудал***

Хэлэлцэж буй асуудалтай холбогдуулан нэр дэвшигч Г.Баясгалан оролцов.

Хуралдаанд Улсын Их Хурлын Тамгын газрын Ерөнхий нарийн бичгийн дарга Л.Өлзийсайхан, Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Хууль зүйн байнгын хорооны ажлын албаны ахлах зөвлөх М.Үнэнбат, зөвлөх Г.Золжаргал нар байлцав.

Нэр дэвшигчийн талаар Улсын Их Хурлын дарга Г.Занданшатар, Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Л.Мөнхбаатар нар танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Д.Эрдэнэбатын тавьсан асуултад Хууль зүйн байнгын хорооны дарга Ш.Раднаасэд хариулж, тайлбар хийв.

Улсын Их Хурлын гишүүн Д.Хаянхярваа, Л.Оюун-Эрдэнэ, Б.Бат-Эрдэнэ, О.Баасанхүү, М.Билэгт, С.Бямбацогт, Ц.Цогзолмаа, Ц.Нямдорж, Ц.Даваасүрэн нар үг хэлэв.

**Г.Занданшатар:** Гунгаагийн Баясгаланг Үндсэн хуулийн цэцийн гишүүнээр томилох саналыг дэмжье гэсэн санал хураалт явуулъя.

Зөвшөөрсөн: 36

 Татгалзсан: 10

 Бүгд: 46

78.3 хувийн саналаар санал дэмжигдлээ.

Үндсэн хуулийн цэцийн гишүүнээр томилох саналыг хуралдаанд оролцсон гишүүдийн олонх дэмжсэн тул энэ тухай Улсын Их Хурлын тогтоол батлагдсанд тооцлоо.

Үндсэн хуулийн цэцийн гишүүнээр томилох тухай Улсын Их Хурлын тогтоолын эцсийн найруулгыг уншиж танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгыг сонслоо. /11:49/

**Г.Занданшатар:** Үндсэн хуулийн цэцийн гишүүний бүрэн эрхийн хугацаа нь дуусгавар болсон тул Дондогийн Ганзоригийг чөлөөлөх тухай Улсын Их Хурлын тогтоолын төслийг баталъя гэсэн санал хураалт явуулъя.

Зөвшөөрсөн: 39

 Татгалзсан: 10

 Бүгд: 49

79.6 хувийн саналаар санал дэмжигдлээ.

Үндсэн хуулийн цэцийн гишүүнээс чөлөөлөх тухай Улсын Их Хурлын тогтоолын эцсийн найруулгыг уншиж танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгыг сонслоо. /11:50/

Үндсэн хуулийн цэцийн гишүүнээр томилогдсон Г.Баясгаланд Улсын Их Хурлын гишүүдийн нэрийн өмнөөс баяр хүргэж, ажлын амжилт хүсэв.

*Уг асуудлыг 11 цаг 51 минутад хэлэлцэж дуусав.*

 ***Гурав. Монгол Улсын Үндсэн хуульд оруулах нэмэлт, өөрчлөлтийн төслийг өргөн мэдүүлэх ажиллагаа***

Ажиллагаанд Улсын Бага Хурлын гишүүн, Ардын Их Хурлын депутат асан, дэд ажлын хэсгийн ахлагч Р.Хатанбаатар, Улсын Бага Хурлын гишүүн, Ардын Их Хурлын депутат асан, ажлын хэсгийн гишүүн Д.Ламжав, Монгол Улсын Их Сургуулийн Хууль зүйн сургуулийн багш, доктор профессор, дэд ажлын хэсгийн нарийн бичгийн дарга О.Мөнхсайхан нар оролцов.

Хуралдаанд Улсын Их Хурлын Тамгын газрын Ерөнхий нарийн бичгийн дарга Л.Өлзийсайхан, Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Хуралдаан зохион байгуулах хэлтсийн дарга З.Нямцогт, Хэвлэл, мэдээлэл, олон нийттэй харилцах хэлтсийн дарга С.Батбаатар, Улсын Их Хурал дахь Монгол Ардын намын бүлгийн ажлын албаны дарга Н.Энхтайван, Улсын Их Хурал дахь Ардчилсан намын зөвлөлийн ажлын албаны дарга Д.Золжаргал, Хууль зүйн байнгын хорооны ажлын албаны ахлах зөвлөх М.Үнэнбат, Өргөдлийн байнгын хорооны ажлын албаны ахлах зөвлөх Х.Энэбиш, Эдийн засгийн байнгын хорооны ажлын албаны ахлах зөвлөх Ц.Мөнхбаяр, Төрийн байгуулалтын байнгын хорооны ажлын албаны зөвлөх Ж.Бямбадулам, Б.Хатантуул, А.Солонго, референт Ц.Болормаа, Б.Золбоо, Хэвлэл, мэдээлэл, олон нийттэй харилцах хэлтсийн ахлах референт Ш.Содномжамц нар байлцав.

Төслийг өргөн мэдүүлэх үед Улсын Их Хурлын гишүүн, Төрийн байгуулалтын байнгын хорооны дарга Д.Лүндээжанцан үг хэлж, Монгол Улсын Үндсэн хуульд оруулах нэмэлт, өөрчлөлтийн төслийг Улсын Их Хурлын дарга Г.Занданшатарт өргөн барив. /11:58/

Улсын Их Хурлын дарга Г.Занданшатар төслийг хүлээн авч, үг хэлэв. /12:03/

*Монгол Улсын Үндсэн хуульд оруулах нэмэлт, өөрчлөлтийн төслийг өргөн мэдүүлэх ажиллагаа 12 цаг 03 минутад дуусав.*

***Дөрөв. Жижиг, дунд үйлдвэр, үйлчилгээг дэмжих тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */эцсийн хэлэлцүүлэг/*

Хэлэлцэж буй асуудалтай холбогдуулан **Хүнс, хөдөө аж ахуй, хөнгөн үйлдвэрийн яамны Жижиг, дунд үйлдвэр, хоршооны бодлогын хэрэгжилтийг зохицуулах газрын дарга Я.Эрдэнэсайхан, мөн газрын ахлах мэргэжилтэн А.Гэрэлзаяа, Жижиг, дунд үйлдвэрийг хөгжүүлэх сангийн захирлын үүргийг түр орлон гүйцэтгэгч Б.Батцэцэг, Монголын Үндэсний Худалдаа аж үйлдвэрийн танхимын Гишүүнчлэлийн газрын дарга Н.Долгормаа, Улсын Их Хурлын гишүүний зөвлөх, хуульч М.Энхмэнд нар** оролцов.

Хуралдаанд Улсын Их Хурлын Тамгын газрын Хууль, эрх зүйн хэлтсийн дарга Э.Түвшинжаргал, Эдийн засгийн байнгын хорооны ажлын албаны ахлах зөвлөх Ц.Мөнхбаяр, зөвлөх С.Энхцэцэг, референт Г.Баярмаа нар байлцав.

Төслийг эцсийн хэлэлцүүлэгт бэлтгэсэн талаар Эдийн засгийн байнгын хорооноос гаргасан танилцуулгыг Улсын Их Хурлын гишүүн М.Оюунчимэг танилцуулав.

Байнгын хорооны танилцуулгатай холбогдуулан Улсын Их Хурлын гишүүн Ц.Гарамжав, Б.Бат-Эрдэнэ нарын тавьсан асуултад Улсын Их Хурлын гишүүн М.Оюунчимэг, Эдийн засгийн байнгын хорооны дарга Ж.Ганбаатар, **Хүнс, хөдөө аж ахуй, хөнгөн үйлдвэрийн яамны Жижиг, дунд үйлдвэр, хоршооны бодлогын хэрэгжилтийг зохицуулах газрын дарга Я.Эрдэнэсайхан нар** хариулж, тайлбар хийв.

Улсын Их Хурлын гишүүн О.Баасанхүү үг хэлэв.

*Жижиг, дунд үйлдвэр, үйлчилгээг дэмжих тухай хуулийн төсөл болон хамт өргөн мэдүүлсэн тогтоолын төслүүдийн талаар Эдийн засгийн байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

**Г.Занданшатар:** **1.**Төслийн 5.1.1 дэх заалтын “250 сая” гэснийг “300.0 сая” гэж, 5.1.2 дахь заалтын “251-500 сая” гэснийг “300.0 сая-1.0 тэрбум” гэж, 5.1.3 дахь заалтын “501 сая-2.5 тэрбум” гэснийг “1.0-2.5 тэрбум” гэж өөрчлөх саналыг дэмжье гэсэн санал хураалт явуулъя.

Зөвшөөрсөн: 24

 Татгалзсан: 17

 Бүгд: 41

58.5 хувийн саналаар санал дэмжигдлээ.

**2.**Төслийн 11.6.1 дэх хэсгийн “250.0” гэснийг “300.0” гэж, 11.6.2 дахь заалтын “500.0 сая” гэснийг “1.0 тэрбум” гэж өөрчлөх саналыг дэмжье гэсэн санал хураалт явуулъя.

Зөвшөөрсөн: 23

 Татгалзсан: 17

 Бүгд: 40

57.5 хувийн саналаар санал дэмжигдлээ.

**3.**Төслийн 11.7 дахь хэсгийн “Бичил, жижиг” гэснийг “Бичил” гэж, “дунд үйлдвэр” гэснийг “жижиг, дунд үйлдвэр” гэж өөрчлөх саналыг дэмжье гэсэн санал хураалт явуулъя.

Зөвшөөрсөн: 26

 Татгалзсан: 14

 Бүгд: 40

65.0 хувийн саналаар санал дэмжигдлээ.

**Хоёр.”Тогтоолын хавсралтад нэмэлт оруулах тухай” Улсын Их Хурлын тогтоолыг** 2020 оны 01 дүгээр сарын 01-ний өдрөөс эхлэн дагаж мөрдөхөөр хугацааг өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 27

 Татгалзсан: 13

 Бүгд: 40

67.5 хувийн саналаар санал дэмжигдлээ.

**Гурав.”Жижиг, дунд үйлдвэр, үйлчилгээг дэмжих тухай хууль /Шинэчилсэн найруулга/ батлагдсантай холбогдуулан авах зарим арга хэмжээний тухай” Улсын Их Хурлын тогтоолын** төслийн 1 дэх заалтын 4 дэх дэд заалтын “2019 оны” гэснийг “2020 оны” гэж өөрчлөхгэсэн саналыг дэмжье гэсэн санал хураалт явуулъя.

Зөвшөөрсөн: 27

 Татгалзсан: 13

 Бүгд: 40

67.5 хувийн саналаар санал дэмжигдлээ.

*Зарчмын зөрүүтэй саналаар санал хурааж дууслаа.*

**Г.Занданшатар:** Байнгын хорооны саналаар Жижиг, дунд үйлдвэр, үйлчилгээг дэмжих тухай хууль /Шинэчилсэн найруулга/-ийн төслийг бүхэлд нь баталъягэсэн санал хураалт явуулъя.

Зөвшөөрсөн: 26

 Татгалзсан: 14

 Бүгд: 40

65.0 хувийн саналаар хууль батлагдлаа.

Хамт өргөн мэдүүлсэн Жижиг, дунд үйлдвэрийн тухай хууль хүчингүй болсонд тооцох тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 26

 Татгалзсан: 14

 Бүгд: 40

65.0 хувийн саналаар хууль батлагдлаа.

Засгийн газрын тусгай сангийн тухай хуульд өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 25

 Татгалзсан: 14

 Бүгд: 39

64.1 хувийн саналаар хууль батлагдлаа.

Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 26

 Татгалзсан: 14

 Бүгд: 40

65.0 хувийн саналаар хууль батлагдлаа.

Зөрчлийн тухай хуульд нэмэлт, өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 26

 Татгалзсан: 14

 Бүгд: 40

65.0 хувийн саналаар хууль батлагдлаа.

Мэргэжлийн боловсрол, сургалтын тухай хуульд нэмэлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 24

 Татгалзсан: 16

 Бүгд: 40

60.0 хувийн саналаар хууль батлагдлаа.

Тогтоолын хавсралтад нэмэлт, өөрчлөлт оруулах тухай Улсын Их Хурлын тогтоолын төслийг бүхэлд нь баталъягэсэн санал хураалт явуулъя.

Зөвшөөрсөн: 26

 Татгалзсан: 13

 Бүгд: 39

66.7 хувийн саналаар тогтоол батлагдлаа.

Жижиг, дунд үйлдвэр, үйлчилгээг дэмжих тухай хууль /Шинэчилсэн найруулга/ батлагдсантай холбогдуулан авах зарим арга хэмжээний тухай Улсын Их Хурлын тогтоолын төслийг бүхэлд нь баталъягэсэн санал хураалт явуулъя.

Зөвшөөрсөн: 25

 Татгалзсан: 14

 Бүгд: 39

64.1 хувийн саналаар тогтоол батлагдлаа.

*Уг асуудлыг 12 цаг 39 минутад хэлэлцэж дуусав.*

Улсын Их Хурлын дарга Г.Занданшатар Улсын Их Хурлын гишүүн Ж.Ганбаатар Улсын Их Хуралд 2018 оны 5 дугаар сарын 03-ны өдөр өргөн мэдүүлсэн Жижиг, дунд үйлдвэрийн тухай хуулийн төслийн хамт өргөн мэдүүлсэн Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай хуулийн төслүүдийг татан авч байгааг мэдэгдэв. /12:40/

***Тав. Монгол Улс дахь хүний эрх, эрх чөлөөний байдлын талаарх 18 дахь илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Хууль зүйн байнгын хорооны ажлын албаны ахлах зөвлөх М.Үнэнбат, референт Ч.Батбямба нар байлцав.

*Хуралдааныг Улсын Их Хурлын дад дарга Л.Энх-Амгалан удирдав. /12:41-13:18/*

Төслийн талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ц.Гарамжав танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн О.Баасанхүү, Д.Оюунхорол, Д.Тогтохсүрэн, Б.Бат-Эрдэнэ, З.Нарантуяа нарын тавьсан асуултад Хууль зүйн байнгын хорооны дарга Ш.Раднаасэд хариулж, тайлбар хийв.

*Үдээс өмнөх хуралдаан 2 цаг 58 минут үргэлжилж, 75 гишүүнээс 42 гишүүн ирж, 56.0 хувийн ирцтэйгээр 13 цаг 18 минутад завсарлав.*

 *Үдээс хойших хуралдаан 15 цаг 27 минутад эхлэв.*

 *Чөлөөтэй: Н.Амарзаяа, Ж.Батзандан, Ж.Бат-Эрдэнэ, Д.Дамба-Очир, С.Жавхлан, Н.Номтойбаяр, Б.Пүрэвдорж, Я.Санжмятав, О.Содбилэг, Г.Солтан, А.Ундраа, Ч.Хүрэлбаатар, Д.Цогтбаатар, Ж.Энхбаяр, Ө.Энхтүвшин, С.Эрдэнэ;*

 *Эмнэлгийн чөлөөтэй: С.Батболд, Б.Батзориг, Б.Наранхүү;*

*Хоцорсон: Н.Оюундарь -1 цаг 10 минут, А.Сүхбат -1 цаг 50 минут.*

Улсын Их Хурлын дарга Г.Занданшатар Хэмжил зүйн тухай хууль /Шинэчилсэн найруулга/, дагалдан гарсан Хэмжлийн нэгдмэл байдлыг хангах тухай хууль хүчингүй болсонд тооцох тухай, Улсын тэмдэгтийн хураамжийн тухай хуулийн зарим зүйл хүчингүй болсонд тооцох тухай, Аж ахуйн үйл ажиллагааны тусгай зөвшөөрлийн тухай хуулийн зарим хэсэг хүчингүй болсонд тооцох тухай, Газрын тосны бүтээгдэхүүний тухай хуульд өөрчлөлт оруулах тухай хуулиудын болон Зарим албан тушаалтны цалингийн хэмжээг тогтоох тухай Улсын Их Хурлын тогтоолын эцсийн найруулгыг танилцуулав. Эцсийн найруулгатай холбогдуулан Улсын Их Хурлын гишүүдээс асуулт, санал гараагүй болно. Улсын Их Хурлын гишүүд хууль, тогтоолын эцсийн найруулгыг сонслоо. /15:27-15:28/

***Тав. Монгол Улс дахь хүний эрх, эрх чөлөөний байдлын талаарх 18 дахь илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төсөл*** */үргэлжлэл/*

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль зүйн байнгын хорооны ажлын албаны ахлах зөвлөх М.Үнэнбат, референт Ч.Батбямба нар байлцав.

**Г.Занданшатар:** Монгол Улс дахь хүний эрх, эрх чөлөөний байдлын талаарх 18 дахь илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төслийг бүхэлд нь баталъягэсэн санал хураалт явуулъя.

Зөвшөөрсөн: 20

 Татгалзсан: 20

 Бүгд: 40

50.0 хувийн саналаар тогтоол батлагдсангүй.

Улсын Их Хурлын гишүүн Н.Энхболд техникийн саатал гарсан тул дээрх санал хураалтыг хүчингүй болгож, дахин санал хураалт явуулъя гэсэн горимын санал гаргав.

**Г.Занданшатар:** Улсын Их Хурлын гишүүн Н.Энхболдын гаргасан, техникийн саатал гарсан тул дээрх санал хураалтыг хүчингүй болгож, дахин санал хураалт явуулъя гэсэн горимын саналыг дэмжье гэсэн санал хураалт явуулъя.

Зөвшөөрсөн: 25

 Татгалзсан: 18

 Бүгд: 43

58.1 хувийн саналаар горимын санал дэмжигдлээ.

**Г.Занданшатар:** Горимын санал дэмжигдсэн тул Монгол Улс дахь хүний эрх, эрх чөлөөний байдлын талаарх 18 дахь илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төслийг бүхэлд нь баталъягэсэн дахин санал хураалт явуулъя.

Зөвшөөрсөн: 25

 Татгалзсан: 18

 Бүгд: 43

58.1 хувийн саналаар тогтоол батлагдлаа.

*Уг асуудлыг 15 цаг 34 минутад хэлэлцэж дуусав.*

***Зургаа. “Цалингийн хэмжээ тогтоох итгэлцүүр батлах тухай” Улсын Их Хурлын тогтоолын төсөл*** */эцсийн хэлэлцүүлэг/*

Хэлэлцэж буй асуудалтай холбогдуулан **Хөдөлмөр, нийгмийн хамгааллын сайд С.Чинзориг, Хөдөлмөр, нийгмийн хамгааллын яамны Хөдөлмөрийн харилцааны бодлогын хэрэгжилтийг зохицуулах газрын мэргэжилтэн Ж.Алтантуяа нар** оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Төрийн байгуулалтын байнгын хорооны ажлын албаны зөвлөх Б.Хатантуул нар байлцав.

Төслийг эцсийн хэлэлцүүлэгт бэлтгэсэн талаар Төрийн байгуулалтын байнгын хорооноос гаргасан танилцуулгыг Улсын Их Хурлын гишүүн Д.Тогтохсүрэн танилцуулав.

Байнгын хорооны танилцуулгатай холбогдуулан Улсын Их Хурлын гишүүдээс асуулт тавиагүй болно.

**Г.Занданшатар:** Байнгын хорооны саналаар “Цалингийн хэмжээ тогтоох итгэлцүүр батлах тухай” Улсын Их Хурлын тогтоолын төслийг бүхэлд нь баталъя гэсэн санал хураалт явуулъя.

Зөвшөөрсөн: 23

 Татгалзсан: 20

 Бүгд: 43

53.5 хувийн саналаар тогтоол батлагдлаа.

 Уг асуудлыг 15 цаг 37 минутад хэлэлцэж дуусав.

***Долоо. Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төсөл*** */эцсийн хэлэлцүүлэг/*

Хэлэлцэж буй асуудалтай холбогдуулан Эрчим хүчний сайд Ц.Даваасүрэн, **Эрчим хүчний яамны Төрийн нарийн бичгийн дарга З.Мэндсайхан, мөн яамны Сэргээгдэх эрчим хүчний хэлтсийн дарга О.Бавуудорж, “Сэргээгдэх эрчим хүчний Үндэсний төв” Төрийн өмчит үйлдвэрийн газрын дарга Ц.Цэрэн, Эрчим хүчний зохицуулах хорооны Судалгааны хэлтсийн дарга Л.Жамбаа нар** оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Эдийн засгийн байнгын хорооны ажлын албаны зөвлөх Д.Мягмарцэрэн, референт Г.Баярмаа нар байлцав.

Төслийг эцсийн хэлэлцүүлэгт бэлтгэсэн талаар Эдийн засгийн байнгын хорооноос гаргасан танилцуулгыг Улсын Их Хурлын гишүүн Б.Баттөмөр танилцуулав.

Байнгын хорооны танилцуулгатай холбогдуулан Улсын Их Хурлын гишүүн Б.Бат-Эрдэнийн тавьсан асуултад Эрчим хүчний сайд Ц.Даваасүрэн, **Эрчим хүчний яамны Сэргээгдэх эрчим хүчний хэлтсийн дарга О.Бавуудорж нар хариулж, тайлбар хийв**.

**Г.Занданшатар:** Байнгын хорооны саналаар Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төслийг бүхэлд нь баталъя гэсэн санал хураалт явуулъя.

Зөвшөөрсөн: 27

 Татгалзсан: 16

 Бүгд: 43

62.8 хувийн саналаар хууль батлагдлаа.

 Уг асуудлыг 15 цаг 49 минутад хэлэлцэж дуусав.

***Найм. Гэмт хэрэг, зөрчлөөс урьдчилан сэргийлэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */эцсийн хэлэлцүүлэг/*

Хэлэлцэж буй асуудалтай холбогдуулан Хууль зүй, дотоод хэргийн яамны Хууль зүйн бодлогын газрын дарга П.Сайнзориг, Улсын ерөнхий прокурорын туслах прокурор, Мониторингийн хэлтсийн дарга Б.Бат-Орших, Санхүүгийн зохицуулах хорооны Захиргаа, удирдлагын газрын дарга Б.Батзориг, Авлигатай тэмцэх газрын Тамгын хэлтсийн дарга З.Баасанням, мөн газрын Урьдчилан сэргийлэх, соён гэгээрүүлэх хэлтсийн дарга Т.Баярхүү, Цагдаагийн ерөнхий газрын Хуулийн хэлтсийн дарга Л.Нямдаваа, Дотоодын хэргийн их сургуулийн Эрдэм шинжилгээний хүрээлэнгийн эрдэм шинжилгээний ахлах ажилтан, хууль зүйн доктор Б.Мөнхдорж нар оролцов.

 Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль зүйн байнгын хорооны ажлын албаны ахлах зөвлөх М.Үнэнбат, зөвлөх Г.Золжаргал, референт П.Хулан нар байлцав.

Төслийг эцсийн хэлэлцүүлэгт бэлтгэсэн талаар Хууль зүйн байнгын хорооноос гаргасан танилцуулгыг Улсын Их Хурлын гишүүн Ц.Гарамжав танилцуулав.

Байнгын хорооны танилцуулгатай холбогдуулан Улсын Их Хурлын гишүүн М.Оюунчимэгийн тавьсан асуултад Улсын Их Хурлын гишүүн С.Бямбацогт, Ц.Гарамжав **нар** хариулж, тайлбар хийв.

Улсын Их Хурлын гишүүн Х.Нямбаатар үг хэлэв.

**Г.Занданшатар:** Байнгын хорооны саналаар Гэмт хэрэг, зөрчлөөс урьдчилан сэргийлэх тухай хууль /Шинэчилсэн найруулга/-ийн төслийг бүхэлд нь баталъя гэсэн санал хураалт явуулъя.

Зөвшөөрсөн: 31

 Татгалзсан: 11

 Бүгд: 42

73.8 хувийн саналаар хууль батлагдлаа.

Хамт өргөн мэдүүлсэн Гэмт хэргээс урьдчилан сэргийлэх тухай хууль хүчингүй болсонд тооцох тухай хуулийн төслийг бүхэлд нь баталъя гэсэн санал хураалт явуулъя.

Зөвшөөрсөн: 30

 Татгалзсан: 12

 Бүгд: 42

71.4 хувийн саналаар хууль батлагдлаа.

Авлигын эсрэг хуульд өөрчлөлт оруулах тухай хуулийн төслийг бүхэлд нь баталъя гэсэн санал хураалт явуулъя.

Зөвшөөрсөн: 30

 Татгалзсан: 12

 Бүгд: 42

71.4 хувийн саналаар хууль батлагдлаа.

Архидан согтуурахтай тэмцэх тухай хуульд өөрчлөлт оруулах тухай хуулийн төслийг бүхэлд нь баталъя гэсэн санал хураалт явуулъя.

Зөвшөөрсөн: 29

 Татгалзсан: 13

 Бүгд: 42

69.0 хувийн саналаар хууль батлагдлаа.

Гэр бүлийн хүчирхийлэлтэй тэмцэх тухай хуульд өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 29

 Татгалзсан: 13

 Бүгд: 42

69.0 хувийн саналаар хууль батлагдлаа.

Мал хулгайлах гэмт хэрэгтэй тэмцэх, урьдчилан сэргийлэх тухай хуульд өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 31

 Татгалзсан: 11

 Бүгд: 42

73.8 хувийн саналаар хууль батлагдлаа.

Хүн худалдаалахтай тэмцэх тухай хуульд өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 29

 Татгалзсан: 13

 Бүгд: 42

69.0 хувийн саналаар хууль батлагдлаа.

Цагдаагийн албаны тухай хуульд өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 30

 Татгалзсан: 12

 Бүгд: 42

71.4 хувийн саналаар хууль батлагдлаа.

Хүүхэд хамгааллын тухай хуульд өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 27

 Татгалзсан: 15

 Бүгд: 42

64.3 хувийн саналаар хууль батлагдлаа.

Зөрчлийн тухай хуульд өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 29

 Татгалзсан: 13

 Бүгд: 42

69.0 хувийн саналаар хууль батлагдлаа.

Статистикийн тухай хуульд нэмэлт оруулах тухай хуулийн төслийг бүхэлд нь баталъягэсэн санал хураалт явуулъя.

Зөвшөөрсөн: 30

 Татгалзсан: 12

 Бүгд: 42

71.4 хувийн саналаар хууль батлагдлаа.

*Уг асуудлыг 16 цаг 13 минутад хэлэлцэж дуусав.*

***Ес. Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2018.12.04-ний өдөр өргөн мэдүүлсэн, хэлэлцэх эсэх/*

# Хэлэлцэж буй асуудалтай холбогдуулан Хууль зүй, дотоод хэргийн яамны Төрийн нарийн бичгийн дарга Г.Билгүүн, мөн яамны Хууль зүйн бодлогын газрын дарга П.Сайнзориг, Цагдаагийн ерөнхий газрын Хуулийн хэлтсийн дарга Л.Нямдаваа, Олон нийтийн аюулгүй байдлыг хангах газрын дарга Ц.Цэрэнпунцаг, Мэргэжлийн хяналтын ерөнхий газрын Байгаль орчин, геологи уул уурхайн хяналтын газрын дарга Н.Батбаяр, Уул уурхай, хүнд үйлдвэрийн яамны Уул уурхайн бодлогын газрын ахлах мэргэжилтэн Б.Дашбал, Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын мэргэжилтэн Ц.Батжаргал, Гаалийн ерөнхий газрын Гаалийн хяналт шалгалтын газрын улсын байцаагч О.Нинжбулган, Онцгой байдлын ерөнхий газрын Гамшгийн шуурхай удирдлагын газрын мэргэжилтэн Б.Ганболд, Тэсэлгээний ажил, үйлчилгээ эрхлэгчдийн холбооны тэргүүн Ж.Жамъян нар оролцов.

 Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Ш.Амарбаясгалан, Б.Түвшинтөгс, референт Б.Гандиймаа нар байлцав.

 Хууль санаачлагчийн илтгэлийг Хууль зүй, дотоод хэргийн сайд Ц.Нямдорж, төслийг хэлэлцэх эсэх талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Х.Баделхан нар танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Л.Энх-Амгалангийн тавьсан асуултад Хууль зүй, дотоод хэргийн яамны Хууль зүйн бодлогын газрын дарга П.Сайнзориг, Мэргэжлийн хяналтын ерөнхий газрын Байгаль орчин, геологи уул уурхайн хяналтын газрын дарга Н.Батбаяр нар хариулж, тайлбар хийв.

 Төслийн талаар Улсын Их Хурлын гишүүн Т.Аюурсайхан, Л.Энх-Амгалан, Ц.Нямдорж, Б.Бат-Эрдэнэ нар үг хэлэв.

**Г.Занданшатар:** Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх шаардлагагүй гэсэн Байнгын хорооны саналыг дэмжье гэсэн санал хураалт явуулъя.

Зөвшөөрсөн: 1

 Татгалзсан: 42

 Бүгд: 43

2.3 хувийн саналаар Байнгын хорооны санал дэмжигдсэнгүй.

Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд дэмжиж, хэлэлцэх нь зүйтэй гэж хуралдаанд оролцсон гишүүдийн олонх үзсэн тул төслийг анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

***Уг асуудлыг 16 цаг 46 минутад хэлэлцэж дуусав.***

***Арав. “Эрдэнэт үйлдвэр” ХХК-ийн үйл ажиллагааны тухай Монгол Улсын болон Оросын Холбооны Улсын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төсөл*** */Засгийн газар 2019.05.03-ны өдөр өргөн мэдүүлсэн, хэлэлцэх эсэх/*

# Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Л.Оюун-Эрдэнэ, Засгийн газрын Хэрэг эрхлэх газрын Хууль, эрх зүйн газрын дарга Н.Мягмар, мөн газрын ахлах референт Ч.Дондогмаа, Гадаад харилцааны яамны Олон улсын гэрээ, эрх зүйн газрын дэд захирал С.Ганхуяг, Төрийн өмчийн бодлого, зохицуулалтын газрын даргын үүргийг түр орлон гүйцэтгэгч Б.Ганбат нар оролцов.

 Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Ш.Амарбаясгалан, Б.Түвшинтөгс, референт Б.Гандиймаа нар байлцав.

 Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Л.Оюун-Эрдэнэ, төслийг хэлэлцэх эсэх талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Х.Баделхан нар танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ц.Гарамжав, Б.Бат-Эрдэнэ нарын тавьсан асуултад Монгол Улсын сайд, Засгийн газрын Хэрэг эрхлэх газрын дарга Л.Оюун-Эрдэнэ, Хууль зүй, дотоод хэргийн сайд Ц.Нямдорж нар хариулж, тайлбар хийв.

 **Г.Занданшатар:** “Эрдэнэт үйлдвэр” ХХК-ийн үйл ажиллагааны тухай Монгол Улсын болон Оросын Холбооны Улсын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг хэлэлцэх нь зүйтэй гэсэн Байнгын хорооны саналыг дэмжье гэсэн санал хураалт явуулъя.

Зөвшөөрсөн: 25

 Татгалзсан: 16

 Бүгд: 41

61.0 хувийн саналаар Байнгын хорооны санал дэмжигдлээ.

“Эрдэнэт үйлдвэр” ХХК-ийн үйл ажиллагааны тухай Монгол Улсын болон Оросын Холбооны Улсын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг үзэл баримтлалын хүрээнд дэмжиж, хэлэлцэх нь зүйтэй гэж хуралдаанд оролцсон гишүүдийн олонх үзсэн тул төслийг анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

***Уг асуудлыг 17 цаг 11 минутад хэлэлцэж дуусав.***

***Арван нэг. Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төсөл*** */Засгийн газар 2019.05.03-ны өдөр өргөн мэдүүлсэн, хэлэлцэх эсэх/*

# Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Л.Оюун-Эрдэнэ, Засгийн газрын Хэрэг эрхлэх газрын Хууль, эрх зүйн газрын дарга Н.Мягмар, мөн газрын ахлах референт Ч.Дондогмаа, Гадаад харилцааны яамны Олон улсын гэрээ, эрх зүйн газрын дэд захирал С.Ганхуяг, Төрийн өмчийн бодлого, зохицуулалтын газрын даргын үүргийг түр орлон гүйцэтгэгч Б.Ганбат, “Монголросцветмет” Төрийн өмчит үйлдвэрийн газрын захирал Б.Мөнхбат нар оролцов.

 Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Ш.Амарбаясгалан, Б.Түвшинтөгс, референт Б.Гандиймаа нар байлцав.

 Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Л.Оюун-Эрдэнэ, төслийг хэлэлцэх эсэх талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Б.Бат-Эрдэнэ нар танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт тавиагүй болно.

 Төслийн талаар Улсын Их Хурлын гишүүн Ц.Нямдорж үг хэлэв.

**Г.Занданшатар:** Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг хэлэлцэх нь зүйтэй гэсэн Байнгын хорооны саналыг дэмжье гэсэн санал хураалт явуулъя.

Зөвшөөрсөн: 28

 Татгалзсан: 12

 Бүгд: 40

70.0 хувийн саналаар Байнгын хорооны санал дэмжигдлээ.

Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийн үзэл баримтлалын хүрээнд дэмжиж, хэлэлцэх нь зүйтэй гэж хуралдаанд оролцсон гишүүдийн олонх үзсэн тул төслийг анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

*Уг асуудлыг 17 цаг 22 минутад хэлэлцэж дуусав.*

Улсын Их Хурлын гишүүн Д.Тогтохсүрэн Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг хийе гэсэн горимын санал гаргаж, Улсын Их Хурлын дарга Г.Занданшатар тайлбар хийв.

***Бусад.*** Улсын Их Хурлын гишүүн З.Нарантуяагийн урилгаар Завхан аймгийн Алдархаан сумын иргэдийн төлөөлөл, Улсын Их Хурлын гишүүн Ж.Эрдэнэбатын урилгаар Сэлэнгэ аймгийн Мандал сумын иргэдийн төлөөлөл, Улсын Их Хурлын гишүүн Ц.Даваасүрэнгийн урилгаар Хөвсгөл аймгийн Мөрөн сумын иргэдийн төлөөлөл, Улсын Их Хурлын гишүүн Я.Содбаатарын урилгаар Өвөрхангай аймгийн Хужирт сумын иргэдийн төлөөлөл, Улсын Их Хурлын гишүүн Д.Сарангэрэлийн урилгаар Нийслэлийн Хан-Уул дүүргийн 3 дугаар хорооны иргэдийн төлөөлөл Төрийн ордон, Улсын Их Хурлын чуулганы үйл ажиллагаатай танилцав.

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хуралдаан зохион байгуулах хэлтсийн дарга З.Нямцогт, мөн хэлтсийн шинжээч М.Номиндулам, Р.Дэлгэрмаа нар хариуцан ажиллав.

*Өнөөдрийн чуулганы нэгдсэн хуралдаан 4 цаг 54 минут үргэлжилж, 75 гишүүнээс 41 гишүүн ирж, 54.7 хувийн ирцтэйгээр 17 цаг 23 минутад өндөрлөв.*

 **Тэмдэглэлтэй танилцсан:**

 ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

 **Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2019 ОНЫ ХАВРЫН ЭЭЛЖИТ**

 **ЧУУЛГАНЫ 6 ДУГААР САРЫН 06-НЫ ӨДӨР /ПҮРЭВ ГАРАГ/-ИЙН**

**НЭГДСЭН** **ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Г.Занданшатар:** Балжиннямтай, Дашнямтай шинийн 3-ны билэгт сайн өдрийн мэндийг өргөн дэвшүүлье. Гишүүдийн ирц ирвэл зохих 58 гишүүнээс 39 гишүүн ирж ирц бүрдсэн байна. Ийм учраас 2019 оны хаврын ээлжит чуулганы 6 дугаар сарын 06-ны өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлуудыг танилцуулъя.

1.Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг хэлэлцэнэ.

2.Үндсэн хуулийн цэцийн гишүүнийг томилох, чөлөөлөх тухай асуудал.

3.Өнөөдөр бас билэгт өдөр Үндсэн хуулийн нэмэлт, өөрчлөлтийн хуулийн төслийг өргөн мэдүүлэх ажил энэ завсраар явах юм байна.

4.Жижиг, дунд үйлдвэр, үйлчилгээг дэмжих тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд.

5.Монгол Улс дахь хүний эрх, эрх чөлөөний байдлын талаарх 18 дахь илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төсөл.

6.“Цалингийн хэмжээ тогтоох итгэлцүүр батлах тухай” Улсын Их Хурлын тогтоолын төсөл.

7.Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төсөл.

8.Гэмт хэрэг, зөрчлөөс урьдчилан сэргийлэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд.

9.Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд.

10.“Эрдэнэт үйлдвэр” ХХК-ийн үйл ажиллагааны тухай Монгол Улсын болон Оросын Холбооны Улсын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төсөл.

11.Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төсөл. Ийм 11 асуудлыг өнөөдрийн чуулганаар хэлэлцэнэ.

Хэлэлцэх асуудалтай холбогдуулан саналтай гишүүн байна уу? Тэрбишдагва гишүүнээр тасаллаа.

**Д.Тэрбишдагва:** Баярлалаа. Өнөөдөр хэлэлцэх асуудлыг сонслоо. Их Хурлын даргаас нэг хүсэлт байгаа юм. Дараагийн 7 хоногт хэлэлцэх асуудалтай холбогдуулаад нэг хүсэлт байна. Оюутолгойтой холбогдолтой ажлын хэсэг ажиллаад бүтэн жил гаруй болсон. Өнгөрсөн оны 11 сарын 30-нд санал, дүгнэлт бэлэн болоод тэрнээс хойш хэлэлцэж явсаар байгаад Их Хурлын даргад, төрийн гурван өндөрлөгт өгөөд одоо 3 сар болж байна.

Энэ 7 хоног биш түрүүний 7 хоногт эдийн засгийн байнгын хороогоор санал, дүгнэлт, зөвлөмжөө танилцуулсан л даа. Тэгээд Эдийн засгийн байнгын хороогоор шийдвэр гараад цаашдаа энийгээ нэг хэлэлцээд явчихмаар байгаа юм. Ажлын хэсэг дээр ажилласан хүмүүс ажлаа сайн гүйцэтгэсэн гэдгийг Монгол Ардын намын бүлэг ч дүгнэсэн, Эдийн засгийн байнгын хорооны хурлаар ч энэ ажил сайн хийсэн байна гэж дүгнэсэн. Одоо Эдийн засгийн байнгын хороо юм уу, Их Хурлаар орж энийг албан ёсны шийдвэрээ гаргаад явчихмаар байгаа юм.

Би бол энийг олон удаа дахиж яримааргүй байна. Нэгэнтээ бид нар бүтэн жил шахам ажиллаад эцсийнхээ дүгнэлтийг гаргачихсан, саналаа гаргачихсан. Одоо энийг Их Хурал цааш нь шийдээд нэг шийдвэр гаргаад явчихмаар байна л даа. Энэ чинь нийгмийн хүлээлт, гадна, дотны хүлээлт байна, олон улсын байгууллага, бусад байгууллагатай харьцаж байгаа харьцаа байна. Монгол Улсын Засгийн газар нөгөө талтайгаа ширээний ард суухаар бас тийм яриа хэлэлцээнүүд явагдаж байгаа энэ үед нэг чиглэл гаргахгүй бол нийгмийн хүлээлт бий болчихоод, нөгөө талын ч хүлээлт байна, Засгийн газрын ч хүлээлт байна, Их Хурлын энэ шийдвэрийг хараад байгаа учраас энийг дараагийн 7 хоногийнхоо хурал зөвлөгөөн, Байнгын хороо зэргээр оруулаад Байнгын хорооноос хамтарсан ажлын хэсэг байгуулмаар юм ярьж байна лээ. Тэрийг нь байгуулаад энийгээ нэг шийдээд яваад өгөөч ээ. Маргааш даргын зөвлөлөөр оруулаад даргын зөвлөлийн хуралдаанаас чиглэл өгөөч ээ гэсэн ийм хүсэлт байгаад байгаа юм л даа. Баярлалаа.

 **Г.Занданшатар:** Эрхэм гишүүн Бадмаанямбуугийн Бат-Эрдэнэ.

 **Б.Бат-Эрдэнэ:** Би өмнөх 7 хоногт орон нутагт ажилласан. Орон нутагт би ажиллахдаа би хагас, бүтэн сайнаар ажилласан. Энэ ажиллахдаа хөдөөгийн иргэд, малчидтай уулзсан. Би өмнө нь удаа дараа ярьж байгаа. Миний Ерөнхий сайдад тавьсан зуншлагатай холбоотой, хөдөө аж ахуй, тэр тусмаа мал аж ахуйн салбарын өмнө тулгамдаж байгаа, малчдын өмнө тулгамдаж байгаа бэлчээрийн доройтол, цөлжилт, байгаль орчны төлөв байдал чинь амаргүй болж байгаатай холбоотой асуулга тавьсан.

Энэ асуулгын хариуг Их Хурлын чуулганаар яаралтай хуваарьт оруулж сонсгомоор байна. Энэ дээр анхаарал тавьж өгөөч ээ. Би зөвлөхөө явуулаад Тамгын газраас асуулгасан, хөдөө явж байхдаа. Тэгсэн чинь олон гишүүдийн асуулга хуваарьт орчихсон байгаа гэж. Би бол удаа дараа хэлж байгаа. Ер нь цаг хугацаатай юмыг цаг хугацаанд нь асуудлыг хэлэлцэх хэрэгтэй. Цаг хугацааны хувьд ач холбогдолгүй болчихсон хойно энэ ямар ч үр дүн болохгүй юм гэдгийг би удаа дараа хэлж байгаа. Тийм учраас энэ дээр Их Хурлын дарга анхаарал тавьж өгөөч ээ гэж.

Хоёрдугаарт, би Тэрбишдагва гишүүнээр ахлуулсан Оюутолгойн ажлыг шалгах ажлын хэсэгт орж ажилласан. Энэ асуудлаа нэг талд нь гаргахгүй бол манай энэ Их Хурлын гишүүд чинь олон нийтэд хандаад юм уу, хэвлэл мэдээлэл дээр маш мундаг, мундаг мэдээллүүд хийдэг. Гэтэл яг бодит байдал дээр ямар байна вэ гэдгээ одоо энэ шийдвэр, үр дүнгээр харагдах ёстой. Улаан гишүүнээр ахлуулсан лобби бүлэг Их Хурал дээр байж байгаа. Энэ Оюутолгойн гэрээг анх орж ирж байсан 2008, 2009 оныг бодох юм бол нэлээн нийгмийн хувьд ч гэсэн бодитой алдаа дутагдал байна, энэ бол үнэхээр санхүүгийн луйврын гэрээ болчихжээ гэдэг нь цаг хугацааны шалгуураар ойлгогдоод байгаа учраас энэ Их Хуралд орж ирсэн хүмүүсийн тэр ойлголт өөр болчихсон юм шиг байна.

Бид нарын арваад жилийн өмнөх тэр нөхцөл байдал, дөрөв, тавхан улсууд шахаж шаардаж энд бараг хэвтэх, суух дээрээ тулж байж Их Хурлаас нэг чиглэл өгсөн тогтоол, шийдвэр 57 дугаар тогтоол гаргаж байсныг бодох юм бол арай өөр болсон юм шиг болоод байгаа юм. Тийм учраас нэгэнт ажлын хэсэг гараад тэгээд Их Хурлын бүтцийн байгууллагууд нь хэлэлцээд дүн бан гаргачихсан юм чинь энэ дээр анхаарал тавиач ээ гэж. Энэ бол одоо энэ Засгийн газрын дэвшүүлж тавиад байгаа, нийгэмд шударга ёсыг тогтооно, баялгийн тэгш, шударга хуваарилалт, энэ асуудлын чинь орой дээр нь, эхэнд нь хийж хэрэгжүүлэх ёстой асуудал энэ Оюутолгой шүү. Тэгээд тэр 30 гэр бүлээсээ юмаа хурааж авдаг, Эрдэнэтийн 49-тэй холбоотой асуудал нэг талдаа шийдэгдэж байх шиг байна. Энэ асуудлаа одоо нэг мөр болгох хэрэгтэй.

 **Г.Занданшатар:** Оюутолгойтой холбоотой асуудлаар Эдийн засгийн байнгын хороо, Хууль зүйн байнгын хороо хамтарсан ажлын хэсэг байгуулж шийдвэрийн төслөө боловсруулж сая өнгөрсөн хурлаар Эдийн засгийн байнгын хороогоор хэлэлцсэн асуудлуудаа нэг тийш нь болго оо. Одоо Их Хурлаар шийдвэрийн төсөл байхгүй үед хэлэлцэх бололцоо байхгүй байгаа. Энийг ажлын хэсэг бас хэлэлцэж ярилцаж. Их Хурал шийдвэр гаргахгүй, Байнгын хороо шийдвэр гаргана. Байнгын хороо ажлын хэсгийн дүгнэлтийг сонсоод тэрэнтэй холбогдуулж шийдвэр гаргаж Болорчулуун нарын гишүүд санал тавиад яваад байгаа. Хууль зүйн байнгын хороотой хамтарсан ажлын хэсэг байгуулах саналыг Эдийн засгийн байнгын хороо гаргасан байгаа.

 Хоёрдугаарт, Бат-Эрдэнэ гишүүний тавьсан асуултад Бэлчээрийн талхдалт, хөрсний доройтол, цөлжих явцын улмаас бэлчээр доройтож байгаатай тэмцэх чиглэлээр Засгийн газраас хэрэгжүүлж буй ажлын талаар 4 дүгээр сарын 24-нд асуулга тавиад 5 сарын 30-нд Хэрэг эрхлэх газраас хариу нь ирсэн байна. Бат-Эрдэнэ гишүүн өөрөө сонсох хүсэлтээ ирүүлээгүй байна. Чуулганаар сонсох хүсэлтийг хариу ирсний дараа Улсын Их Хурлын Тамгын газарт албан ёсоор тавих ёстой. Албан бичгээр Улсын Их Хурлын чуулганаар сонсох хүсэлтээ тавих хэрэгтэй. Тамгын газар тэрэн дээр одоо уулзаад хариуг нь өг.

Ингээд хэлэлцэх асуудалдаа оръё.

**Нэг. Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төсөл /анхны хэлэлцүүлэг/**

Төслийн анхны хэлэлцүүлгийг явуулсан талаарх Төрийн байгуулалтын байнгын хорооны санал, дүгнэлтийг Улсын Их Хурлын эрхэм гишүүн Сандагийн Бямбацогт танилцуулна. Бямбацогт гишүүнийг индэрт урьж байна.

**С.Бямбацогт:** Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн Я.Содбаатар, Н.Амарзаяа нараас. 2019 оны 5 дугаар сарын 15-ны өдөр Монгол Улсын Их Хуралд өргөн мэдүүлсэн Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн үзэл баримтлалыг хэлэлцэх эсэх асуудлыг Улсын Их Хурал 2019 оны 5 дугаар сарын 24-ний өдрийн нэгдсэн хуралдаанаараа хэлэлцэн шийдвэрлэж, төслүүдийг анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн билээ.

Хуулийн төслийг Улсын Их Хурлын чуулганаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий ажлын хэсгийг тус Байнгын хороо 2019 оны 5 дугаар сарын 21-ний өдөр байгуулж, ажлын хэсгийн ахлагчаар Улсын Их Хурлын гишүүн С.Бямбацогт, бүрэлдэхүүнд Улсын Их Хурлын гишүүн Мөнхбат, Тогтохсүрэн, Н.Энхболд, Д.Эрдэнэбат нар орж ажиллалаа.

Төрийн байгуулалтын байнгын хороо 2019 оны 6 дугаар сарын 5-ны өдрийн хуралдаанаараа дээрх хуулийн төслийн анхны хэлэлцүүлгийг хийлээ.

Хэлэлцүүлгийн явцад ажлын хэсгээс Байнгын хорооны хуралдаанаар Үндсэн хуульд оруулах нэмэлт, өөрчлөлтийн төслийг хэлэлцэх санал хураалтын босгыг Байнгын хорооны хуралдаанд оролцсон гишүүдийн 2/3-оос доошгүйн саналаар шийдвэрлэх гэж өөрчлөх, Байнгын хороонд харьяалагддаг нийт гишүүдийн олонх хүрэлцэн ирсэн бол Үндсэн хуульд оруулах нэмэлт, өөрчлөлтийн төсөл авч хэлэлцэхэд хүчин төгөлдөр ирцтэй байхаар өөрчлөх, түүнчлэн 2019 оны 6 дугаар сарын 10-ны өдрөөс эхлэн дагаж мөрдөнө гэсэн зүйл нэмэх зарчмын зөрүүтэй санал гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Монгол улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулсан талаарх Төрийн байгуулалтын байнгын хорооны санал, дүгнэлт болон зарчмын зөрүүтэй саналыг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

 **Г.Занданшатар:** Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд нэрээ бүртгүүлнэ үү. Баделхан гишүүнээр тасаллаа. Эрхэм гишүүн Октябрийн Баасанхүү.

 **О.Баасанхүү:** Баярлалаа. Хоёр асуулт байгаад байгаа юм. Нэгдүгээрт нь, одоо энэ Үндсэн хуулийн цэц дээр жишээлбэл, Зөвлөлдөх санал асуулгатай холбоотой юм шиг байгаа юм, Үндсэн хууль зөрчсөн гээд гомдол гаргасан байна л даа. Тэгээд бүр хэрэг маргаан үүсгэсэн байна. 5 сарын 27, 28 гээд. Тэгэхээр бид одоо Үндсэн хуулийг хэлэлцэнэ гэж байгаагаа ойлгохдоо эхлээд 1500 хүнийг 21 аймгаас түүврийн аргаар авчирч ярьчихаад, ярьсан зүйлээ өнөөдөр ямар ч байсан ингээд төсөл маягийн юм гарлаа гээд гарсан төслөө бас 21 аймагт ярьсан гээд. Одоо ингээд өргөн барих гээд явж байгаа энэ үед дэгийн хуульд өөрчлөлт оруулъя гээд.

 Дэгийн хуульд өөрчлөлт оруулаад хэлэлцье гэхээр Үндсэн хуулийн цэц чинь анхны Зөвлөлдөх санал асуулга чинь Үндсэн хууль зөрчсөн гээд гарчихвал яах юм бэ? Ер нь ингээд Үндсэн хууль хэлэлцэж байгаа нь Үндсэн хууль зөрчиж байна гээд гомдлыг гаргавал яах юм бэ? Энийг дэгийн хууль дээр зохицуулсан уу? Манайд Үндсэн хуульгүй болчихсон шүү дээ. Үндсэн хуулийн цэцгүй болчихсон юм. Яагаад гэвэл өргөдлөөр маргаан үүсгээд байгаа юм. Бид өргөдлөөр биш уг нь Үндсэн хууль зөрчсөн өргөдлөөр маргаан үүсгэх ёстой юм л даа. Зөрчсөн гэж үзсэн үндэслэл бүхий өргөдлөөр. Тэрнээс биш Цэц рүү хэн ямар ч хамаагүй өргөдөл өгдөг. Тэгэхээр одоо бид нар дэгийн хууль гээд янз бүрийн юм яриад л байдаг. Гэтэл Үндсэн хуулийн цэц дээр очихоороо асуудал ярьж байна гээд явдаг. Бид чинь сонгуулиа хийж чадахаа больчихсон үед Үндсэн хууль ч гэдэг юм уу, янз бүрийн ийм чухал хууль хэлэлцэнэ гээд дэгийн хуульд оруулах нь ач холбогдол байгаа юм уу? Энэ дээр нэг асуулт байна.

 Хоёрт нь, нөгөө босоо Ганбаа гээд шоолоод байсан. Одоо нөгөө босоо Ганбаагаа дууриагаад босож үг хэлдэг болъё гээд. Тэрийгээ хассан уу? Тэрийг хасахгүй бол хэцүү шүү дээ. Ганц микрофоныг танай хоёр, ялангуяа Ардын нам чинь бөхчүүд олонтой, микрофоноо бариад тэврээд хэвтчих юм бол мань мэт шиг хүмүүс түлхэж унагааж ч чадахгүй, тэгээд энэ чинь ганц микрофоныхоо эрхийг алдана шүү дээ. Кнопын эрхээр бид нар чинь зад үзэж байсан санагдаж байна л даа. Тэгээд арай хийж нэг хурууны хээтэй болсноороо ач холбогдолтой болсон. Тэгэхгүй бол та нар чинь хүүе, болиоч ээ гэхэд л тэр талд очиж хүний өмнөөс кноп дараад, хүүе, болиоч гэхээр энэ талд кноп дараад. Энэ ганц лайвыг /live/ чинь ний нуугүй хэлэхэд хэцүү байсан. Азаар дэгийн хууль дээр орж хүн өөрөө өөрийнхөө кнопын эзэн болж нэг амарсан.

 Одоо тэрийгээ өөрчлөөд нэг микрофонтой болчих юм бол нөгөө микрофоноо танайх чинь ёс зүйгүй, хүнд гарууд ихтэй. Тэрийгээ л нөгөө микрофоноо дараад хэвтчих юм бол жинхэнэ зодоон болно доо. Зодоон ч гэж дээ, ноцолдоон болох байх. Тийм учраас дэгийн хууль дээр тэр босдог гэдэг зарчим чинь 65 хүнд гоё л сонсогдож байгаа байх л даа. Цөөнхөд бол хэцүү шүү дээ. Үг хэлүүлэхгүй гээд түлхээд. Ганц live хийхэд гар утсыг минь булаагаад авдаг байсан юм чинь ганц микрофон дээр очоод үг хэлэхэд таалагдаагүй үг хэллээ гээд л микрофоныг нь тас тэвэрчихвэл хэцүү л дээ.

 Солонгос зэргийг харахад босож зогсдог юун дээр ганц микрофоноос болж нэлээн юм болдгийг би харсан л даа. Энийгээ хассан уу? Энийгээ хасаагүй бол энэ хууль хэлэлцэх нь өөрөө явцгүй, утгагүй болно л доо. Тэгээд ч ямар ч хууль баталлаа гэсэн баримтлахгүй бол хэцүү л дээ. Тэгэхээр энэ дэгийн хуулийн хариуцлага гэж юм байна уу? Тийм хариуцлагыг яаж оруулсан бэ? Энэ дээр нэг тодорхой хариулт өгөөч. Баярлалаа.

 **Г.Занданшатар:** Бямбацогт гишүүн.

 **С.Бямбацогт:** Баасанхүү гишүүний асуултад хариулъя. Монгол Улсын Үндсэн хуулийн 20 дугаар зүйлд “Монгол Улсын Их Хурал бол төрийн эрх барих дээд байгууллага мөн бөгөөд хууль тогтоох эрх мэдлийг гагцхүү Их Хурал хадгална, Улсын Их Хурлын бусад бүрэн эрх, зохион байгуулалт, үйл ажиллагааны журмыг хуулиар тогтооно”, 27 дугаар зүйлд нь “Улсын Их Хурал бүрэн эрхээ чуулган, зохион байгуулалтын бусад хэлбэрээр хэрэгжүүлнэ” гээд заачихсан байгаа юм. Энэ заасны дагуу үндсэндээ Үндсэн хуульд нэмэлт, өөрчлөлт оруулах процессыг бид нар явуулж байгаа. Энд заасны дагуу Улсын Их Хурлын тухай хууль баталсан, Улсын Их Хурлын чуулганы хуралдааны дэгийн тухай хуультай болсон. Бас Үндсэн хуульд нэмэлт, өөрчлөлт оруулах хүрээндээ 2008-2012 оны парламентын үед Үндсэн хуульд нэмэлт, өөрчлөлт оруулах журмын тухай хуулийг Улсын Их Хурал баталсан.

 Өөрөөр хэлбэл, үндсэндээ 10-аад жилийн өмнө Үндсэн хуульд нэмэлт, өөрчлөлт оруулах журмын тухай хуулийг батлаад Үндсэн хуульдаа бас зайлшгүй нэмэлт, өөрчлөлт оруулах шаардлагатай юм байна гэдэг асуудлаар үндсэндээ 10 гаруй жил ярьж байгаа. Энэ хүрээндээ яригдаад 2016 оны Их Хурлаас хойш Зөвлөлдөх санал асуулга явуулсан. 2012-2016 оны Их Хурлын үед 47 гишүүн Үндсэн хуульдаа нэмэлт, өөрчлөлт оруулъя гэсэн төслийг Их Хуралд өргөн барьсан байсан. Энэ төслийн үзэл баримтлал үндсэндээ бараг ижилхэн түвшинд энэ Үндсэн хуулийн нэмэлт, өөрчлөлтийн асуудал яригдаж байгаа. Ингэхдээ нэмэлтээр зөвлөлдөх санал, асуулга явуулъя. Ард иргэд маань Үндсэн хуульдаа нэмэлт, өөрчлөлт оруулах асуудлыг юу гэж үзэж байна вэ, алийг нь дэмжиж байна вэ, алийг нь дэмжихгүй байна вэ гэдгийг нэмэлт байдлаар явуулсан. Энэ нь ямар нэгэн Үндсэн хууль болоод Улсын Их Хурлын чуулганы хуралдааны дэгийн тухай хууль зөрчөөгүй.

Одоо оруулж ирж байгаа асуудал маань Үндсэн хуульд нэмэлт, өөрчлөлт оруулах журмын тухай хуульд орхигдсон, дээрээс нь зайлшгүй Үндсэн хуулийг хэлэлцэх үед Улсын Их Хурлын чуулганы хуралдааны дэгийн тухай хуульд тодорхой болгох шаардлагатай зүйлүүдийг тусгаж оруулж ирж байгаа юм. Тийм болохоор өөрөөр хэлбэл, үндсэндээ Үндсэн хуульд өөрчлөлт оруулахад Улсын Их Хурал маань Байнгын хороо, чуулганы хуралдааны үед анхны хэлэлцүүлэг, хоёр дахь хэлэлцүүлэг, гурав дахь хэлэлцүүлгийн үед ямархуу дэгээр яаж асуултаа асууж, яаж хариултаа хэлж, ямар хугацаанд санал бодол, мэтгэлцээнээ өрнүүлэх юм бэ гэдгийг нь маш тодорхой тусгаж зохицуулж өгсөн тийм зохицуулалт болж байгаа юм. Өөрөөр хэлбэл, Үндсэн хуульд нэмэлт, өөрчлөлт оруулах журмын тухай хууль, энэ Чуулганы хуралдааны дэгийн тухай хуулиар Үндсэн хуульд нэмэлт, өөрчлөлт оруулах асуудал хэлэлцэгдээд явах юм.

Хоёр дахь асуулт нь бол энэ хуульд орж ирээгүй асуудал. Нямбаатар нарыг гишүүдийн санаачилсан хууль. Энэ бол тусдаа. Содбаатар нарын гишүүдийн санаачилсан Үндсэн хуульд өөрчлөлт оруулахтай холбоотойгоор дэгийн тухай хуульд өөрчлөлт оруулж байгаа асуудалд орсон байгаа. Нямбаатар нарын гишүүдийн санаачилсан хуульд бол таны ярьж байгаа босож үг хэлэх, босож асуулт асуух гэсэн тодорхой зохицуулалтууд орж ирсэн юм байна лээ. Гэхдээ энийг бас хэлэлцэхийг нь ажлын хэсэг байгуулагдах явцдаа босож үг хэлэх байдлыг хасахаар ажлын хэсэг ярьж байгаа юм байна лээ. Энэ бол өнөөдрийн бидний хэлэлцэж байгаа хуульд орж ирсэн асуудал биш, өөр Нямбаатар нарын гишүүдийн хуулийн асуудал гэдгийг танд хэлье.

 **Г.Занданшатар:** Өөр хуульд байгаа асуудлаар тодруулах юм уу? Баасанхүү гишүүнд нэмэлт 1 минут.

 **О.Баасанхүү:** Зөвлөлдөх санал асуулгын тухай хуулийн 6.1.1 дэх хэсгийг Монгол Улсын Үндсэн хуулийн 5.3.3-т хийсэн заалтыг зөрчсөн гэдэг гомдол иргэн Пүрэвдорж, Чилхаажав гэж хоёр хүн гаргаад Нанзаддорж дунд суудлын хуралдаан зарлахаар нэг ёсондоо Үндсэн хуулийн маргаан үүсгэхээр тогтоол гаргачихсан байна л даа. Тэгэхээр би одоо юу гэж хэлэх гээд байгаа вэ гэвэл тогтоолын дагуу 5 сарын 22-нд гаргасан юм байна. Энэний дагуу хэрвээ Үндсэн хууль зөрчсөн гээд гараад явчих юм бол энэ дэгийн хууль чинь яах юм бэ? Та нар бол дэгийн хуулийг Зөвлөлдөх санал асуулгатай нийцүүлж л өөрчилж байгаа нэг хэлбэр гэж би ойлгоод байгаа шүү дээ. Тэгэхээр энэ Үндсэн хууль зөрчсөн гээд хэлчих юм бол энэ хуулийг бид батлаад ч ашиггүй. Энэ баталсан заалт чинь дахиад Үндсэн хууль зөрчсөн болоод явчих гээд байна л даа. Энийг та нар ер нь мэдээлэл авч хянаж үзсэн үү? Энэ дээр хариулт авъя.

 **Г.Занданшатар:** Лүндээжанцан гишүүн.

 **Д.Лүндээжанцан:** Бид бүгдийг урьдчилан далдаас харах арга байхгүй. Бидний ганцхан дарга бол Үндсэн хууль. Үндсэн хуульд нэмэлт, өөрчлөлт оруулах журмын тухай хуулийг бид ягштал баримталж байгаа. Тэрүүгээр ямар нэгэн нэмэлт, өөрчлөлтийн тухай асуудал байж болохгүйгээр, дур зоргынх байж болохгүй гээд тэрэнтэй холбогдуулаад Зөвлөлдөх санал асуулгын асуудлаар тодорхой асуудлыг ярих, нээх ийм гарц байна гээд ингээд нээгдсэн. Тэр асуудлаар нэр бүхий хүмүүс Цэцэд өргөдөл өгөөд бас энийг бид нараас тайлбар авч байгаа. Гэлээ гэхдээ Улсын Их Хуралд Үндсэн хуулийн гол заалт бол нэмэлт, өөрчлөлтийн асуудал олон жил яригдаад ингээд ирээд Зөвлөлдөх санал асуулга ч бай, үгүй ч бай, ямар ч байсан энэ асуудал орж ирэхэд Үндсэн хуульд нэмэлт, өөрчлөлт оруулах.

 **Г.Занданшатар:** Лүндээжанцан гишүүнд нэмэлт 1 минут өгье.

 **Д.Лүндээжанцан:** Үндсэн хуульд нэмэлт, өөрчлөлт оруулах 2010 онд батлагдсан хуулиа бариад, нөгөө талд нь дэгийнхээ хуулийг бас түүнтэйгээ уялдуулж тэр журмынхаа хуулийг яг баримтлаад тэрний дагуу, тэрнээс зохицуулалттай техникийн шинжтэй гол, гол юмнуудаа оруулаад ингээд хэлэлцэх үед бол алдаа мадаг гаргахгүй байхын тулд жишиг үүсгэж янз бүрийн байдлаар тухайн үедээ үзэмжээрээ шийдэхгүй байхын тулд энэ асуудал орж ирж байгаа нь Зөвлөлдөх санал асуулгын хуулийг болон журмын хуулийг Цэцэд өгсөнтэй холбогдолгүй юм.

 Үйл явц бол явагдаж л байгаа, цаашдаа зөндөө өгнө. Их Хурал Үндсэн хуулийн цэцийн энэ асуудал бол мөнхийн сэдэв учраас хэзээ юм гарах бол, одоо нэг тийм хүн өгчихсөн байгаа гэсэн байдлаар асуудалд хандахгүй. Бид урагшаа хараад юмаа хийгээд явах ёстой.

 **Г.Занданшатар:** Эрхэм гишүүн Хавдисламын Баделхан.

 **Х.Баделхан:** Баярлалаа. Энэ хуулийн төслийг дэмжиж байгаа юм. Ер нь Улсын Их Хурлын хуралдааны дэгд ахиц гарч байгаа. Гишүүдийн ирц нэлээн сайжирч байгаа. Хамгийн гол нь хурууны хээгээрээ ирц бүртгээд хурууны хээгээрээ санал өгдөг болсон. Энэ бол дэвшил. Нэг хүний өмнөөс нэг хүн санал өгөх боломжгүй болсон. Энэ дэгийн хууль батлагдсанаар хуралдааны ажиллагаа, дэг улам сайжирна гэж үзэж байгаа л даа.

 Нэг асуулт байна. Энэ өөрчлөлтөөр гишүүдийн асуулт асуух, үг хэлэх хугацааг нэмэгдүүлсэн юм байна. Энийг нэмэгдүүлэхдээ юуг үндэслээд нэмэгдүүлсэн бэ? Тухайлбал, өмнө нь хэлсэн цаг хугацаа багтахгүй байсан юм уу? Тухайлбал, өмнөх хуралдаанууд дээр нэг гишүүн дунджаар төчнөөн минутын асуулт асуусан, төчнөөн минутаар үг хэлж байсан гэсэн ямар нэгэн судалгаа байна уу?

 Хоёр дахь нь хамгийн гол нь Их Хурлын зарчим бол хүн асуулт асуугаад үгээ хэлээд олонхын зарчмаараа асуудлыг шийдэх зарчмаар явна шүү дээ. Тэгэхээр энэ хугацааг уртасгасан асуудал бас нэг ярьдаг цөөн хэдэн хүн л яриад байх тийм боломж бүрдэх юм биш үү? Энэ дээр ямар нэгэн судалгаа байна уу гэсэн асуулт байна. Хамгийн гол нь өмнөх 6, 7 удаагийн Их Хурлын хуралдаан дээрээ судалгаа хийсэн асуултын дундаж хугацаа, үг хэлсэн хүний дундаж хугацаа гэсэн тийм судалгаа хийсэн үү гэсэн асуулт асуумаар байна. Баярлалаа.

 **Г.Занданшатар:** Эрхэм гишүүн Сандагийн Бямбацогт хариулна. Эхлээд зочин танилцуулъя. Улсын Их Хурлын гишүүн Загдхүүгийн Нарантуяагийн урилгаар Завхан аймгийн Алдархаан сумын иргэдийн төлөөлөл Улсын Их Хурлын үйл ажиллагаа, төрийн ордонтой танилцаж байна. Та бүхэнд эрүүл энх, аз жаргал, сайн сайхныг Улсын Их Хурлын гишүүдийнхээ нэрийн өмнөөс хүсэн ерөөе.

 **С.Бямбацогт:** Содбаатар, Амарзаяа нарын гишүүдийн өргөн барьсан хууль бол үндсэндээ дэгийн хуульдаа Үндсэн хуульд өөрчлөлт оруулахтай холбоотойгоор тодорхой Байнгын хороо, чуулганы хуралдааны үед хэлэлцүүлэг хийгдэх үед, өөрөөр хэлбэл асуулт асуух, санал хэлэх үед нарийвчилсан дэгийг зохицуулсан байгаа юм. Бусдаар нийтлэг бусад хууль тогтоомжийн төслийг хэлэлцэх үед нийтлэг зохицуулалт нь хуучин хэрэгжиж байгаа хуулиараа явчихна. Энэ бол зөвхөн Үндсэн хуулийг хэлэлцэхтэй холбоотойгоор асуултаа хэдэн минут асуух юм бэ, хариултаа хэдэн минут яаж хэлэх юм бэ, санал, дүгнэлтээ яаж унших юм бэ гэсэн асуулт асуусан. Өөрөөр хэлбэл, ердийн хууль хэлэлцэж байгаа тохиолдолд бид нар 4 минутад багтааж асуугаад нэмэлт 1 минутаар асууж болно. Хариулт хангалтгүй бол дахиад 1 минут тодотгож болохоор ийм хуультай байгаа.

Үндсэн хуультай холбоотой асуудал, Үндсэн хуулийн нэмэлт, өөрчлөлтийг хэлэлцэх үед гишүүдийн асуулт асуух хугацааг 8 минутаас илүүгүй байна. Нэмэлт асуултын цаг нь 2 минутаас илүүгүй байна гэж, үндсэндээ ердийн хуулиас 2 дахин илүү хугацаанд асуултаа асууж, хариултаа авахаар ийм байдлаар томьёолж өгсөн. Өөрөөр хэлбэл Үндсэн хууль бол Үндсэн хууль бол ердийн хуулиас том хууль, бидний эцэг хууль. Бидний дээрээ ганц барих, монгол хүн бүрийн, иргэн бүрийн барих ёстой ийм эцэг хууль учраас эцэг хуулиа бид нар маш нухацтай хэлэлцье. Маш нухацтай асуултаа тавьдаг байя, хариултаа бас өгдөг байя гэдэг үүднээс хэлэлцүүлэг нь ч гэсэн нэмэлт илүү олон үе шаттай.

Дээрээс нь асуулт асуух хугацаа, хариулт хэлэх хугацаа ч гэсэн хангалттай. Дээрээс нь нам, эвслийн бүлгийн гаргах санал, дүгнэлтийг ч гэсэн илүү хугацаанд үндэслэлээ тайлбарлах ийм бололцоо боломжийг бүрдүүлсэн. Өөрөөр хэлбэл, аль болох яаран дааран өнгөрөхгүйгээр асуудлыг нээлттэй, ил тод нухацтай хэлэлцэх үүднээсээ манай гишүүд хуулийг санаачилж оруулж ирсэн юм байна лээ. Тэгэхээр энэ хүрээндээ асуултууд асуугдаж хариултууд өгөгдөж явна.

Судалгаатай холбоотой ярихад бид нар ч гэсэн ердийн хуулийг ер нь 4 минутад багтаагаад асуугаад нэмэлт 1 минутаар явдаг байсан. Үүнийг бас өнгөрсөн 2018 онд дэгийн тухай хуульд нэмэлт, өөрчлөлт оруулаад бид нар дахиад Улсын Их Хурлын гишүүний асуултад бүрэн гүйцэд хариулахгүй бол дахиж нэмэлт 1 минут, хоёр удаа нэмэлтээр асууж болохоор, дээрээс нь бодитой бус, худлаа мэдээлэл өгсөн, хариулт нь хангалттай бус байх юм бол холбогдох албан тушаалтанд бас хуулийн хариуцлага хүлээлгэх, ажил, албан тушаалаас нь халах ийм үндэслэл болохоор ийм зохицуулалтыг оруулж өгснөөрөө Улсын Их Хурлын чуулганы хуралдаан илүү хариуцлагатай, Улсын Их Хурлын гишүүдийн асуултад илүү бодитой, үнэн зөв мэдээллийг өгч хариулдаг байх.

Өөрөөр хэлбэл, Улсын Их Хурлын гишүүдээр дамжуулж олон нийтдээ, ард түмэндээ мэдээллийг зөв өгдөг байх ийм зохицуулалтыг тусгаж өгсөн. Энэ хүрээндээ одоо явж байгаа 4 минутаар асуугаад, нэмэлт 1 минут, дахиад шаардлагатай бол дахиад нэмэлт 1 минут гээд хоёр удаа нэмэлт асуух энэ зохицуулалт нь ер нь боломжийн болоод явж байгаа гэж ойлгож байгаа.

 **Г.Занданшатар:** Гишүүд асуулт асууж хариулт авч дууслаа. Одоо Байнгын хорооноос гаргасан зарчмын зөрүүтэй саналын томьёоллоор санал хураана. Зарчмын зөрүүтэй саналыг дэмжсэн, дэмжээгүй гурав хүртэлх гишүүн үг хэлж болно. Дэгийн тухай хуулийн нэмэлт, өөрчлөлтийн хоёр хуулийн төсөл явж байгаа шүү. Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол:

**1.**Төсөлд 1, 2, 3 дахь хэлэлцүүлгийн Байнгын хорооны хуралдаанаар Үндсэн хуульд оруулах нэмэлт, өөрчлөлтийн төслийг хэлэлцэх санал хураалтыг явуулахдаа Байнгын хорооны хуралдаанд оролцсон гишүүдийн гуравны хоёроос доошгүйн саналаар шийдвэрлэх гэж тохиолдол бүрт өөрчлөх. Санал гаргасан: Улсын Их Хурлын гишүүн С.Бямбацогт, Ж.Мөнхбат, Д.Тогтохсүрэн, Н.Энхболд, Д.Эрдэнэбат. Цаашид “Ажлын хэсэг” гэнэ.

Дэмжсэн, дэмжээгүй гурав хүртэлх гишүүн үг хэлж болно. Мөнхбат гишүүнээр тасаллаа.

**Ц.Даваасүрэн:** Бас болгоомжилсон үүднээс нэг юм хэлэх гэж байгаа шүү. Одоо баяр дөхөөд эхэлсэн. Тэгээд Үндсэн хууль руугаа нэг гар дүрчих гээд ингээд эхэллээ л дээ. Тэгээд одоо энэ дэгийн тухай хуулийг нь янз бүр болгоод л, үргэлж үхтэлээ гишүүн байх шаардлагагүй шүү дээ, хүн. Тэгээд цаг хугацаа хүнийг хязгаарлана. Залуу үе төрж гарч ирнэ. Тэгээд улайраад л хамгийн олон сонгогдсон нь манлайлчихаад л сүргийн тэргүүн, Мах комбинатын ямаа шиг. Тэгээд одоо ингээд Үндсэн хууль руугаа гар дүрэх гээд гүйгээд байх юм. Энэ Үндсэн хуулийг хийсэн улсууд чинь та биднийг бодоход тухайн үедээ нийгмээсээ шалгарчихсан, бас нэг мөнгөнд эвдэрчихээгүй, элдэв юманд автчихаагүй тийм үедээ хийсэн юм шүү.

Яах вэ, зүгээр тэдэнд зах зээлийн хувьд дутагдсан юм байсан л байх. Тэгэхдээ бид нар сайжруулж байна гээд л долоо дордуулчихсан. Одоо 70 дордуулах гээд тэгээд л аль болох л дэгийн хуулиудыг нь хялбарчлах гээд зүтгүүлээд батлуулах гээд л. Энэ нөхдүүдийг ард түмээн, сонгуулиар очихоор нь нам хасах ёстой шүү. Энийг санаачилж зүтгүүлж байгаа улсуудыг сайн тогтоож ав, нүдэлж ав. Тэгээд сонгуулиар очихоор нь хариуцлаа тооц. Надад өөр арга алга. Би цөөнх болох байх. Би хэлдэг үгээ хэллээ.

**Г.Занданшатар:** Зарчмын зөрүүтэй саналын томьёоллоор л санал хэлнэ шүү дээ? Бямбацогт гишүүн.

**С.Бямбацогт:** Зарчмын зөрүүтэй саналын томьёоллыг дэмжиж үг хэлж байгаа юм. 2/3-оос доошгүй саналаар тохиолдол бүрд нь шийдвэрлэж байя гэж. Илүү нухацтай шийдвэрлэе л гэсэн энэ агуулга агуулж байгаа юм. Тэгээд Лүндээжанцан гишүүн маань Үндсэн хуулийг өөрөө баталсан гишүүн. Анх 1992 онд. Одоо ахмад гишүүдээ бас ямаа гээд ингээд хэлээд байх нь бас зохимжтой биш байх аа. Насаараа гишүүн байх гэсэн юм байхгүй байх аа. Анх баталж байсан хуульдаа өнөөдөр бас зайлшгүй өөрчлөлт оруулах шаардлагатай болжээ гэдгийг зөвхөн энэ удаагийн Их Хурал ярьж байгаа юм биш үе, үеийн Их Хурал ярьж байсан.

Түрүүн хэлсэн шүү дээ, Үндсэн хуульд өөрчлөлт оруулах журмын тухай хуулийг 2008 оны Их Хурал батлаад Үндсэн хуульд өөрчлөлт оруулах нэмэлт, өөрчлөлтийн төслүүдийг Улсын Их Хурлын гишүүд өргөн барьж байсан. 2012-2016 онд Ардчилсан нам олонх байх үед бас Улсын Их Хурлын дарга З.Энхболд тэргүүтэй 47 гишүүн гарын үсэг зураад Үндсэн хуульдаа өөрчлөлт оруулъя гэж ярьж байсан. Өнөөдөр бас ингээд Улсын Их Хурлын 60 гаруй гишүүд гарын үсэг зурчихсан ингээд явж байгаа. Энэ хүрээндээ бид нар үндсэндээ Үндсэн хуульд нэмэлт, өөрчлөлт оруулах шаардлагатай болжээ. Дордуулсан 7 өөрчлөлтийг засаж сайжруулъя. Хэтэрхий их эрх мэдэлтэй болчихсон Улсын Их Хурлын гишүүдийн Улсын Их Хурлын эрх мэдлийг хязгаарлая. Давхар дээлтэй байдаг. Энэ Их Хурлын гишүүд чинь хэтэрхий, 78 ерөнхий сайдтай болчихсон байгаа шүү дээ бид нар чинь. 76 Их Хурлын гишүүн чинь Ерөнхий сайд, Ерөнхийлөгчтэй нийлээд 78 ерөнхий сайдтай болчихсон. Ийм байдлыг л засъя.

Их Хурлын гишүүдийн давхар дээлтэй сайд болдгийг нь болиулъя, Их Хурлын гишүүдийн эрх мэдлийг, Их Хурлын эрх мэдлийг хязгаарлая гэж үндсэндээ энэ Үндсэн хуулийн өөрчлөлтийг бид ярьж байгаа. Энийг бас мушгиж яриад байх хэрэггүй байх аа. Зайлшгүй засах, залруулах шаардлагатай гэдгийг Ардчилсан нам олонх байх үед ч ярьж байсан, түүний өмнөх Ардын нам, Ардчилсан нам хамтарсан Засгийн газар барьж байх үед ч ярьж байсан. Ийм л юм байгаа юм. Тэгээд энийг ард иргэд маань Зөвлөлдөх санал асуулга явууллаа, ард иргэддээ ойлголтууд өглөө. Энэ хүрээндээ Үндсэн хуульдаа зайлшгүй өөрчлөлт хийж төрийн эрх мэдлийн хуваарилалтыг оновчтой болгоё. Засаглалын тогтолцоог боловсронгуй болгохгүй бол үндсэндээ энэ төр чинь хүнд болж байна гэдэг үүднээс энэ Үндсэн хуулийн асуудлыг ярьж байгаа. Энэ хүрээндээ 2/3-оос доошгүйн саналаар асуудлыг хэлэлцэж байя гэдэг ийм зарчмын зөрүүтэй саналыг оруулж ирж байгаа юм. Гишүүдээс дэмжиж өгөхийг хүсье.

**Г.Занданшатар:** Зочин танилцуулъя. Эрхэм гишүүн Агваансамдангийн Сүхбатын урилгаар Төв аймгийн Дэлгэрхаан сумын иргэдийн төлөөлөл Улсын Их Хурлын үйл ажиллагаа, төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс эрүүл энх, аз жаргал, сайн сайхныг хүсэн ерөөе. Эрхэм гишүүн Жамъянгийн Мөнхбат.

**Ж.Мөнхбат:** Үндсэн хуулийг өөрчлөх нэмэлт, өөрчлөлтийн энэ асуудал маргаан дагуулж байгаа. Гэхдээ өнөөдөр бид бүхэн энэ Үндсэн хуулийн нэмэлт, өөрчлөлтийн асуудал дээр олон улсын жишгийг бас хармаар юм билээ. Олон улсын жишиг, практикт юу байдаг вэ гэхээр Үндсэн хуульд 16-19 жилийн дотор нэг нэмэлт, өөрчлөлт ер нь оруулдаг ийм л жишигтэй юм байна лээ. Гэтэл манайх чинь бараг 20, 30 жил болчихсон. Хүнээр ярих юм бол өнөөдөр 30 жилийн өмнө төрсөн хүүхэдтэй, тэр нь эрийн цээнд хүрчихсэн, нас бие гүйцчихсэн байгаад байхад тэр өлгийтэй байх үе юм уу, 5 настай байх үеийнх нь шаардлага, шалгуурыг тавиад байгаа аав, ээжтэй л адилхан болчихоод байгаа юм л даа. Тэгэхэд энэ чинь амьдралын болон биологийн хэрэгцээ гараад ирсэн байж байгаа. Нийгмийн шаардлага гараад ирсэн. Энэ бүхнийг бид нар бодож байгаад Үндсэн хуульдаа нэмэлт, өөрчлөлт оруулах нь зөв өө гэж ингэж бодож байгаа юм.

Энийг бүр 2016 онд намар анх эрдэмтэн, судлаачдын оролцоотой ажлын хэсэг байгуулсан, судалсан. Дараа нь Занданшатар даргын санаачилсан Зөвлөлдөх санал асуулгын хууль гэдгээр Монгол Улсын 21 аймгаас, 9 дүүргээс төлөөлөл авчирч энэ санал, асуулгыг зохион байгуулж хийсэн. Дөрөв, таван үе шаттай үйл ажиллагаа явагдсан. Тэгээд зарим зүйл, заалтыг нь 2021 онд, зарим зүйл, заалт нь 2025 оноос хэлээд хэрэгжээд явахад энэ болохгүй зүйл байхгүй шүү дээ.

Ер нь төрөө цэгцэлж авъя, төрд итгэх ард түмнийхээ итгэлийг нэмэгдүүлье гэж байгаа энэ цаг үед бол бид нар ийм алхмыг л зоригтой хийх нь зөв байх аа гэж ингэж бодож байгаа юм. Дээрээс нь сүүлийн үед Үндсэн хуулийн өөрчлөлттэй холбоотой янз, янзын улс төрийн байр суурь, өнцөг гарч ирж байх шиг байна. Энэ бол өнгөрсөн парламентын үед бас, сая Бямбацогт гишүүн хэллээ. Их Хурлын гишүүд нь гарын үсэг зурсан. Энэ парламентын үед гарын үсгээ зурсан. Ингээд Үндсэн хуулийн нэмэлт, өөрчлөлтийн асуудлыг ярьж байгаа ийм л асуудал шүү дээ.

Ер нь Монгол Улс дэлхийд хоёр, гуравхан улсад байдаг ийм жишигтэй ийм холимог системтэй улс л болчихсон юм байна лээ. Парламентын засаглалтай улс мөртлөө хагас ерөнхийлөгчийн засаглалтай, хагас парламентын засаглалтай. Тэгэхээр энийгээ хагалаад аль нэг тал руугаа л явах хэрэгтэй. Эсхүл парламентын засаглалтай улс болох бол тэрийгээ төгөлдөржүүлээд явах. Ерөнхийлөгчийн засаглалтай улс байя гэвэл тэрийгээ төгөлдөржүүлээд явах ийм л зүйл байгаа юм. Энийг эцсийн дүндээ энэ 76 гишүүн бол ард түмнээсээ мандат авсан, квот авсан төлөөллийн ардчиллын зарчмыг хэрэгжүүлж байгаа олон улсын жишиг, хуулийн дагуу л энэ парламент үйл ажиллагаа явуулж байгаа шүү дээ. Энийг ингээд шийдээд явах нь зөв байх аа гэсэн ийм байр суурьтай байгаа.

Тийм учраас өнөөдрийн дэгийн тухай хууль дээр орж ирж байгаа энэ юу бол жаахан босго өндөр байх ёстой гэж бодож байгаа. Босго өндөр байх ёстой. Үндсэн хуульд оруулах нэмэлт, өөрчлөлтийн төслийг хэлэлцэх энэ санал хураалтыг явуулахдаа Байнгын хороо хуралдаанд оролцсон гишүүдийн 2/3-оос доошгүйн саналаар шийдвэрлэх ийм л босгыг жаахан дээшлүүлж өгье гэсэн. Тэгэхгүй бол орж ирсэн Байнгын хорооны ирц 10 гишүүн байдаг. Олонх гэхээр 6 гишүүн кноп дараад л ингээд асуудлыг шийдээд явах энэ босгыг нь жаахан өндөрсгөөд өгье. Энэ чинь Үндсэн хуулийн асуудал учраас гэсэн ийм л зүйлүүд байгаа юм. Энийгээ бүгдээрээ бас шийдээд ингээд цаашаа явах нь зөв байх аа гэсэн бодолтой байна.

**Г.Занданшатар:** Баярлалаа. Одоо санал хураалт явуулна. Саяын уншиж танилцуулсан зарчмын зөрүүтэй саналаар буюу 2/3-оос доошгүй саналаар шийдвэрлэх гэж тохиолдол бүрд өөрчлөх гэсэн ажлын хэсгийн гаргасан саналаар санал хураалт явуулъя.

Санал хураалтад 49 гишүүн оролцож 29 гишүүн дэмжиж 59.2 хувийн саналаар энэ санал дэмжигдлээ.

**2.**Төслийн 242,2 дахь хэсгийн “дөрөвний гурваас доошгүйн ирцтэй бол” гэснийг “олонх хүрэлцэн ирсэн бол” гэж өөрчлөх. Санал гаргасан ажлын хэсэг.

 Санал хураалт

Санал хураалтад 49 гишүүн оролцож 30 гишүүн дэмжиж 61.2 хувийн саналаар санал дэмжигдлээ.

**3.**”Энэ хуулийг 2019 оны 6 дугаар сарын 10-ны өдрөөс эхлэн дагаж мөрдөнө.” гэсэн 7 дугаар зүйл нэмэх. Санал гаргасан ажлын хэсэг.

Баасанхүү гишүүн.

**О.Баасанхүү:** Ийм байна л даа, 6 сарын 10-аас гээд. Дэгийн хууль дээр чинь Үндсэн хуулийг өргөн барьснаас хойш ямар ч хуулийг хэлэлцэхгүй гэж байгаа шүү дээ. Тэгэхээр чинь бид нар 6 сарын 10-аас хойш өргөн барина гээд явах юм бол энэ чинь миний ойлгож байгаагаар бол 7 сарын 4-нд чуулган тарна шүү дээ. Үндсэн хуулийг өргөн барьснаас хойш 2 сарын туршид ямар ч хуулийг хэлэлцэхгүй билүү? Цаад утгаараа ойлгох юм бол 2 сарын туршид хэлэлцэнэ гэсэн санаа яваад байгаа байхгүй юу. Тэгэхээр чинь 6 сарын 10-аас хойш гэхээр чинь 8 сарын 10 хүртэл чуулган хуралдана гэсэн үг үү? Эсхүл ирэх намар л заавал өргөн барина гэсэн үг үү?

Ирэх намар өргөн барина гэх юм бол Төсвийн хууль бас өөр болоод явчихна шүү дээ. Төсөв чинь бас. Хуультай хуулиудаа хэлэлцэхгүй байх боломжгүй болоод явчихна. Тэгэхээр Үндсэн хуулийг ярих хугацаа ер нь байгаа юм уу гэж би хараад байна л даа. Ер нь бол Үндсэн хуулийг ярья гэж байгаа шүү дээ. Баталъя гэдэг чинь тэгээд гишүүд л шийдэх асуудал. Нэгэнт ард түмэн 65 гишүүнийг өгчихсөн гэдэг чинь би хувьдаа юу гэж ойлгож байгаа вэ гэвэл 56-аас дээш Үндсэн хуулийг ярьж болно гэсэн эрхийг нь өгчихсөн юм байна гэж ойлгож байгаа юм. Тэгэхээр яах вэ, ярихыг нь зөвшөөрч байгаа. Харин батлахдаа юуг оруулах юм бэ, яаж оруулах юм бэ, ямар байх вэ гэдэг бол хэлэлцүүлгийн явцад дэмжинэ, дэмжихгүйгээ ярьсан нь дээр байх гэж би бодоод байна л даа.

Тэгэхгүй бол жишээлбэл, 8 байвал бүлэг байна, 39 байвал засаг байна, 56 байвал миний ойлгож байгаагаар бол Үндсэн хуулийг ярьж болно гээд ингээд нэгэнт сонгочихсон учраас 56-уулаа байж байгаад бид нар яримаар байна гэхээр нь би одоо болохгүй ээ, та нар ярих ёсгүй гээд ингээд байх чинь ард түмний сонгуулийн, сонголтынх нь эсрэг дуугарч байгаа юм шиг харагдаад байгаа юм л даа. 39 байгаад бид нар засаг байгуулна гэхээр нь “болохгүй та нар” гэж байгаатай адил сонсогдоод байгаа байхгүй юу. Ярьж байхдаа харин буруу зүйлүүд оруулаад ирэх вий гэдэг дээр хяналт тавьж ард түмэнтэйгээ хамт байхгүй бол сая жишээлбэл туршлагатай парламентчид хэлээд байна л даа.

Мөнхийн гишүүн болгох гээд янз бүрийн юм оруулаад ирлээ гээд яриад байгаа байхгүй юу. Тэгэхээр би тийм байгаа юм бол бас хэцүү шүү. Тэгээд туранхай хүний тухай ярилаа гэхээр нь би Лүндээжанцан гишүүнийг бас бодоогүй л дээ. Нямдорж гуайг л бодож байлаа. Ард нь адилхан л туранхай хүн байна, бас олон жил байна гэх мэтчилэн юм бодож байсан байхгүй юу. Мах захны гэдэг юм яриад байхаар нь бас нээрэн Мах комбинатын мах гээд яриад байгаа юм чинь, улаан махны юм, юу байдаг юм бэ. Бас нэлээн ширүүн. Тэгээд би энэ утгаар утгаар нь энэ зүйлүүдийг гайхаад суугаад байна. Доторхыг нь харъя. Тэрнээс биш улаан Дорж шиг хэлмэгдүүлэхийн дон тусчихсан хүнийг сонгоод байвал хэцүү л дээ.

**Г.Занданшатар:** Санал хураалт.

Санал хураалтад 49 гишүүн оролцож 32 гишүүн дэмжиж 65.3 хувийн саналаар санал дэмжигдлээ.

Зарчмын зөрүүтэй саналын томьёоллоор санал хурааж дууслаа.

Монгол Улсын Их Хурлын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлж байна.

Дараагийн асуудалд оръё.

 **Хоёр. Үндсэн хуулийн цэцийн гишүүнийг томилох, чөлөөлөх тухай асуудал**

 **Г.Занданшатар:** Эрхэм гишүүд ээ, Монгол Улсын Үндсэн хуулийн цэцийн гишүүн Ганзоригийн бүрэн эрхийн хугацаа 2019 оны 4 дүгээр сарын 25-ны өдөр дуусгавар болсон. Энэ тухай Монгол Улсын Үндсэн хуулийн цэцийн дарга Одбаяр 2019 оны 4 дүгээр сарын 22-ны өдрийн 1/205 дугаартай Цэцийн гишүүний бүрэн эрхийн хугацаа дуусгавар болж байгааг мэдэгдсэн тухай албан бичгийг Улсын Их Хуралд ирүүлсэн. Дондовын Ганзоригийг Монгол Улсын Үндсэн хуулийн 65 дугаар зүйлийн 1 дэх хэсэг, Монгол Улсын Үндсэн хуулийн цэцийн тухай хуулийн 3 дугаар зүйлийн 1.2 дахь хэсгийг үндэслэн Монгол Улсын Их Хурлын 2013 оны 4 дүгээр сарын 25-ны өдрийн 29 дүгээр тогтоолоор Үндсэн хуулийн цэцийн гишүүнээр томилж байсан байна.

 Бүрэн эрхийн хугацаа нь дуусгавар болж байгаа Үндсэн хуулийн цэцийн гишүүн Ганзориг нь Үндсэн хуулийн цэцийн гишүүнээр томилогдохдоо Улсын Их Хурлын санал болгосноор томилогдсон байх тул Улсын Их Хурал Цэцийн гишүүн томилох шаардлагатай байна. Ийм учраас Монгол Улсын Үндсэн хуулийн 65 дугаар зүйлийн 65.1 дэх хэсэг, Монгол Улсын Үндсэн хуулийн цэцийн тухай хуулийн 3 дугаар зүйлийн 3.2 дахь хэсгийг удирдлага болгон Улсын Их Хурлаас Гунгаагийн Баясгаланг нэр дэвшүүлэхээр санал болгож байна.

 Гунгаагийн Баясгалан 1964 онд төрсөн, 55 настай, эрэгтэй, халх. 1981 онд 10 жилийн дунд сургууль, 1981-1986 онд ОХУ-ын Москва хотын Улсын Их сургууль, 1996-1998 онд БНЭУ-ын Дели хотын Их сургуульд суралцсан. Эрх зүйч мэргэжилтэй, хууль зүйн ухааны магистр зэрэгтэй болно.

 1986 оноос Баянхонгор аймгийн прокурорын газарт мөрдөн байцаагч, 1988-1990 онд тус прокурорын газарт хэсгийн прокурор, 1990-1991 онд аймгийн Прокурорын газарт туслах прокурор, 1991-1994 онд Улсын Ерөнхий прокурорын газарт хяналтын прокурор, 1994-1996 онд Улсын Ерөнхий прокурорын газарт хэлтсийн дарга, 1998-1999 онд Улсын Ерөнхий прокурорын газарт Улсын Ерөнхий прокурорын зөвлөх, 1999-2000 онд Хууль зүйн яаманд газрын дарга, 2000-2001 онд Хууль зүй, дотоод хэргийн яамны Төрийн нарийн бичгийн дарга, 2001-2005 онд Ерөнхийлөгчийн Тамгын газарт Ерөнхийлөгчийн хуулийн бодлогын зөвлөх, 2005-2006 онд НҮБ-ын Хөгжлийн хөтөлбөр төслийн зохицуулагч, 2006-2012 онд Хууль зүй, дотоод хэргийн яамны Төрийн нарийн бичгийн дарга, 2016 онд Хууль зүй, дотоод хэргийн сайдын зөвлөх, 2016-2018 онд Хууль зүй, дотоод хэргийн яамны Төрийн нарийн бичгийн дарга, 2018 оноос одоог хүртэл Засгийн газрын Хэрэг эрхлэх газрын Тэргүүн дэд даргаар ажиллаж байна.

 Танилцуулга болон анкетыг та бүхэнд тараасан. Ингээд хуулийн шаардлагыг хангаж байгаа учир нэр дэвшигч Гунгаагийн Баясгаланг дэмжиж өгнө үү. Анхаарал тавьсанд баярлалаа.

 Нэр дэвшигчийн талаар гаргасан Хууль зүйн байнгын хорооны санал, дүгнэлтийг Улсын Их Хурлын эрхэм гишүүн Логийн Мөнхбаатар танилцуулна. Мөнхбаатар гишүүнийг индэрт урьж байна.

 **Л.Мөнхбаатар:** Улсын Их Хурлын дарга, эрхэм гишүүд ээ,

 Монгол улсын Үндсэн хуулийн цэцийн гишүүн Д.Ганзоригийн бүрэн эрхийн хугацаа дууссантай холбогдуулан Монгол Улсын Үндсэн хуулийн цэцийн тухай хуулийн 3 дугаар зүйлийн 2 дахь хэсэг, 4 дүгээр зүйлийн 1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 40 дүгээр зүйлийн 40.1 дэх хэсэгт заасны дагуу Үндсэн хуулийн цэцийн гишүүнээр томилуулахаар санал болгосон нэр дэвшигчийн талаарх асуудлыг Хууль зүйн байнгын хороо 2019 оны 6 дугаар сарын 5-ны өдрийн хуралдаанаараа хэлэлцлээ.

 Монгол Улсын Үндсэн хуулийн Жаран тавдугаар зүйлийн 1 дэх хэсэгт заасныг үндэслэн Гунгаагийн Баясгаланг Монгол Улсын Их Хурлаас Үндсэн хуулийн цэцийн гишүүнээр томилуулахаар санал болгосон.

 Г.Баясгалан нь 1964 онд төрсөн, 55 настай. Эрх зүйч мэргэжилтэй, хууль зүйн ухааны магистр зэрэгтэй, хууль зүй, улс төрийн өндөр мэргэшилтэй, мэдлэг боловсрол, ажлын туршлагаараа Монгол Улсын Үндсэн хууль болон Үндсэн хуулийн цэцийн тухай хуульд заасан болзол, шаардлагыг хангасан болно.

 Байнгын хороо нэр дэвшигчийн асуудлыг Монгол Улсын Их Хурлын чуулганы хуралдааны дэгийн тухай хуулийн 40 дүгээр зүйлд заасан журмын дагуу хэлэлцэж, Гунгаагийн Баясгаланг Үндсэн хуулийн цэцийн гишүүнээр томилуулах тухай саналыг хуралдаанд оролцсон гишүүдийн олонх дэмжлээ.

 Монгол Улсын Үндсэн хуулийн Жаран тавдугаар зүйлийн 1 дэх хэсэгт заасан бүрэн эрхийн хугацаа дуусгавар болсон тул Д.Ганзоригийг Үндсэн хуулийн цэцийн гишүүнээс чөлөөлөх тухай болон Г.Баясгаланг Үндсэн хуулийн цэцийн гишүүнээр томилох тухай Улсын Их Хурлын тогтоолын төслийг чуулганы нэгдсэн хуралдаанд оруулж байна.

 Улсын Их Хурлын эрхэм гишүүд ээ,

 Үндсэн хуулийн цэцийн гишүүнээр томилуулах санал болгосон нэр дэвшигчийн талаарх Хууль зүйн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

 **Г.Занданшатар:** Баярлалаа. Ажлын хэсгийг танилцуулъя. Нэр дэвшигч Гунгаагийн Баясгалан, Хууль зүйн байнгын хорооны референт Золжаргал.

 Нэр дэвшигчийн талаар гарсан санал, дүгнэлтийг танилцууллаа. Нэр дэвшигчээс болон нэр дэвшүүлсэн Байнгын хорооны санал, дүгнэлтээс асууж асууж, үг хэлэх Улсын Их Хурлын гишүүд байна уу? Нямдорж гишүүнээр тасаллаа. Эрхэм гишүүн Дондогдоржийн Эрдэнэбат.

 **Д.Эрдэнэбат:** Баярлалаа. Баясгаланг хувь хүнийх нь хувьд дэмжиж байгаа. Би тэгэхдээ хэдэн зүйл тодруулж асуух гээд байгаа юм. Хууль зүйн байнгын хорооноос асуух юм уу, хэнээс асуух юм бэ? Сүүлийн үед Үндсэн хуулийн цэц өөрөө Үндсэн хуулийн ноцтой зөрчигч болж хувирсан. Улс төрийн захиалгаар шийдвэр гаргадаг болсон. Ерөөсөө энэ Үндсэн хуулийн цэц өөрсдийнхөө санаанд нийцсэн зүйлээ авч хэлэлцдэг, санаанд нийцээгүй зүйлээ хав дардаг болсон. Цэцэд маш олон гомдол очсон. Яг улс төрийн шинжтэй, захиалгатай зүйл дээр ерөөсөө хормын зуур ордог болсон нь одоо нийтэд ил болсон доо. Тийм учраас энэ Цэцэд итгэх итгэл Үндсэн хуулийн манаач гэдэг ойлголт нь тээр хол алслагдаж байгаа. Энэний хамгийн сүүлийнх нь асуудал бол саяын энэ нөхөн сонгуультай холбоотой 42 дугаар тойрог дээр гаргасан шийдвэр. Би тэгж харж байгаа.

 Тийм учраас Хууль зүйн байнгын хорооны дарга, Хууль зүйн байнгын хорооноос хэн байна вэ? Би нэг асуулт асуугаатахъя. Үндсэн хуулийн цэцийн тухай хууль гэж байгаа юм. Энэ хуульд өнөөдөр бид нар Баясгаланг ингээд сонгоод томилоод явуулж байна. Огцруулдаг, хугацаанаас нь өмнө огцруулдаг ямар үндэслэл байдаг юм бэ? Бид ингээд л шийдвэр гаргасан болгон дээр нь эд нарын улс төрийн захиалгын тоглоом болоод энэ Их Хурлын гишүүн 76 суугаад байх юм уу? Би бол ний нуугүй хэлэхэд ийм Үндсэн хуулийн цэц Монголд оршин тогтнох ёсгүй гэж харж байгаа юм. Ёсгүй. Бид ийм хариуцлагагүй, улс төрийн захиалга хийгээд байгаа Үндсэн хуулийн цэцийн Одбаяр гэдэг даргатай нөхдүүдийг хугацаанаас нь өмнө огцруулах шаардлагатай гэж харж байгаа юм. Ингэж Монголын төрөөр тоглож болохгүй шүү дээ.

Одоо энэ Цэцийн дүгнэлтийг хэлэлцэх юм шиг байна. Ойлгомжтой байгаа байхгүй юу. Ээлжит болон нөхөн сонгуулийнхаа ялгааг мэддэггүй Цэцийн гишүүнээр энэ Монгол Улс яах юм бэ? Улсын төсвийн доторх бүрэлдэхүүнд юу, юу ордгийг ойлгодоггүй, ойлгосон ч ойлгоогүй царайлаад энэ хуулийнхаа эсрэг шийдвэр гаргаад байгаа энэ Цэцийн гишүүдийг бид нар ингээд толгойг нь илээд суугаад байх юм уу? Энэ арай хэтэрлээ шүү дээ. Ингэж төрөөр тоглож болохгүй шүү дээ. Одоо бүхэл бүтэн нэг тойрог төлөөлөл байхгүй болчихсон байхад энэ сонгууль явбал, иргэдийн бухимдал өснө гэдэг ийм нэг хачин логик гаргаад ичих ч үгүй яриад сууж байгаа Цэцийн гишүүдийг яах юм бэ?

Энэ Монгол төрийг хуульгүй болгоход маш их хувь нэмэр оруулж байна гэж би харж байгаа шүү. Тийм учраас энэ дээр надад нэг хариулт өг өө. Би Баясгаланд захья, чи залуу хүн байна. Энэ үйлдэл рүү өөрөө маргааш нь очоод гулсаад орчихов оо. Чи яагаад гэвэл Их Хурлын төлөөлөл болон томилогдож байгаа хүн шүү. Энэ дээр би онцгой анхаараасай гэж хүсэж байна. Тэгээд тэр огцруулах үндэслэл байдаг юм уу, үгүй юм уу, надад нэг хариулт өгөөч.

**Г.Занданшатар:** Асуудал оруулж байгаа Хууль зүйн байнгын хорооны дарга, Төрийн байгуулалтын байнгын хорооны дарга нар орж ирж асуултад хариулъя. Үндсэн хуулийн цэцийн шийдвэрийг Улсын Их Хурал шүүхгүй гэсэн тийм заалт таны үед батлаад, 2015 онд баталсан Сонгуулийн хуульд чинь ээлжит бус сонгуулийн ээлжит сонгуулийн журмаар явуулна гээд хууль баталчихсан юм байна лээ шүү дээ. 2015 оны Сонгуулийн хуулиудаар 16 заалтаар ийм шийдвэр гарсан байна лээ. Тэрийг Цэцийг огцруулах асуудлыг хэн хариулах вэ? Би хууль тайлбарлаж байна. Лүндээжанцан дарга аа, та асуултад хариулах уу?

Хууль зүйн байнгын хорооны дарга Раднаасэд Үндсэн хуулийн цэцийн гишүүнийг огцруулах асуудлаар хариу тайлбар өгнө үү. Үндсэн хуулийн цэцийг тэр чигээр нь татан буулгах асуудлаар.

**Ш.Раднаасэд:** Юу асуучихав? Цэцийн гишүүнийг эргүүлэн татдаг хуулийн зохицуулалт бол байгаа. 5 дугаар зүйл дээр гэмт хэрэг үйлдсэн, шүүхээр тогтоогдсон, эсхүл хууль зөрчсөн нь эрх бүхий байгууллагаас тогтоосон бол Цэцийн гишүүнээс нь эргүүлэн татах саналыг анх илгээсэн газар нь гаргаад тэгээд шийдвэр нь гараад ингээд явдаг ийм дэгтэй. Би өчигдөр бас Байнгын хороон дээр хэлсэн. Цэц бол сүүлийн үед очсон өргөдөл дардаг. Улс төрийн зорилготой, зорилгогүй нь мэдэгдэхгүй ийм байдлаар ажиллаад байгаа шүү.

Авлигатай тэмцэх газрын даргын асуудал. Хуулийн хоёр салаа ойлголттой. Зөрчсөн юм уу, зөрчөөгүй юм уу, өмнөх томилгоонууд нь зөв байсан юм уу, буруу байсан юм уу, чимээгүй гурав, дөрвөн сар дарсаар байгаад өнгөрөөсөн. Бас өөр бусад олон асуудлууд байгаа юм. Зарим нэгэн ийм сонирхолтой юмнууд руу нь орж шийдчихээд санал нийлсэн ч байдаг юм уу, зарим нэг мөргөлдөөнтэй санал зөрсөн ийм улс төрийн асуудлууд дээр ерөөсөө гар дүрдэггүй ингээд алсаас хараад сууж байдаг ийм газар байж болохгүй ээ.

Цэц бол ирсэн маргаан гомдол, мэдээллийг тэр даруйд нь шийдээд явуулдаг, үүсгэхээр юм байвал үүсгээд ингээд шийдээд явуулдаг ийм газар байх ёстой. Гэтэл ийм ойлгомжгүй байдлаар ажиллаад байгаа ийм тал ажиглагдаж байгаа гэдгийг нь өчигдөр би Байнгын хорооны хурал дээр нэр дэвшиж байгаа Баясгалан даргад бас анхааруулж хэлсэн. Цэцийн гишүүн гэдэг бол одоо нэг дархлагдсан хүн гэж бас бодоод байгаа, хуулиараа бол. Энэ хүмүүстэй бас хуулийн хариуцлага тооцох, ярих юм байгаа шүү. Тодорхой гэмт хэрэг үйлдсэн энэ, тэр юмнууд нь байгаа тохиолдолд энэ хүмүүстэй хариуцлагыг нь ярих, татах боломж байгаа. Дээр нь хөх тэнгэр байгаа, өөр хүн байхгүй гэж энэ хүмүүс бодож байгаа бол бас том эндүүрэл. Энэний ард нь бас эд нарыг татаж болдог, энэ шийдвэрийг нь засаж янзалж болдог байгууллага, хүн байгаа гэдгийг нь бас харж ойлгож байхгүй бол одоо бид нарын дээр хөх тэнгэр л байгаа, өөр юу ч байхгүй гээд уулын аманд хэдэн нөхөр ингээд юм болгоныг өөрийнхөөрөө бодоод шийдээд сууж байж болно гэж бодож байгаа бол том эндүүрэл шүү гэдгийг би байнга хэлж байгаа. Энэ асуудлаар бичиг цаас Цэц рүү явуулсан.

**Г.Занданшатар:** Эрхэм гишүүн Хаянхярваа.

**Д.Хаянхярваа:** Үндсэн хуулийн цэцийн гишүүнд нэр дэвшүүлж байгаа Баясгаланг дэмжиж байгаа. Мэргэжил, боловсрол, аль ч талаараа Баясгалан бол энд гологдохгүй ингэж ажиллах хүн гэдгийг ойлгож байна. Одоо, саяын өмнө нь хэлсэн хоёр, гурван гишүүнтэй би санал нэг байна. Үнэхээр Үндсэн хуулийн цэц гэдэг энэ байгууллага бас нэр хүндтэй, Монгол Улсын нэлээн хүмүүсийн анхаарлын төвд байдаг ийм том байгууллага. Сүүлийн үед Цэцээс гаргаж байгаа шийдвэрүүд бол үнэхээр Цэцийн нэр хүндийг гутааж байна гэж би шууд хэлмээр байна, яг үнэндээ. Саяын энэ 42 дугаар тойрог дээр гаргасан шийдвэр, өмнө нь Шүүх, шүүгчийн эрх зүйн байдлын тухай хуульд өөрчлөлт оруулах тухай асуудлыг хэлэлцээд тэнд гомдол ирсээр байтал өнөөдөр тэрийг хэлэлцэхгүй байгаа байдал. Энэ бүхнээс аваад үзэх юм бол юу байна вэ гэхээр Цэц бол ямар нэгэн албан тушаалтны захиалгаар ажиллаж байна гэж харагдаж байгаа юм.

Энэ дотор нь ямар яриа явж байна вэ гэхээр шийдэх ёстой асуудлаа нэг хэсэг хүмүүстээ өгдөг, шийдэхгүй асуудлыг нэг хүнд өгөөд дардаг гэж. Энэ бол бодитой байгаад байгаа зүйл. Энийг одоо энэ Үндсэн хуулийн цэцэд очиж ажиллахаараа энэ асуудал дээр анхаарлыг хандуулах хэрэгтэй. Үнэхээр бид нар ингээд улс төрөөс хамааралтай болгоод Үндсэн хуулийн цэц өөрөө улс төрийн хамааралтай болчих юм бол одоо бид нар ямар юмных нь Үндсэн хуулийн тухай ярих, ямар юмных нь хууль зөрчигдөж байгаа тухай ярих байх вэ дээ.

Бид нар ер нь юманд жаахан зарчимтай хандаж сурмаар байгаа юм. Одоо Монгол Улсын шүүхийн хараат бус байдал, авлигын индекс гээд энэ Дэлхийн эдийн засгийн форумаас гаргасан 2018 оны үнэлэлт, дүгнэлтүүдийг харахад Монгол Улс энүүгээрээ нэлээн сүүлд сүүл мушгиж байна. Энэ 2018 оны үнэлэлтээр. 2019 оны үнэлэлтээр бол бүр ахиад цаашаа ухрах магадлалтай. Яагаад гэвэл НҮБ-ын хүний эрхийг хамгаалах асуудал хариуцсан тусгай илтгэгч 4 сарын 30-наас 5 сарын 13-ны хооронд Монголд ажиллаад энэ тайлангаа ирүүлсэн. Энэ тайлан дээр бол маш тодорхой бичсэн байгаа юм. Ийм, ийм асуудлуудыг хэлэлцээд Шүүгчийн эрх зүйн байдлын тухай хуульд өөрчлөлт оруулсан, Захиргааны хэргийн тухай хуульд өөрчлөлт оруулах гээд байгаа асуудлуудын талаар маш ноцтой мэдээллүүдийг энэ ийм байна гэж дурдсан.

Бид хэрвээ шүүхийн хараат бус байдал, энэ бүх юмнууд чинь одоо ингээд олон улсын дэлхийн хэмжээнд дүгнэгддэг байгууллагуудын үнэлэмжээр бид доошоогоо ороод байх юм бол гаднын хөрөнгө оруулагчид Монголд орж ирэхгүй шүү. Гаднын хөрөнгө оруулагчдын хардаг хамгийн анхны үзүүлэлтүүд бол шүүхийн хараат бус байдал, авлигын индекс гээд энэ асуудлуудыг хардаг гэж би ойлгосон. Тэгэхээр бид нар хэрвээ энэ үзүүлэлтүүдээрээ дэлхийн түвшинд ухрах шийдвэрүүдийг Улсын Их Хурал өөрөө гаргаад байх юм бол цаашдаа Монгол Улсын эдийн засагт асар том садаа болох ийм зүйлүүдийг хийгээд байна гэж ингэж ойлгох учиртай юм.

Тийм учраас Үндсэн хуулийн цэц яг байгаа олж гаргах ёстой шийдвэр дээрээ зарчмаа барьж Үндсэн хуулийн манаачийн үүргээ гүйцэтгэхэд нь би өөрийг чинь эзэмшсэн мэргэжил, ажлын дадлага туршлага чинь энд маш сайн нөлөөлж хандана гэж ингэж итгэж байгаа шүү. Энэ дээр очоод үнэхээр сайн ажиллаарай гэж би Баясгалангаас хүсэх байн даа.

**Г.Занданшатар:** Эрхэм гишүүн Лувсаннамсрайн Оюун-эрдэнэ.

**Л.Оюун-Эрдэнэ:** Баярлалаа. Үндсэн хуулийн цэц бол бүх хуульчдын дээр, бүх шүүхийн дээр байдаг ёс зүйн, бас мэргэжлийн ноён өндөрлөг юм гэж миний хувьд энэ үгийг хэлэх их дуртай. Тийм ч учраас Үндсэн хуулийн цэц дээр улс төрч хүн очиж болохгүй гэж зарчмын байр сууринаас миний хувьд байнга ханддаг. Энэ утгаараа миний зарчмын байр суурь их тодорхой байдаг. Ямар нэгэн байдлаар улс төрд холилдсон хүн орж ирвэл эсрэг санал өгдөг, мэргэжлийн хуульч орж ирвэл дэмждэг.

Өнөөдөр Засгийн газрын Хэрэг эрхлэх газрын Тэргүүн дэд даргаар ажиллаж байгаа Баясгалан даргыг Улсын Их Хурлаас нэр дэвшүүлж байгаад миний хувьд баяртай байгаа. Өнгөрсөн 3 сарын хугацаанд Баясгалан гэж Монгол төрд бас бэлтгэгдсэн энэ боловсон хүчинтэй 3 сарын хугацаанд бас амаргүй сорилт дундуур Засгийн газрын Хэрэг эрхлэх газар ажилласан. Өнжин хонон, нойргүй олон хүнд сорилт дундуур, олон ээдрээтэй зүйл дундуур хамт ажилласан. Эрдэнэтийн 49-өөс эхлээд. Үнэхээр мэргэжлийн их том гаргалгаатай Монгол Улсын бас бэлтгэгдсэн хайрлах ёстой, яг шат дэвшин бэлтгэгдсэн ийм боловсон хүчин юм байна гэдгийг хараад Монголд бас ийм хуульч байдгийг хараад хувьдаа их баярласан. Засгийн газрын Хэрэг эрхлэх газар бол хохирол амсаж байгаа.

Гэхдээ Үндсэн хуулийн цэц гэдэг энэ байгууллага өөрөө илүү чадавхжих гэдэг утгаараа Улсын Их Хурлын саналыг Засгийн газар хүндэтгэн хүлээж авсан шүү гэдгийг бас хэлэх нь зүйтэй болов уу гэж бодож байна. Цаашдаа Цэцтэй холбоотой олон зүйл дээр шинэчлэл гаргах ёстой. Энэ дээр Баясгалан дарга анхаарч ажиллаарай. Үндсэн хуулийн нэмэлт, өөрчлөлт хэрвээ явж байгаа бол улс төрийн гэх тэр шалгуурыг авч хаях ёстой шүү. Цэцэд хэзээ ч улс төрийн хүн очиж болохгүй. Цэцэд зөвхөн шат дараалан бэлтгэгддэг хуульчид очих ёстой юм. Мэргэжлийн хуульчид. Тэгж байж энэ мэргэжлийн байгууллага байх ёстой юм гэж бас хэлэхийг хүсэж байна. Тэгээд бас амжилт хүсье.

Сая Эрдэнэбат дарга Цэцтэй холбоотой, бас Хэнтийн сонгуультай холбоотой зүйл ярилаа. Хүний нүд рүү харж байгаад улайхгүй худлаа ярьдаг хүмүүс бас улс төрөөс хурдан зайлаасай гэж бодох юм. Яг үнэндээ одоо жишээлбэл Алтанхуягийг хөөгөөд Хүдэрбаатар нь нэр дэвших болчихоод хоорондоо аймгийн намын хорооноосоо булаацалдаад Гарамгайбаатар нь бие дааж нэр дэвших болчихоод хүнд байдалд орсон шүү, Нарантуяа гишүүн ээ, танай намынхан. Тэгээд энийгээ бусад руу булзайх гэж ийм байдал үүсгэж ингэж улс төр хийж болохгүй ээ. Эрдэнэбат дарга хэрвээ үнэхээр шударга ёс гэж ярьж байгаа бол өөрөө тэр Эрдэнэтийн 49 гэж түрүүн лоозон тавьчихсан сууж байна лээ шүү дээ.

Тэгвэл өөрөө Их Хурлын гишүүнээс татгалзаад тэр схемээ шалгуулчих аа. Тэгвэл хамгийн шударга болно. Тэгэхгүй тэгээд энд орж ирээд олон гоё юм яриад, цаагуураа дандаа ашиг сонирхлын зөрчилд орчихсон. Тэгээд яаж ингээд хүний нүд рүү харж байгаад улаан цайм ингэж нүүр нь улайхгүй, нүд цавчихгүй худлаа ярьж чаддаг байна аа? Ийм хүмүүс дахиж Монголын төрийн босгоор хэзээ ч давахгүй байх тал дээр бас сонгогчид ч анхаарах ёстой. Үндсэн хуулийн цэцээс авахуулаад энэ бүх зүйлд анхаарах ёстой байх аа гэж бодож байна. Тэгээд Баясгалан даргадаа ажлын амжилт хүсье. Үндсэн хуулийн цэц гээд энэ ноён оргилыг мэргэжлийн хуульчийн дагуу илүү сайн болгоход өөрийнхөө хувь нэмрийг оруулаарай. Засгийн газар бүх талаар чадах зүйлээрээ дэмжиж ажиллах болно. Тантай хамтран ажиллахад миний хувьд нэр төрийн хэрэг байлаа. Баярлалаа.

**Г.Занданшатар:** Эрхэм гишүүн Бадмаанямбуугийн Бат-Эрдэнэ.

**Б.Бат-Эрдэнэ:** Нэр дэвшигчийг дэмжиж байгаа. Мэргэжлийн хууль зүйн талаасаа өндөр мэргэшсэн ийм хүн. Төрийн, энэ хуулийн салбарын бүх шатанд ажилласан. Дээрээс нь бид нарын яриад байгаа ёс зүй, мэргэжлийн талаасаа тэнцэх хүн гэж. Тэгэхээр өнөөдөр бид нар энд яриад байна л даа. Үндсэн хуулийн цэц улс төрийн захиалгатай шийдвэр гаргадаг байгууллага болчихсон гэж. Энийг чинь тэгээд хэн хийсэн юм бэ? Энд байж байгаа улс төрчид, ялангуяа улс төрийн эрх барьж байгаа намуудын толгойд сууж байгаа цөөхөн хэдэн хүмүүсийн л хийсэн ажил шүү дээ. Тэнд өөрсдийнхөө нөлөөний хүмүүсийг томилдог. Тэгээд сүүлийн үеийн томилгоонууд дандаа бүр хуулийн салбарт өндөр мэргэшилд хүрсэн тийм хүн гэхээсээ илүү янз бүрийн улсуудын тэр Үндсэн хуулийн цэцийн гишүүнээр оруулж суулгадаг болсон шүү дээ. Тэгээд Үндсэн хуулийн манаач, тэр итгэх итгэл үндсэндээ алга болж байгаа гэж энэ ярьж байгаатай санал нэг байгаа юм.

Тэрийг чинь анх хийв гэдгийг дүгнэлт хийх ёстой. Одоо өнөөдөр энэ нэр дэвшиж байгаа Баясгалан шиг ийм мэргэшсэн, дээрээс нь ёс зүй, ёс суртахууны тэр шаардлагыг хангахаар ийм хүмүүсээ тэр Үндсэн хуулийн цэцэд суулгаж чадах юм бол, тэгээд Үндсэн хуулийн цэц гэдэг энэ байгууллага тэнд ажиллаж байгаа хүмүүсээс манлайлал, үлгэр жишээ авч, бусад хуулийн байгууллагууд, хуульчид үлгэр авах ёстой шүү дээ. Өнөөдөр бол харамсалтай нь тэгж чадаж байна уу, үгүй юу гэдэг чинь эргэлзээтэй ийм асуудал байгаад байгаа юм. Энийг би хэлэх нь зөв байх аа.

Хоёрдугаарт, одоо Их Хурлаар Үндсэн хуулийн өөрчлөлттэй холбоотой асуудлуудыг ярих гээд байна. Тийм учраас Үндсэн хуулийн цэц бол онцгой анхааралтай хариуцлагатай хандах ёстой байх аа гэж би ингэж бодож байгаагаа хэлье. Өнөөдөр Их Хурлын танхим дотор эрх барьж байгаа Засгийн газрын сайд маш ноцтой мэдэгдэл хийж байна шүү дээ. Ийм өөрчлөлт энэ Үндсэн хуулийн өөрчлөлт дотор үнэхээр орох гээд байгаа юм уу, үгүй юм уу? Бид юу гэж ойлгож байгаа вэ гэхээр Үндсэн хуульд мөн л улс төрчид өөрчлөлт оруулсан.

Дордуулсан 7 өөрчлөлт гэж ярьдаг. Тэр өөрчлөлтийг эргүүлж сэргээх юм байна, Улсын Их Хурлыг илүү хариуцлагатай болгох юм байна, бид нар олон жил ярьж байгаа, хүний кнопод битгий хүрээч ээ, хүний өмнөөс битгий санал өгөөч ээ, кноп дараач ээ, картанд битгий хүрээч ээ, энэ Улсын Их Хурлынхаа үйл ажиллагаанд хариуцлагатай хандаач ээ гээд ингээд шаардлага тавиад, Баасанхүү ч зөвхөн лайв хийгээд байгаа юм биш. Би бол өчнөөн удаа лайв хийж хүргэж байсан. Тэгээд ингээд тал талаас нь шахаж шаардсаар байгаад одоо арай жаахан дээрдэж байгаа. Тэгэхээр энэ Үндсэн хуулийн өөрчлөлт бол парламентын засаглалаа төгөлдөржүүлэх, хариуцлагажуулах, улам цааш нь хөгжүүлэх ийм өөрчлөлтийг хийж байгаа гэж ингэж л би ойлгоод байгаа шүү дээ. Одоо ирц, саналаа өгдөг энэ босгыг нь нэмэгдүүлэх юм байна. Нэлээн хариуцлагатай ийм ажлууд энд орох юм байна.

**Г.Занданшатар:** Эрхэм гишүүн Октябрийн Баасанхүү.

**О.Баасанхүү:** Хариуцлагатай, тэр дундаа хуульч хүн Үндсэн хуулийн манаачаар очиж байгаад баяр хүргэе. Ялангуяа өнөөдөр бас ийм эгзэгтэй үед Үндсэн хуулийн цэцэд туршлагатай хүн очиж байна гэж би харж байгаа. Үндсэн хуулийн цэц бол иргэн өргөдөл гаргаснаар Цэцийн маргаан үүсгэдэггүй гэж би ойлгодог. Иргэний гаргасан өргөдөл нь Үндсэн хууль зөрчсөн гэдэг үндэслэлтэй байвал л маргаан үүсгэх ёстой. Харамсалтай нь сүүлийн үед манай энэ Раднаасэд дарга ч гэсэн бас тэр нөхцөл байдлыг харж байна. Хэт улс төржиж байгаа, хэт нутгархаж байгаа, хэт томилсон хүнийхээ үгийг сонсдог болчихжээ. Энэ бол олон юман дээр илэрч байна, олон юман дээр бас харагдаж байна. Тийм учраас өнөөдөр таныг бас тийм зүйлд битгий оролцоосой гэж хүсэж байна. Яагаад гэвэл Чимид багшийн удирдлага гэдэг юм уу, хамтдаа баг байж байсан хүний хувьд хэлэхэд та бид хоёр адилхан Засгийн газрын харьяа Удирдлагын хөгжлийн институтэд байж байхаас эхлээд бид нар бас тэр багшийн үгийг мартаагүй байх аа гэж бодож байгаа юм. Тийм учраас ажил чинь нэлээн чухал ажил шүү. Үндсэн хуулийн хувьд.

Таныг энэ Хэрэг эрхлэхээс явж байгаад зарим нөхдүүд баярлаж байгаа юм байна лээ, шуудхан хэлэхэд. Яагаад гэхээрээ Занданшатарын гар хөл байна, зарим юмнуудыг минь хийлгэхгүй байна, яаж нэг зайлуулъя даа гэж байгаад сүүлдээ Их Хурал руу оруулаад ингээд явуулж байгаа юм байна лээ. Надад бас мэдээлэл байгаа л даа. Бид чинь нэг нам байсан шүү дээ. Манай намынхан танай намын нэртэй хүмүүс надад хэлж байгаа. Тэгээд харин гоё явж байгаад баярлаж байна. Нэг ёсондоо дэвшүүлэгдэн зайлуулагдаж байна гэсэн үг, Хэрэг эрхлэхээс. Тэгэхдээ та бол хаана ч очсон тэр газраа үүргээ сайн биелүүлдэг, хаана ч очсон тэр газраа ажлаа сайн хийдэг учраас газардахгүй байх аа гэж бодож байна.

Харин Хэрэг эрхлэхийнхэн дараагийн хүнээ гоё хүн тавиарай, сайн хүн тавиарай, хуульч хүн тавиарай, чадалтай хүн тавиарай. 60 тэрбумаас хол хүн тавиарай, ЖДҮ-гүй хүн тавиарай. Хэрэг эрхлэхийн Тэргүүн дэд чинь дэд дарга байж байхдаа компанийн захирал, дэд дарга хоёроо зэрэг хийгээд явж байсан ЖДҮ-д холбогдсон Бат-Өлзийн Бат-Эрдэнэ гээд нөхөр байсныг би санаж байна. Хууль зүйн дэд сайд гээд их аятайхан сүрхий сайн хуульч байсан. Тэгээд яах вэ дээ, хуульчид дургүй, шударга хүнд дургүй, сайн хуульч гарчих вий гэж бодоод зангиагаар нь боож унагаадаг нэг ах бас хөөгөөд явуулаад өгчихсөн байгаа гэх мэтчилэн ингээд танайд шударга хүн бол МАН-д зохихгүй байна шүү. Танай энэ Хүрэлсүхийн Засгийн газарт зохицохгүй байна шүү. Тийм учраас нэг шударга хүнээ бас аятайхан юманд тавьсанд баярлалаа. Бүр хөөгөөд явуулаагүй юм байна гэж бодож байна. Тийм учраас би Баясгалан даргыг дэмжиж байна. Ажил, амьдралд нь амжилт хүсье.

**Г.Занданшатар:** Эрхэм гишүүн Магваны Билэгт.

**М.Билэгт:** Гишүүдийнхээ энэ өдрийн амрыг эрье. Гунгаагийн Баясгалан гээд хууль зүйн салбарт бүр хамгийн доодох албан тушаалаас нь эхлээд ингээд бүр 38 жил. Жишээ нь 1981 онд ОХУ-ын Москва хотын Их сургуульд хууль, эрх зүйн мэргэжлээр сурсан үеэс нь тооцож үзэхэд 38 жил тасралтгүйгээр хууль зүйн салбарт сурч, ажиллаж тэр тусмаа дандаа салбартаа албан тушаал дэвшиж хамт олныхоо итгэлийг хүлээж ингэж ажиллаж ирсэн ийм туршлагатай хүнийг өнөөдөр Цэцийн гишүүнээр томилохоор оруулж ирж байгаад их талархалтай байна. Өөрөөр хэлбэл, энэ хүн энэ хугацаанд Хууль зүйн яамны Төрийн нарийн бичгийн даргаар гурван удаа сонгогдож байсан байна. Энэ бол хууль зүйн салбарын гал тогоог атгадаг хамгийн гол албан тушаал. Тэгэхээр ийм туршлагатай хүнээ Үндсэн хуулиа хамгаалах хамгийн гол салбар руугаа аваачиж байгаад их талархалтай байна. Тэгээд амжилт хүсье гэж хэлээд ингээд их зөв хүнээ дэмжиж ээ гэдгийг дахин хэлье.

**Г.Занданшатар:** Билэгт гишүүн дэмжиж үг хэллээ. Эрхэм гишүүн Сандагийн Бямбацогт.

**С.Бямбацогт:** Баясгалан даргыг Үндсэн хуулийн цэцийн гишүүнд нэр дэвшиж байгаад бас баярлаж байгаа, дэмжиж байгаа. 2016 онд Хууль зүй, дотоод хэргийн сайд болоод яамныхаа Төрийн нарийн бичгийн даргаар авч, дэд сайд байсан Энхбаяр, бас зөвлөх Чинбат гээд олон сайхан хүмүүстэй хамтарч 1 жил хагасын хугацаанд ажилласан. Үнэхээр туршлагатай, төрийн зарчимтай, ноён нуруутай хүнтэй гар, сэтгэл нийлж ажиллахад бас үр дүн гардгийг богино хугацаанд бид нар харуулсан.

Цагдаагийн алба ямар байдалд орчихсон байлаа? Цагдаагийн албыг бас бид нар хуулийг нь баталж Монгол Улсынхаа хүн ардын аюулгүй байдлыг хангахад үнэхээр сэтгэл санаа амар ажиллах бололцоо боломжийг нь бүрдүүлж өгч байсан. Хилийн тухай хуулийг бас Улсын Их Хурлаар батлуулж хил хамгаалах байгууллагыг бэхжүүлж шалган нэвтрүүлэх байгууллага нь алга болчихсон байсныг бас шинээр сэргээж бий болгож байсан. Шүүхийн шийдвэр гүйцэтгэх байгууллага, Улсын бүртгэлийн байгууллага, Прокурорын байгууллага гээд олон байгууллагуудын үйл ажиллагааг зохицуулах хуулиудыг бид нар бас хамтарч богино хугацаанд батлуулж хэрэгжүүлж байсан. Гэр бүлийн хүчирхийллийн хууль, Эрүүгийн хууль, Эрүүгийн процессын хууль гээд ярих юм бол олон хуулиудыг.

Үүнээс гадна хууль сахиулах салбар дээр Хууль зүй, дотоод хэргийн яам энэ хууль сахиулах үйл ажиллагааг шинэ шатанд гаргахад гэмт хэргээс урьдчилан сэргийлэх, олон нийтийн аюулгүй байдлыг хангах гэх мэтийн олон ажил дээр бид нар энийгээ хамтарч зохион байгуулж тодорхой үр дүн гаргаж ажиллаж байсан. Тийм болохоор хаана ч очсон ажлаа нүүр бардам, сэтгэл хангалуун хамтраад хийгээд явчихдаг ийм төрийн ноён нуруу болсон, үлгэр жишээ болсон ийм хүмүүс олон төрөөсэй. Үнэхээр төрийн албанд ажиллаж байгаа зарим хүмүүст сэтгэл дундуур байгаа. Төрд хоёргүй сэтгэлээр зүтгэнэ гэж орчихоод тэр сэтгэлээ гаргаж ажиллахгүй олон хүмүүс харагдаж байгаа, үзэгдэж байгаа.

Тэгвэл энэ үнээс бас үлгэр дууриал авч хаана ч очсон хийсэн ажилдаа эзэн болдог, идсэн хоолондоо сав болдог ийм Баясгалан дарга мэтийн хүмүүсийг Монголын төр бас улам дэмжиж байгаасай. Цаашид олон болгохын төлөө бид бас бодлого явуулах ёстой шүү. Энэ тал дээр бид цааш, цаашдаа анхаарах ёстой. Тийм болохоор Баясгалан даргыг очсон газартаа, сая бас ярьж байгаа энэ Үндсэн хуулийн цэцтэй холбоотой янз, янзын хэл амтай асуудлууд яригдаж байна. Энэ болгон дээр ноён нуруу болж, Цэцийн дээр хөх тэнгэр байдаг гэж бид нар ярьдаг. Энэ байгууллагын унасан нэр хүндийг нь сэргээхэд бас нэг зарчим барьж Монгол төрийн тогтвортой байдлыг хангаж, Монголын ард түмний төрд итгэх итгэлийг сэргээхэд Үндсэн хуулийн цэц гэж байгууллага бас шийдвэрлэх үүрэгтэй байгууллага. Энэ байгууллагуудаас үлгэр дууриалал болж манлайлж ажиллаарай гэдгийг танаас хүсье.

**Г.Занданшатар:** Эрхэм гишүүн Цэдэнбалын Цогзолмаа.

**Ц.Цогзолмаа:** Олон гишүүдтэй санал нэг байна. Ер нь Үндсэн хуулийн цэц гэдэг маань Монгол төрийн эрх зүйн дархлааг хамгаалдаг Үндсэн хуулийн манаач л даа. Тэгээд Үндсэн хууль маань олон жил Монгол төрийн зохицуулалтыг хийгээд өнөөдрийг хүртэл явж байгаа. Өөрчлөлт зайлшгүй шаардлагатай гэдэг дээр бас олон иргэд, олон хүмүүс санал нийлж байгаа. Гэхдээ тэр өөрчлөлт нь Монгол Улсын хөгжлийг урагшлуулсан өөрчлөлт байгаасай гэж би хувь хүнийхээ хувьд харж энэ асуудал дээр бас өөрчлөлтийн талд нь зогсож ажиллаж байгаа гэж ингэж хэлэхийг хүсэж байна.

Ер нь юу хэлэх гэсэн бэ гэхээр би Үндсэн хуулийн цэцийн маань нэр хүнд өнөөдөр нийгэмд ямар байна вэ гэдэг дээр очиж байгаа шинэ гишүүн маань бас олон гишүүдийн хэлж байгаа дээр санал, дүгнэлттэй байгаа байх аа. Яг үнэнийг хэлэхэд нийгэм, эдийн засгийн нөхцөл байдалтай шууд холбоотой, улс төрийн энэ ороо бусгай энэ нөхцөл байдалд Үндсэн хуулийн цэцээс ард түмэн бөгөөд төр маш их хүлээлттэй байгаа юм. Харамсалтай нь тэр хүлээлтэд иргэдийн хүсэн хүлээж байгаа шиг тийм дорвитой, шийдэмгий, шударга хариултыг өгч чадахгүй нэлээн мөлийсөн ийм байгаа байдалтай олон иргэд бас бухимдалтай байгаа юм.

Тодруулаад хэлэх юм бол Цэц маань хуулийн хүрээнд ажиллах үүргээ биелүүлж чадаж байна уу, үгүй юу гэдгээ бас өнөөдөр эргэж харах цаг үнэхээр болчихсон. Цэцийг Цэцийн гишүүд бүрдүүлдэг. Тэгэхээр тэр гишүүд маань чадалтай, чансаатай хүмүүс очиж байгаа мөртлөө яагаад иргэдийн хүсэн хүлээж байгаа шийдвэрийг гаргаж чадахгүй байна вэ гэдэг дээр үнэхээр хариулт нэхэж байгаа юм. Улс төрийн нөлөөнд орж байна уу, захиалга байна уу гэдэг олон асуудал гарч байгаа боловч Цэцийн гишүүд гэдэг бол Монгол төрийн өмнө тусгай эрх үүрэгтэй хүмүүс ээ.

Ялангуяа үүрэг. Эрх гэхээсээ илүүтэй. Энийгээ ойлгож жаахан шударга ажиллаасай, зоригтой ажиллаасай. Нэг ийм ойлгомжгүй, бүгдээрээ шат дараалсан хүлээлттэй байгаа энэ цаг үе дээр Цэц л овоо шийдвэр гаргана даа гэж тэр хүлээж байгаа хариултуудад нь хариулт өгдөг байгаасай гэдэг энэ саналыг хэлэхийг хүсэж байна. Бүр тодруулаад хэлэх юм бол хууль эрх зүйн мухардмал байдалд орсон бүх асуултын эцсийн найдлага, эцсийн хүлээлт бол Цэц байдаг. Энэ үүргээ биелүүлээсэй, энэ үүрэгтээ онцгойлон ач холбогдол өгөөсэй гэж ингэж хэлэхийг хүсэж байна. Тэгээд жилийн өмнө Засгийн газарт ажиллаж байхад Баясгалан даргыг үнэхээр, яг зохисон, оновчтой хүнээ энэ албан тушаал дээр тавилаа гэсэн ийм үнэлэлтийг олон гишүүд хэлж байсан, төрд бэлтгэгдсэн хүн гэж байсан. Харамсалтай нь жил хүрэхгүй хугацаа ажиллуулаад л ингээд дараагийн буудал руу нь явуулах юм даа.

Ингээд Монгол төр шударга, үнэхээр бэлтгэгдсэн хүмүүсээ ингээд нэг газар үр дүнг нь гартал ажиллуулахгүй ингээд л болохгүй ч юм уу, жаахан шударга зан гаргаад ирэхээр нь дараагийн албан тушаал руу явуулдаг ийм байх юм бол төрийн ой санамж үнэхээр харамсалтай байдалд хүрнэ. Тэгээд амжилт хүсье.

**Г.Занданшатар:** Эрхэм гишүүн Цэндийн Нямдорж.

**Ц.Нямдорж:** Баярлалаа. Би Баясгаланд амжилт хүсэж байна. Баясгаланг хоёр удаа Төрийн нарийн бичгийн даргаараа авч хажуудаа ажиллуулсан. Гурав дахь дээр нь энэ Бямбацогт сайд болох үед Төрийн нарийн бичгийн дарга болоход нь миний саналыг сонссон юм. Энийг би хэлчих хэрэгтэй байх гэж бодож байна. Миний хажууд байсан боловсон хүчнүүд доошоо биш дээшээ яваад байдаг юм шүү. Энийг би нүүр бардам хэлж чадна. Тэгээд би Баясгаланд гурван зүйл захих гэж байгаа юм. Нэгдүгээрт, Үндсэн хуульд үнэнч байгаарай. Хоёрдугаарт, зарчимдаа үнэнч байгаарай. Гуравдугаарт, мэргэжилдээ үнэнч байгаарай гэж захих гэж байгаа юм. Зарим хүмүүс хажууд байхад өө сэв нь мэдэгдэхгүй байж байгаад өндөр албан тушаалд тавьчихаар зангаа өөрчлөөд, зарчмаа өөрчлөөд хуулиа гишгээд явчихдаг ийм зовлонгийн дундуур би туулж гарсан хүний хувьд энэ үгийг хэлж байгаа юм шүү.

Энэ Зоригийн аминд халдсан хэргийг яргын замаар шийдвэрлэсэн, энэ шийдвэрлэхэд оролцсон хүмүүсийн зарим нь миний хажууд байсан нь үнэн. Алдаанаас холдуулах гэж олон удаа захиас, санаагаа хэлээд болоогүй ээ. Өнөөдрийг хүртэл би энэнд харамсаж явдаг юм шүү, Баясгалан. Энийг битгий мартаарай. Би Баасанхүүд зориулж хоёр үг хэлэх гэсэн юм. Олон удаа чуулганы хуралдаан болгон дээр над руу дайрч байдаг ийм хоёр хүнтэй боллоо. Нэг нь Ардчилсан намын дарга Эрдэнэ, нөгөө нь энэ Баасанхүү хоёр.

Энэ хоёр хүн ингэхээс өөр аргагүй юм. Эрдэнэ хүний аминд халдаад шоронд явж байхад би хэргийг нь уншиж байсан прокурор хүн л дээ, 1984 онд. Энийг мартдаггүй юм шиг байгаа юм. Энэ Баасанхүү гэдэг хүний сонгогдсон Эрдэнэт гэдэг газарт Монгол төрийн түүхэнд гарч байгаагүй луйвар явагдсан. 2200 жилийн түүхэнд гарч байгаагүй луйвар явагдсан. Энийг таслан зогсооход би байдаг бүхнээ зориулсан. Энэнд Баасанхүү өширхөөд байх шиг байна. Хоёрдугаарт, энэ хотод амьдардаг иргэд яргын машинаар орсон. Энэний эсрэг би тэмцсэн, хоёр, гурван жил болж байна. Энэнд Баасанхүү их өширхөж байх шиг байна чи. Би чамд харамсаж байна. Чи миний биеийн тухай ярилаа. Би 68 кг-тай, 168 см-ийн өндөртэй. Би биеийн жин, биеийн порпорц яг таардаг. Чи наснаасаа өмнө халзан болсон, чи наснаасаа өмнө ордон дотор хярс шиг улаа харж гүйсээр байгаад нэр төрөө алдаад дуусаж байгаа.

Би чам шиг 28 хувийн саналаар сонгуульд ялж үзээгүй юм, ганц удаа. Би 48-68 хувийн саналаар долоон удаагийн сонгуулийн цаана гарсан юм. Сонгосон ард түмнийг битгий доромжлоод байгаарай чи. Чи Энхбаярын өмгөөлөгч болж залилан мэхэлж байж, чи оймсонд нь хавчуулагдаж энэ Их Хуралд орж ирсэн. Чи хамгийн бага буюу 28-хан хувийн саналаар Их Хурлын гишүүн ганц удаа сонгогдсон хүн шүү. Чамд мэргэжлийн чадвар гэж юм байхгүй, чамд мэргэжил байхгүй, чамд хүнийг доромжилж гутаахаас өөр хийх ажил энэ ордон дотор байхгүй болсон. Дээд шүүх дээр очоод авгайчууд зодоод дараа нь шүүх эмнэлгээр гүйдэг. Ордонд дотор хүнд няслуулж байдаг чи дараа нь шүүх эмнэлгээр явдаг ийм л амьтан шүү дээ чи.

**Г.Занданшатар:** Эрхэм гишүүн Цэрэнпилийн Даваасүрэн.

**Ц.Даваасүрэн:** Баярлалаа. Сонгогдож байгаа хүн бол бас төрийн албанд яах аргагүй л олон жил ажилласан хүн л дээ. Тэр талаасаа бол төрийн жинхэнэ албан хаагч энэ хүн мөн байх. Зүгээр, яг хүний төлөвшил, ёс суртахуун, зарчим ямар юмыг нь би сайн мэдэхгүй. Сая ажиллаж байсан сайд нь хэлж байхыг бодоход сайн юм байгаа биз. Сая би ингээд хоёр жил хамт ажиллаад харж байхад илүү сайжрах хэрэгтэй юм байна даа гэж ингэж бодогдсон. Тийм учраас ялангуяа чи Үндсэн хуулийн манаачаар очих гэж байна, одоо илүү сайн болох хэрэгтэй. Ер нь тэгээд хуулийн зөрчилтэй аливаа юмыг ерөөсөө Үндсэн хуулийн манаач хүн гаргадаггүй байх ёстой. Бусдын захиа даалгаврыг биелүүлэгч байж болохгүй. Энийг бодож яваарай.

Яг хариуцлагатай цаг мөчид өөрөө очих гэж байгаа юм. Тийм учраас би сая үг авч хэлэх гээд байгаа юм. Үндсэн хуулийн өөрчлөлтийн асуудал яриад байна шүү дээ. Үндсэн хуулийг өөрчлөх гэж байгаа улсууд маань гоё, гоё юм ярьж байгаа. 7 өөрчлөлтийг буцаана, одоо ингээд сайхан болгоно гээд. Тэгээд хажуугаар нь гуя дагаж хүзүү гэж муухай юм яваад байгаа юм. Сонгуулийн тогтолцоогоо Сонгуулийн хууль бүрээр өөрчилж байна гэж. Өөрөөр хэлбэл, наана чинь ард түмний 1990 оны ардчилсан хувьсгал ганц л юм ард түмэнд очсон. Тэрнээс биш ард түмнийг ядууруулаад ингээд дуусгасан. Тэр өмч хувьчлал, баяжих бол ард түмэнд хамаагүй шүү дээ, жирийн иргэнд. Сонгох эрх. Одоо энийг нь намын нэрээр авах гээд байна шүү дээ. Яаж ийж байгаад л намын нэрийг сонгууль бүрт оруулдаг болгочих гээд байна шүү дээ.

Энэ чинь Үндсэн хуулийн төрийн эргэлт байхгүй юу. Овоо зарчимтай дуугардаг байсан хүн хүртэл өнөөдөр Үндсэн хуулийн энэ өөрчлөлтийг дэмжчихсэн явж байна шүү дээ. Ийм л аюултай зүйл байхгүй юу. Тэгээд одоо баяр дөхөж байна. Баярын өмнө нэг ийм юм хийх гээд л оролдож байна. Тэгэхдээ би чадахгүй байх гэж найдаж байна. Энэ Их Хурлын гишүүдийн бас нэг 40-н хэд нь шинээр сонгогдсон, бас цус сэлбэгдчихсэн Их Хурал учраас, анх удаагаа сонгогдож байгаа улсууд арай намын нэрийн ард нуугдаж үлдэж чадахгүй шүү дээ. Та нар багтах ч үгүй. Тийм учраас та нар маань ухаантай хандах байх гэж би ингэж бодож байна. Яагаад ард түмэн дээрээ очоод шүүлгэчихэж болдоггүй юм бэ? Юу нь муухай байдаг юм бэ? Яах гэж ард түмэнд нэр нүүрээ барсан юм бэ, хохь нь шүү дээ. Тэгээд ард түмнээр шүүлгэдгийн буруу гэж ерөөсөө байхгүй. Юу нь буруу байгаа юм бэ?

Одоо нэг сайхан 7 өөрчлөлтийг засах гэж байна гэж байгаад л ийм юм шургуулах гээд байна даа. Энэ дээр л та нар минь хатуу байж үзээрэй. Эхлээд бид энд энийг хамгаалах гэж үзнэ. Гаргахгүй байхын төлөө зогсоно. Энэ бол Үндсэн хуулийн эргэлт төрийн эргэлт болох гээд байна шүү дээ. Ард түмний гараас төрийн эрх мэдлийг булааж авах гээд байна шүү дээ. Харин бид нар чадахгүй бол та нар, ялангуяа Үндсэн хуулийн манаач Цэцийн гишүүд бас нэг боломж байгаа тэнд. Өөрөө очиж байна. Өөрөө энийг бодоорой. Чи бид нар бүгдээрээ л нэг өдөр тэтгэвэрт гарна шүү дээ. Тэр үед жирийн сонгогч болно. Тийм учраас өөрийнхөө насны эцэст байх тэр байр суурин дээрээ зогсоорой гэж би өөрт чинь хэлье. Арай бас дахиад тэтгэвэртээ гараад бүр үхтэлээ Цэцийн гишүүн байна гээд зүтгээд байхгүй байлгүй дээ.

Тийм учраас бид бүгдээрээ л сонгогч болно, тэтгэвэрт гарна. Тэр үед бас хүнээ өөрөө сонгочихдог энэ эрх мэдэлтэй үлдэхийнхээ төлөө байгаарай гэж би өөрт чинь бүр чин сэтгэлээсээ захья. Энэ бол хамгийн чухал зүйл шүү. Үндсэн хуулийн маань ганц юм тэр шүү дээ. Төрийн эрх ард түмний гарт байна, ард түмэн сонгоно гэж байгаа шүү дээ. Энийг сайн бодоорой гэж би захья.

**Г.Занданшатар:** Гишүүд асуулт асууж, үг хэлж дууслаа. Одоо Байнгын хорооны саналаар санал хураалт явуулна. Гишүүд чуулганы танхимд орж ирээрэй.

Гунгаагийн Баясгаланг Үндсэн хуулийн цэцийн гишүүнээр томилох саналыг дэмжье гэсэн саналын томьёоллоор санал хураана.

Санал хураалт

Санал хураалтад 46 гишүүн оролцож 36 гишүүн дэмжиж 78.3 хувийн саналаар санал дэмжигдлээ.

Үндсэн хуулийн цэцийн гишүүнээр томилох саналыг хуралдаанд оролцсон гишүүдийн олонхын саналаар дэмжигдсэн тул Үндсэн хуулийн цэцийн гишүүнээр томилох тухай тухай Улсын Их Хурлын тогтоол батлагдсанд тооцлоо.

Тогтоолын төслийг уншиж танилцуулъя.

Монгол Улсын Их Хурлын тогтоол. Үндсэн хуулийн цэцийн гишүүнээр томилох тухай.

Монгол Улсын Үндсэн хуулийн Жаран тавдугаар зүйлийн 1, 2 дахь хэсэг, Үндсэн хуулийн цэцийн тухай хуулийн 3 дугаар зүйлийн 1 дэх хэсэг, 4 дүгээр зүйлийн 1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 40 дүгээр зүйлийн 40.2 дахь хэсгийг үндэслэн Монгол Улсын Их Хурлаас ТОГТООХ нь:

1.Монгол Улсын Их Хурлын санал болгосноор Гунгаагийн Баясгаланг Монгол Улсын Үндсэн хуулийн цэцийн гишүүнээр томилсугай.

2.Энэ тогтоолыг 2019 оны 6 дугаар сарын 6-ны өдрөөс эхлэн дагаж мөрдсүгэй.

Тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Үндсэн хуулийн цэцийн гишүүний бүрэн эрхийн хугацаа дуусгавар болсон Дондовын Ганзоригийг чөлөөлөх тухай Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

Санал хураалт

Санал хураалтад 49 гишүүн оролцож 39 гишүүн дэмжиж 79,6 хувийн саналаар санал дэмжигдлээ.

Тогтоолын төслийг уншиж танилцуулъя.

Үндсэн хуулийн цэцийн гишүүнээс чөлөөлөх тухай

Монгол Улсын Үндсэн хуулийн Жаран тавдугаар зүйлийн 1 дэх хэсэг, Үндсэн хуулийн цэцийн тухай хуулийн 4 дүгээр зүйлийн 3 дахь хэсгийг үндэслэн Монгол Улсын Их Хурлаас ТОГТООХ нь:

1.Бүрэн эрхийн хугацаа нь дуусгавар болсон тул Дондовын Ганзоригийг Монгол Улсын Үндсэн хуулийн цэцийн гишүүнээс чөлөөлсүгэй.

2. Энэ тогтоолыг 2019 оны 6 дугаар сарын 6-ны өдрөөс эхлэн дагаж мөрдсүгэй.

Тогтоолын эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Гунгаагийн Баясгалан Үндсэн хуулийн цэцийн гишүүнээр томилогдсон явдалд Улсын Их Хурлын гишүүдийн нэрийн өмнөөс баяр хүргэж амжилт хүсье. Гишүүдийн захиж хэлж байгаа, зөвхөн Үндсэн хуулийг дээдлэх, хууль баримтлах энэ зарчмаа баримталж мэргэжилдээ үнэнч байж ажиллахыг хүсэн ерөөе.

Одоо дараагийн асуудалд орно.

**Гурав.** **Үндсэн хуульд оруулах нэмэлт, өөрчлөлтийн төсөл өргөн мэдүүлэх тухай**

Үндсэн хуульд нэмэлт, өөрчлөлт оруулах төслийг өргөн мэдүүлнэ гэсэн ийм санал өнөөдөр ирсэн. Тэгээд чуулганы хуралдаантай учраас чуулганы хуралдаанд хүлээж авна. Лүндээжанцан гишүүнийг индэрт урьж байна. Эрхэм гишүүн Данзангийн Лүндээжанцан.

**Д.Лүндээжанцан:** Улсын Их Хурлын дарга, эрхэм гишүүд ээ,

Аливаа улсын Үндсэн хууль нь тусгаар тогтнол, бүрэн эрхт байдал, хүний эрх, эрх чөлөөг бататган бэхжүүлж, төрийн байгууллын үндсийг тогтоосон эв нэгдлийн гэрээ, улс төр-эрх зүйн тулгуур баримт бичиг, гол хууль нь байдаг билээ. Энэ ч жам ёс, жишгийн дагуу Монгол Улс 1992 онд шинэ Үндсэн хуулиа батлан мөрдөөд 27 жил гаруй болж байна. Энэ хугацаанд нийгэм, эдийн засаг, улс төрийн амьдралд зарчмын шинэтгэлүүд хийгджээ. Гэхдээ улс орны хөгжил дэвшил, хүний эрх, эрх чөлөөний баталгаажилтыг урагш ахиулахын тулд Үндсэн хуульд зарим нэмэлт, өөрчлөлт хийх зайлшгүй шаардлага бий болсон гэж үзэж байна.

Удаа дараагийн судалгаа, Зөвлөлдөх санал асуулгын зөвлөмж, олон нийтийн хэлэлцүүлгийн дүн, эрдэм шинжилгээний хурлууд, харьцуулсан судалгааны үр дүн, эрдэмтдийн саналаас үзэхэд өнгөрсөн он жилүүдэд хууль тогтоох, гүйцэтгэх эрх мэдлийн хяналт тэнцэл нь Үндсэн хуулийн суурь үзэл баримтлалын дагуу хэрэгжиж чадаагүй, улс төрийн намын үйл ажиллагаа, санхүүжилт, ил тод байдал хангалтгүй, байгалийн баялаг ашиглах болон улс орны хөгжлийн зарим асуудлаар алс хэтийг харсан урт хугацааны бодлого нь залгамж чанар муутай, Засгийн газрын тогтвортой ажиллах, эрх барьж буй улс төрийн хүчин бодлогоо тууштай хэрэгжүүлэх нөхцөл тэр бүр бүрдээгүй, улс төрийн нөлөөллөөр шалтгаалан төрийн албаны тогтвортой, мэргэшсэн, чадварлаг байх зарчим алдагдсан, шүүх эрх мэдлийн хараат бус хариуцлагатай байдал суларч иргэдийн шүүхэд итгэх итгэл буурсан, нутгийн удирдлагын тогтолцоо зохих ёсоор бэхжээгүй гэж дүгнэх үндэслэлтэй байна.

Нийгмийн хөгжлийн өнөөгийн байдал, ирээдүйн чиг хандлагад нийцүүлэн улс орноо хөгжил дэвшилд хөтлөхөд чиглэсэн Үндсэн хуулийн нэмэлт, өөрчлөлт хийх нийгмийн захиалга бий болоод байгаатай хууль тогтоогчид, ард иргэд, олон нийт ч санал нэгдэж байгаа юм. Үе үеийн Улсын Их Хурлын бүрэлдэхүүнээс Үндсэн хуульдаа зохих нэмэлт, тодотгол хийх санал санаачилга гарч байлаа.

Энэ бүхний эцэст 2016, 2017 онд Монгол Улсын Үндсэн хуульд нэмэлт, өөрчлөлт оруулах хэрэгцээ шаардлага байгаа эсэхийг Улсын Их Хурал, Засгийн газрын түвшинд судалж Үндсэн хуулийн зарим зүйл, хэсэг, заалтад нэмэлт, өөрчлөлт оруулах нь зүйтэй гэсэн санал, дүгнэлт гарсан юм. Улмаар Улсын Их Хурлын даргын 2017 оны 78 дугаар захирамжаар ажлын хэсэг байгуулагдаж Зөвлөлдөх санал асуулга болон олон нийтийн хэлэлцүүлгүүдийг зохион байгуулж, иргэд олон нийт, улс төрийн нам, иргэний нийгмийн байгууллага, эрдэмтэн судлаачдын саналыг хүлээн авч бүртгэн, ангилж, нэгтгэн судалж, төсөлд тусгасан.

Эдгээрийг үндэслэн Үндсэн хуульд оруулах нэмэлт, өөрчлөлтийн төслийг боловсруулахдаа ард иргэдийн төлөөллийн үүргээ хариуцлагатай хэрэгжүүлдэг парламент, урт хугацааны хөгжлийн бодлоготой, хариуцлагатай, тогтвортой Засгийн газар, хараат бусаар шударга шийдвэр гаргах чадвартай шүүх, нутгийн удирдлагын боловсронгуй тогтолцоог бэхжүүлэхэд гол анхаарлаа хандууллаа. Эдгээр 4 багц асуудлаар Үндсэн хуулийн 20 зүйлд нэмэлт, өөрчлөлт оруулахаар байгаа нь Үндсэн хуулийн нийт зүйлийн 28,5 хувийг эзэлж байна. Үндсэн хуульд нэмэлт, өөрчлөлт оруулах төслийг боловсруулахад эх хуулийнхаа үзэл баримтлал, үндсэн зарчмыг ягштал баримталсан болохоо онцолж байна.

# Нэмэлт, өөрчлөлтийн төсөл боловсруулах үе шат бүхэнд иргэдийн оролцоог хангаж аль нэг бүлэг, давхаргын ашиг сонирхлыг илэрхийлэн хамгаалаагүйн зэрэгцээ төслийн зүйл, заалтуудыг дур зоргын байдлаар бус нягт уялдаатайгаар боловсруулсан болно. Энэхүү нэмэлт, өөрчлөлтийг хийснээр Үндсэн хуульд 2000 онд оруулсан долоон нэмэлт, өөрчлөлтийг засаж залруулна. Байгалийн баялаг ашигласны үр өгөөж ард түмэнд хүрч очих нөхцөл боломжийг нээж өгнө. Парламентын ардчиллыг зөв голдиролд оруулж ард түмний засаглах эрхийг ханган Улсын Их Хурлын хяналт, хариуцлагыг дээшлүүлж, төрийн эрх мэдлийн хяналт тэнцвэр оновчтой болно, гүйцэтгэх эрх мэдлийн хариуцлагыг нэмэгдүүлж, тогтвортой байдлыг нь хангана. Хүний эрх, эрх чөлөө, шударга ёсны баталгаа байх ёстой шүүх эрх мэдлийн хариуцлагыг дээшлүүлж хараат бус байдлыг хангана. Улсын болон орон нутгийн харьяалалтай хотын эрх зүйн байдлыг тодорхой болгож, нутгийн өөрөө удирдах ёс боловсронгуй болж, сум, дүүргийн Засаг даргыг иргэд өөрсдөө шууд сонгодог болно.

# Бүхэлдээ энэхүү нэмэлт, өөрчлөлтийн үндсэн агуулга нь бүх шатанд сахилга хариуцлага, дэг журмыг сайжруулж, шударга ёсыг бэхжүүлэх, хяналт тэнцвэр, тогтвортой байдлыг хангахад оршино.

# Улсын Их Хурлын сүүлийн гурван удаагийн бүрэлдэхүүн дамжин яригдсан нэмэлт, өөрчлөлтийн асуудлыг иргэдийн санаа бодол, судалгааны үр дүнд тулгуурлан боловсруулж, Улсын Их Хурлын нэр бүхий 64 гишүүн хамтран Монгол Улсын Их Хуралд өргөн мэдүүлж байна. Мөн гадаад, дотоодод албан томилолтоор яваа гишүүд энэхүү төслийг дэмжин гарын үсгээ зурахаа илэрхийлсэн болно.

 Улсын Их Хурлын дарга аа, эрхэм гишүүд ээ,

 Монгол Улсын Үндсэн хуульд нэмэлт, өөрчлөлт оруулах төслийг Улсын Их Хурлаар хэлэлцэн шийдвэрлүүлж өгнө үү.

 **Г.Занданшатар:** Улсын Их Хурлын 64 гишүүн гарын үсэг зурсан Үндсэн хуульд оруулах нэмэлт, өөрчлөлт оруулах төслийг хүлээж авлаа. Өнөөдрийн энэ бэлгэ дэмбэрэлт сайн өдөр зуны дунд цагаан морь сарын шинийн 3-ны бэлгэ дэмбэрэлт өдөр Үндсэн хуулийн нэмэлт, өөрчлөлтийг өргөн барьж байна. Энэ өөрчлөлтөд Улсын Их Хурал "долоо хэмжиж, нэг огтлох" зарчмаар Улсын Их Хурал, төрийн холбогдох бүх байгууллагуудтай хамтарч 2 жил гаруй хугацаанд хэлэлцэж судалж, ярилцаж, мэтгэлцсээр өнөөдөр өргөн барьж байна. Энэ бол 2 жил ч биш, үндсэндээ 20 жил яригдсан асуудал.

"Долоо хэмжиж, нэг огтлох" зарчмаар энэ асуудалд хандсан гэдэг нь. Ард иргэдийнхээ санал бодлыг тандах судалгаа буюу томоохон фокус группийн судалгаа Зөвлөлдөх санал асуулга, 5.4 сая давхардсан санал иргэдээс хүлээж авсан улс орон даяар өрнүүлсэн хэлэлцүүлэг, олон арван эрдэм шинжилгээний хурал, Үндсэн хууль судлаач, эрдэмтдийн санал, дүгнэлтийг авч хэлэлцүүлсэн, Монгол Улсын Ерөнхийлөгч, ҮАБЗ, Засгийн газар, Шүүхийн ерөнхий зөвлөл зэрэг холбогдох байгууллагын 67 гишүүн гарын үсэг зурсан төслийг явуулж санал авсан.

# Энэ ажил ингээд 2 гаруй жил үргэлжилсний эцэст бэлэн болсон нөр их хөдөлмөрийн үр дүн. Тэгээд тэнд сууж байгаа ажлын дэд хэсэг, ажлын хэсэг, гавьяат хуульч Д.Лүндээжанцангаар ахлуулсан бүх ажлын хэсгийн гишүүдэд бас энэ хариуцлагатай, нөр их ажлыг хичээн зүтгэж хэрэгжүүлж ирсэнд талархал илэрхийлж байна. Ер нь энэ асуудалд бид хувийн болон намын өчүүхэн ч сонирхлоор, нам бүлгийн өчүүхэн ч сонирхлоор хандаж болохгүй. Энэ бол улс орноо, иргэн түмнээ гэсэн хоёргүй сэтгэлээр асуудалд хандаж, үүрэг хариуцлагаа гүнээ ухамсарлаж, үндэсний зөвшилцлийг эрхэм болгож, салбарын болон нам, улс төрийн эрх ашгаас ангид байж, гагцхүү Монгол Улс, Монголын ард түмний  эрх ашиг, хөгжлийн ирээдүйг эрхэм болгож ажиллахыг, энэ хэлэлцүүлэгт хандахыг эрхэм гишүүдээсээ хүсье.

#

# Монголын ард түмэн, нам, олон нийтийн төлөөлөл, Үндсэн хууль тогтоогчид, судлаач, эрдэмтдийнхээ санал, дүгнэлт, үг зөвлөгөөг сайтар сонсож  нухацтай судлан, тусгаж ажиллах ёстой гэж үзэж байна. Энэ өөрчлөлтийг хийх санаа нэг өдөр бий болчихоогүй, 20-н хэдэн жил яригдаж ирсэн. Өөрчлөхийн тулд өөрчлөх санал бодол ч агуулаагүй. Сүүлийн 20 гаруй жилд иргэд, олон нийт, эрдэмтэд, судлаачид, улс төрийн намууд, төр, нийгмийн зүтгэлтнүүд Монгол Улсын Үндсэн хуулийн зарим зохицуулалтыг боловсронгуй болгож өөрчлөх асуудлаар удаа дараа саналууд гаргасаар ирсэн. Улсын Их Хурал дөрвөн ч удаа Үндсэн хуулийн нэмэлт, өөрчлөлтийн төслийг өргөн мэдүүлж байсан.

 Эдгээрийг үндэслэн Үндсэн хуульд оруулах нэмэлт, өөрчлөлт оруулах эсэх асуудлаар олон төрлийн судалгаа хийсэн. Судалгааны дүн, ирсэн саналуудаас үзвэл Монгол Улсын иргэдийн дийлэнх олонх нь Үндсэн хуульд нэмэлт, өөрчлөлт оруулахыг дэмжиж байна. 1992 онд батлагдсан Үндсэн хууль бол Монголын нийт ард түмний оюун санааны бүтээл, нийгмийг зөвшилцлийн эрхэм дээд тунхаг бичиг болсон гэж үздэг. Энэ хуулийн ач холбогдол, үнэ цэнэ бол маргах аргагүй, өргөн цар хүрээтэй. Өнгөрсөн 27 жилд Үндсэн хууль маань үүргээ сайн гүйцэтгэсэн. Гэхдээ өнөөдөр бид дордуулсан долоон өөрчлөлтийг засах гэж байна. Нийгмийн баялгийн тэгш хуваарилалтыг, байгалийн баялагтаа эзэн болох асуудлыг тусгаж байна. Засаглалын тэнцвэртэй байдлыг хангаж гүйцэтгэх засаглалын тогтвортой байдал, хариуцлага, парламентын хариуцлага, энийг нэмэгдүүлж байна.

Эцсийн дүндээ энэ өөрчлөлт бол нийгмийн зайлшгүй шаардлага. Энийг хувийн өчүүхэн ашиг сонирхлоор хандаж огтхон ч болохгүй гэдгийг онцгой анхааруулж байна. Ийм учраас Үндсэн хуулийн өөрчлөлтийг ард нийтээрээ санал асуулгаар хэлэлцүүлнэ. Энийг ард нийт маань дэмжинэ гэдэгт итгэж байна. Улс төрийн намууд, төрийн бус байгууллага, эвсэл холбоод, нийт ард түмэндээ хэлэлцүүлэгт өргөнөөр оролцож санал бодлоо илэрхийлж эвлэрэл зөвшилцлийг эрхэм болгож энэ өөрчлөлтийг, энэ цэгцрэлийг, нийгмийн шаардлагыг улс орны хөгжлийн өнөөгийн шаардлагыг хангаж ажиллахыг бас уриалж байна.

Үндсэн хуулийн нэмэлт, өөрчлөлтийн төслийг хэлэлцэн батлах эрхэм хүндтэй өндөр хариуцлагатай Монгол Улсын ирээдүйн, Монгол Улсын хөгжлийн, Монголын ард түмний хувь заяа, амьдрал ахуйтай холбогдсон чухал үүрэг гүйцэтгэх нэн чухал үйлсэд тань амжилт хүсье.

Одоо дараагийн асуудалдаа орно.

**Дөрөв. Жижиг, дунд үйлдвэр, үйлчилгээг дэмжих тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн эцсийн хэлэлцүүлэг.**

Төслийг эцсийн хэлэлцүүлэгт бэлтгэсэн талаарх эдийн засгийн байнгын хорооны танилцуулгыг Улсын Их Хурлын эрхэм гишүүн Мөнхөөгийн Оюунчимэг танилцуулна. Эрхэм гишүүн Мөнхөөгийн Оюунчимэгийг индэрт урьж байна.

**М.Оюунчимэг:** Улсын Их Хурлын дарга, эрхэм гишүүд ээ,

Жижиг, дунд үйлдвэр, үйлчилгээг дэмжих тухай болон хамт өргөн мэдүүлсэн хууль, тогтоолын төслүүдийн анхны хэлэлцүүлгийг чуулганы 2018 оны 10 дугаар сарын 25, 2019 оны 05 дугаар сарын 23-ны өдрүүдийн нэгдсэн хуралдаанаар хийж, төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн билээ.

Эдийн засгийн байнгын хороо төслүүдийг эцсийн хэлэлцүүлэгт бэлтгэсэн тухай асуудлыг 2019 оны 6 дугаар сарын 5-ны өдрийн хуралдаанаараа хэлэлцлээ. Нэгдсэн хуралдаанаар төслийн анхны хэлэлцүүлгийг хийх үеэр хуралдаан даргалагчаас гүйцээн боловсруулах чиглэл өгсөн дараах асуудлыг Монгол Улсын Их Хурлын чуулганы хуралдааны дэгийн тухай хуулийн 23 дугаар зүйлийн 23.2.1 дэх заалтыг үндэслэн хэлэлцэв. Үүнд:

1.Аж ахуйн нэгжийн орлогын албан татварын тухай хуулийн шинэчилсэн найруулга батлагдсантай холбогдуулан хууль хоорондын уялдааг хангах зорилгоор Жижиг, дунд үйлдвэр, үйлчилгээг дэмжих тухай хуулийн төслийн бичил, жижиг, дунд үйлдвэр, үйлчилгээ эрхлэгчийн ангилал, олгох зээлийн хэмжээг өөрчлөх. Тухайлбал, “бичил” гэсэн ангилалд жилийн 250 сая төгрөг хүртэл борлуулалтын орлоготой аж ахуйн нэгж хамаарч байсныг 300 сая төгрөг болгож, “жижиг” үйлдвэр, үйлчилгээ эрхлэгчид 250-500 сая төгрөгийн борлуулалтын орлоготой аж ахуйн нэгж хамаарч байсныг 300 саяас 1 тэрбум төгрөг болгож тус тус нэмэгдүүлэв. Сангаас олгох зээлийн хэмжээг энэхүү ангилалтай уялдуулан нэмэгдүүлэх, бичил үйлдвэр, үйлчилгээ эрхлэгчид сангаас шууд, жижиг, дунд үйлдвэр, үйлчилгээ эрхлэгчид банкаар дамжуулж зээл олгохоор өөрчлөв.

2.Төслийн анхны хэлэлцүүлэг удаан хугацаагаар завсардсантай холбоотойгоор хамт өргөн мэдүүлсэн хоёр тогтоолын төсөлд тусгасан зарим хугацааг өөрчлөх шаардлагатай болсон тул “Төрийн захиргааны байгууллагын тогтолцоо, бүтцийн ерөнхий бүдүүвчид нэмэлт оруулах тухай” Улсын Их Хурлынтогтоолыг “2020 оны 1 дүгээр сарын 1-ний өдрөөс” эхлэн дагаж мөрдөхөөр, “Жижиг, дунд үйлдвэр, үйлчилгээг дэмжих тухай хууль батлагдсантай холбогдуулан авах зарим арга хэмжээний тухай” Улсын Их Хурлын тогтоолын төслийн 1 дэх заалтын 4 дэх дэд заалтын “2019 оны” гэснийг “2020 оны” болгож өөрчлөв. Чиглэл өгсөн дээрх асуудлын хүрээнд зарчмын зөрүүтэй 5 саналын томьёоллоор санал хураахад Байнгын хорооны хуралдаанд оролцсон гишүүдийн олонх дэмжлээ. Саналын томьёоллыг Та бүхэнд тараасан.

Нэгдсэн хуралдааны анхны хэлэлцүүлгээр олонхын дэмжлэг авсан зарчмын зөрүүтэй саналуудыг нэмж тусган, төслийн агуулга, бодлого, зарчмыг алдагдуулахгүйгээр хууль зүйн техникийн засваруудыг хийсэн эцсийн хувилбарын төслүүдийг Та бүхэнд тараасан болно.

 Улсын Их Хурлын эрхэм гишүүд ээ,

  Жижиг, дунд үйлдвэр, үйлчилгээг дэмжих тухай болон хамт өргөн мэдүүлсэн Жижиг, дунд үйлдвэрийн тухай хууль хүчингүй болсонд тооцох тухай, Засгийн газрын тусгай сангийн тухай хуульд өөрчлөлт оруулах тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай, Мэргэжлийн боловсрол, сургалтын тухай хуульд нэмэлт оруулах тухай, Зөрчлийн тухай хуульд нэмэлт, өөрчлөлт оруулах тухай хуулийн төслүүд, Тогтоолын хавсралтад нэмэлт оруулах тухай, Жижиг, дунд үйлдвэр, үйлчилгээг дэмжих тухай хууль батлагдсантай холбогдуулан авах зарим арга хэмжээний тухай Улсын Их Хурлын тогтоолын төслүүдийг эцсийн хэлэлцүүлэгт бэлтгэсэн талаарх Эдийн засгийн байнгын хорооны танилцуулга, зарчмын зөрүүтэй саналын томьёоллыг хэлэлцэн шийдвэрлэж, хууль, тогтоолын төслүүдийг баталж өгөхийг Та бүхнээс хүсье. Анхаарал хандуулсанд баярлалаа.

 **Г.Занданшатар:** Ажлын хэсгийн гишүүдийг танилцуулъя. **Хүнс, хөдөө аж ахуй, хөнгөн үйлдвэрийн яамны Жижиг, дунд үйлдвэр, хоршооны бодлогын хэрэгжилтийг зохицуулах газрын дарга Эрдэнэсайхан, Хүнс, хөдөө аж ахуй, хөнгөн үйлдвэрийн яамны Жижиг, дунд үйлдвэрийн сангийн дэд захирал Амаржаргал, Хүнс, хөдөө аж ахуй, хөнгөн үйлдвэрийн яамны Жижиг, дунд үйлдвэр, хоршооны бодлогын хэрэгжилтийг зохицуулах газрын ахлах мэргэжилтэн Гэрэлзаяа, Монголын Үндэсний Худалдаа аж үйлдвэрийн танхимын Гишүүнчлэлийн газрын дарга Долгормаа, Улсын Их Хурлын гишүүний зөвлөх, хуульч М.Энхмэнд.**

 **Зочид танилцуулъя. Улсын Их Хурлын гишүүн Шатарбалын Раднаасэдийн урилгаар Нийслэлийн Цагдаагийн газрын харьяа дүүрэг дэх хорооны хэсгийн байцаагч нар Улсын Их Хурлын үйл ажиллагаа, төрийн ордонтой танилцаж байна. Эрхэм хүндэт төрийн тусгай албан хаагчид та бүхэнд Улсын Их Хурлын гишүүдийн нэрийн өмнөөс эрүүл энх, аз жаргал, сайн сайхныг хүсэн ерөөе.**

 **Зарчмын зөрүүтэй саналын томьёоллоор санал хураахын өмнө Байнгын хорооны танилцуулгатай холбогдуулан асуулт асуух Улсын Их Хурлын гишүүд байна уу? Гарамжав гишүүнээр тасаллаа. Эрхэм гишүүн Октябрийн Баасанхүү. 15 минутын дараа санал хураалт явагдах тул гишүүд чуулганы танхимдаа эргэж ирнэ шүү.**

**О.Баасанхүү: Баярлалаа. Ардын намынхаа зарим гишүүдийн буянаар ийм аймаар гоё хямдхан хүүтэй зээл байдгийг ард түмэн нь мэдэж авч энэ хуулийг их анхааралтай ажигладаг болсон байх гэж бодож байна. Тэрнээс биш 3 хувийн хүүтэй зээл байдаг гэдгийг яг ний нуугүй хэлэхэд Их Хурлын гишүүдийг таньдаггүй, намыг таньдаггүй янз бүрийн хүмүүс мэдэхгүй байх байсан. Тийм учраас энэ хуулийг баталбал их зүгээр юм байна лээ. Энэ бол ба жижиг, дунд үйлдвэрийн асуудлаар анх бизнес эрхлээд одоо бас нэлээн томоохон бизнесмен болсон хүн энэ хуульд их анхаарч байгаа. Тэр утгаараа энэ хуулийг бас муу хууль болоогүй байх аа гэж найдаж байна.**

**Хамгийн гол нь нөгөө ЖДҮ-д дургүй гишүүд их байна. ЖДҮ-д дургүй гэдэг нь нөгөө ард түмэндээ жижиг хүүтэй зээл өгөх дургүй гишүүд их байна. Тийм учраас Их Хурлын дарга нэгдүгээрт, энэ ирцийг ихэсгэмээр байна. Үгүй бол энэ яг санал хураалтаа түр хойшлуулаад өглөө камертай сэтгүүлчид их байгаа үед нь оруулж ирж батлуулахгүй бол яг одоо ингээд явах юм бол энэ унах гээд байна. Өөрсдөө л 3 хувийг авч болдог, ард түмэн авч болдоггүй болчихсон юм уу, хаашаа юм бэ? Ганбаатар гишүүн намынхаа эсрэг, гишүүдийнхээ эсрэг том юм хийж л дээ. Байнгын угжуулдаг тэр бизнесийг нь байхгүй болгох хууль оруулаад ирсэн бололтой. Эс үйлдлээрээ нөгөөдүүл маань эсэргүүцээд байна. Тийм учраас эцсийн хэлэлцүүлгээр хэрвээ батлагдахгүй бол энэ хууль унах гээд байна. Тийм учраас унагаахгүйн тулд Их Хурлын дарга минь энийг анхаараачээ гээд би бас хүсэж байна.**

**Яг үнэндээ сайдуудыг оруулж ирээч. Сая хүний цус, нулимсаар насаараа тэжээсэн нөхөр хөөрхий үсний халзрал, хамгийн бага санал хоёроос өөр олигтой юм олоогүй их л бухимдаж байгаа харагдаж байна зайлуул. Би бол Зоригийн хэрэг дээр анхаарч байгаа.**

**Г.Занданшатар:** Зоригийн хэрэг ярихгүй ээ. Эрхэм гишүүн Цэдэнгийн Гарамжав гишүүн.

**Ц.Гарамжав:** Энэ Жижиг, дунд үйлдвэрийг дэмжих тухай энэ хуулийн шинэчилсэн найруулга бол их чухал хууль Монгол Улсад гарч байна. Ерөөсөө улс орны эдийн засагт хамгийн чухал нэмэр болдог эдийн засгийн араг ясны нэг болдог нь энэ жижиг, дунд үйлдвэр байгаа юм. Тэгээд Жижиг, дунд үйлдвэрийг дэмжих тухай энэ хууль гарснаар цаашдаа жижиг, дунд үйлдвэр дээр байгаа олон бэрхшээл, санхүү, мөнгөний асуудлууд мөн жижиг, дунд үйлдвэрийнхээ чиглэлийг олж чадахгүй байгаа, мөн төслөө хэрэгжүүлж чадахгүй байгаа жижиг, дунд үйлдвэрлэгчдэд маш ач холбогдолтой болсон. Тэгэхээр жижиг гэж юуг хэлэх вэ, бичил гэж ямар үйлдвэрийг хэлэх вэ, дунд гэж ямар үйлдвэрийг хэлэх вэ гээд хүнийх нь тооноос харгалзуулаад ингээд заагаад өгчихсөн хэдэн ажилтай бол гээд.

Яг энэ шинэ хууль дээр маань санхүү, мөнгөний дэмжлэгийн талаар хэрхэн зохицуулж эцсийн байдлаар мөнгөний шатлалууд ондоо байгаад байсан юм. Хэрхэн зохицуулагдсан бэ гэдэг талаар нэг асууя. Яагаад гэвэл энийг иргэд маань хамгийн их сонирхож байгаа байх. Жишээлбэл, 30 сая төгрөгийн зээлийг хаанаас авах вэ, жижиг, дунд үйлдвэрийнхэн? 300 сая төгрөгийн зээлийг хаанаас авах вэ? Мөн жижиг, дунд үйлдвэр байгуулах гэж байгаа иргэд маань ямар дэмжлэгийг төрийн зүгээс авч болох вэ? Жижиг, дунд үйлдвэр ба төрийн бодлогын зохциуулалтын уялдаа холбоо яаж гарч ирсэн бэ гэдэг асуудлууд байна.

Ер нь жижиг, дунд үйлдвэрээ ингээд дэмжих нь цаг хугацааны хувьд ч гэсэн манай эдийн засаг маань ийм хямралтай, сул дархлаатай байгаа үед маш чухал байдаг. Жишээлбэл, Герман улсад удаа дараа дайн дажны байдалд орж байхад Дэлхийн II дайны үед жижиг, дунд үйлдвэр нь маш сайн хөгжсөн байсан учраас ард түмнээ бас өлсгөлөнгүйгээр гаргаж байсан гэсэн ийм ярианууд байдаг. Ер нь жижиг, дунд үйлдвэр ялангуяа хүнсний чиглэл нь сайн хөгжчихсөн, материаллаг баазаа сайн бий болгочихсон улс орон бол аливаа нэгэн хямралд өртөхгүйгээр гардаг ийм сайн талууд байдаг.

Манай улсад бол жижиг, дунд үйлдвэрийг хамгийн наад зах нь хөдөө аж ахуйн салбар дээр, мал аж ахуйн салбар дээр сүү, сүүн бүтээгдэхүүнээ боловсруулах шаардлага хамгийн их байна. Бүх аймгуудад цагаан идээ, сүү, сүүн бүтээгдэхүүнээ боловсруулж наад зах нь шар тосоо хийгээд бид нар экспортод гаргах ийм сайхан боломж байна. Тэгэхээр энэ бүгдийг дэмжих ямар, ямар бодитой алхмууд эцсийн хэлэлцүүлэг дээр батлагдаж байна вэ гэдэг талаар хариулж өгнө үү. Энэ бас том мэдээлэл болох байх аа, жижиг, дунд үйлдвэрийнхэнд маань. Баярлалаа.

**Г.Занданшатар:** Мөнхөөгийн Оюунчимэг гишүүн асуултад хариулъя. Гишүүд чуулганы танхимд орж ирээрэй. Санал хураалт 10 минутын дараа.

**М.Оюунчимэг:** Гарамжав гишүүн маш чухал асуулт асуулаа. Тэгэхээр Татварын багц хууль батлагдсантай холбоотойгоор бид нар 250 сая хүртэл төгрөг борлуулалтын орлоготой гэдэг байсныг сая 300 сая төгрөг гэж өөрчилсөн байгаа. Тэгээд 300 сая төгрөг хүртэлх зээлийг нь бол Жижиг, дунд үйлдвэрийн сангаасаа шууд авна. Харин 300 саяас дээш бол банкаар дамжуулж зээлээ авна гэсэн байдлаар энэ хуулийн төсөлд орж явж байгаа. Ер нь энэнээс гадна энд бас Хүнс, хөдөө аж ахуйн сайд Улаан сууж байна. Бид нар судалгааг харж байхад Жижиг, дунд үйлдвэрийн сангийн зээлийн хүү нь 2011 оноос өнөөдрийг хүртэл бид нар судалгаа хийгээд үзэхэд бас янз, янз байгаад байсан байгаа юм. 2011 онд жишээ нь 2,5-4,5 хувийн хооронд зээлийн хүүг ингэж өөрчилж байсан.

Гэтэл Аж үйлдвэрийн сайд Эрдэнэбат байхдаа 2014 онд 3 хувь болгоод ингээд бас өсгөж гаргасан. Энийгээ эдийн засаг хүнд байсан учраас зээлийн хүүг өсгөсөн гээд тайлбарласан. Энэ нь эргээд банкаараа дамжаад очихоороо тааз нь 8 хувь болоод ингээд өсчихөөд байсан. Тийм учраас бас одоо хэрвээ салбарын сайд энэ асуудлыг анхаарч үзээд зээлийн хүү дээр бас нааш, цааш, доош нь буулгах, эдийн засгийнхаа өсөлт, инфляцитай уялдуулаад дээш, доош таазыг буулгах бололцоо бас байгаа юм болов уу гэж харагдаад байгаа юм. Энэ дээр Улаан сайд болон холбогдох хүмүүс тайлбар өгчихвөл зөв. Хэрвээ ингэж өгч чадвал яг жижиг, дунд үйлдвэр эрхлэгчид, бичил үйлдвэр, үйлчилгээ эрхлэгчид маань, зорилтот бүлэг маань энэ зээлдээ хамрагдаад аваад явчих бүрэн бололцоо нээгдэх юм гэж бид нар харж байгаа.

**Г.Занданшатар:** Эдийн засгийн байнгын хорооны дарга Жамбалын Ганбаатар гишүүн Гарамжав гишүүний асуултад нэмж хариулна.

**Ж.Ганбаатар:** Баярлалаа. 300 сая хүртэлх зээлийг сангаас авна. 500 хүртэлхийг ч авна. Тэрнээс дээшхийг нь банкаар авна гэж хуульд эцсийн хэлэлцүүлэгт тусгайлан заасан байгаа. Ер нь сангаас авсан ч сул талтай, давуу талтай. Банкаар явсан ч сул талтай, давуу талтай. Тэгэхээр ялангуяа чуулганд санал хэлсэн гишүүдийн бараг ихэнх нь банкаар явуулах нь зөв өө гэсэн ийм зүйл ярьсан. Тэгэхдээ сая энэ журам дээр гарсан өөрчлөлтүүдийг ингээд харахаар ялангуяа хөдөө, орон нутгаас сонгогдсон гишүүд бол банкаар явуулах нь буруу байна гээд.

Ингээд ийм байгаа учраас бид нар 500 сая хүртэлхийг нь сан дээрээ олгоё, тэрнээс дээшхийг нь банкаар явуулъя гэж шийдсэн байгаа. Хууль бол ингэж гарсан. Төрөөс өгч байгаа хамгийн том дэмжлэгүүдийг энэ хуульд яаж томьёолсон бэ гэхээр бичил, жижиг, дунд үйлдвэр, үйлчилгээ эрхлэгчдийн ангиллыг их тодорхой болгосон учраас бид жижиг рүүгээ яаж анхаарах юм бэ, бичил рүүгээ яаж анхаарах юм бэ, дунд руугаа яаж анхаарах юм бэ гэдгийг нь тодорхой болгосон байгаа.

Ер нь хуулийн гол зорилго бол зээл өгөхдөө биш, хуулийн гол зорилго бол ард иргэдийг хөдөлмөр эрхлэх сонирхлыг дээшлүүлэх, аж ахуй эрхлэх, бизнес эрхлэх сонирхлыг дээшлүүлэх, мөн ажлын байрыг нэмэгдүүлэх, эдийн засгийг солонгоруулах, ганцхан дарга нарыг дагаад амьдрахгүй ээ, бизнес хийгээд амьдрах энэ бололцоо байгаа гэдгийг ард иргэдэд өдөөж байгаа ийм хууль гэж би ойлгож байгаа. Аж ахуй эрхлээд та бүхэн сайхан амьдрах боломж байгаа. Бусад оронтой адилхан шүү гэдгийг энэ хууль бас дэмжлэг болно гэж бодож байгаа юм. Баярлалаа.

**Г.Занданшатар:** Эрхэм гишүүн Гарамжав нэмэлт 1 минут тодруулъя.

**Ц.Гарамжав:** Жижиг, дунд үйлдвэр, аж үйлдвэрийн салбар Монгол улсад маань хамгийн тулгамдаад байгаа хөгжих ёстой салбарууд байна. Тэгэхээр жижиг, дунд үйлдвэрийг бий болгох, жижиг, дунд үйлдвэрүүдийг дэмжих, маш олноор бий болгох. Энэ дээр жишээлбэл, ажлын байр бий болгох дээр жижиг, дунд үйлдвэрүүд хэдээс хэдэн хүнтэй байвал ямар хэмжээний төрийн зүгээс урамшуулал дэмжлэг өгөх вэ? Жишээлбэл, санхүүжилт байхгүй болоод л энэ жижиг, дунд үйлдвэрүүд ихэнх нь хөгжиж чадахгүй байна. 10 сая төгрөгийн, 50 сая төгрөгийн, 20 сая төгрөгийн зээл ч олж авахад хэцүү байна л даа. Тэгэхээр эдгээр санхүүжилт нь ямар хэмжээний үйлдвэрлэлүүд дээр дэмжигдэж очих боломж байна вэ? Ажлын байрын тоо хэдээс хамаарч байна вэ?

Мөн үйлдвэр, үйлчилгээний нэр төрөл нь бас хамаарч байна уу? Стратегийн гэдэг шиг жижиг, дунд үйлдвэр дотор эдийн засгийн чухал ач холбогдолтой тийм үйлдвэрлэлүүдийг бий болгосон гэсэн тийм төрөл, зүйл анги байна уу? Энд бас хариулт авъя.

**Г.Занданшатар:** 85 дугаар микрофон, Эрдэнэсайхан.

**Я.Эрдэнэсайхан:** Гарамжав гишүүний асуултад хариулъя. Хүнс, хөдөө аж ахуй, хөнгөн үйлдвэрийн яамны **Жижиг, дунд үйлдвэр, хоршооны бодлогын хэрэгжилтийг зохицуулах газрын дарга Эрдэнэсайхан. Санхүү, мөнгөний талаар зохицуулсан зохицуулалт бол хуулийн 8.1 дээр байгаа. 8.1 дээр бол санхүүгийн дэмжлэг, санхүүгийн бус дэмжлэгүүдийг зээлийн хүүгийн татаас, зээл олгох, батлан даалт гаргах гэх зохицуулалтуудыг бүгдийг нь оруулсан байгаа. Мөн 11 дүгээр зүйлийн 6.1 дээр бичил үйлдвэрлэл эрхлэгчид 300 сая хүртэлх зээл олгоно, жижиг бол 1 тэрбум, дунд бол 2,5 тэрбум гээд ингээд ангиллаасаа шалтгаалаад олгох зээлийнх нь хэмжээ нэмэгдэх буюу ажлын байрны тоо нэмэгдүүлсэн тохиолдолд зээлийн хүү нь нэмэгдээд явах зохицуулалт орсон байгаа. Бичил маань 1-10 хүртэл ажилтантай байгаа, жижиг нь болохоор 10-50, дунд нь болохоор 50-200 хүртэл ажилтантай байгаа учраас ажлын байрны тоо нэмэгдээд явах тусам авах зээлийнх нь хэмжээ нэмэгдэнэ гэсэн ийм зохицуулалтуудыг оруулж өгсөн байгаа. Мөн төрийн дэмжлэг гэсэн байгаа. Төрийн дэмжлэг бол 8 дугаар зүйл дээр санхүүгийн болон санхүүгийн бус дэмжлэгийг олгоно.**

**Санхүүгийн дэмжлэг дотор бол хөнгөлөлттэй зээл олгох, зээлийн хүүгийн хэмжээг бууруулах, давхар батлан даалт гаргах, зээлийн хүүгийн татаас олгох, санхүүгийн түрээсийн үйлчилгээ, түрээсийн хүүгийн дэмжлэг үзүүлэх зэрэг татварын хөнгөлөлт, чөлөөлөлт олгох, экспортыг нэмэгдүүлэх, импортыг орлох чадвартай бүтээгдэхүүний үйлдвэрлэл, үйлчилгээг дэмжих. 5-д нь бүтээгдэхүүн, ажил, үйлчилгээний борлуулалт, төрийн худалдан авалтаар дэмжлэг үзүүлэх, 6-д нь бизнесийн зөвлөх үйлчилгээ үзүүлэх, 7-д нь шинэ бүтээгдэхүүн хөгжүүлэх, бүтээмжийн нэмэгдүүлэх, судалгааг дэмжих, 8-д нь техник, технологийн дэвшлийг дамжуулах, нутагшуулах, шинжлэх ухаан, технологийн судалгааны үр дүнг үйлдвэрлэлд нэвтрүүлэхэд дэмжлэг үзүүлэх, 9-д нь кластерийн хэлбэрээр үйл ажиллагаа явуулдаг жижиг, дунд үйлдвэр, үйлчилгээ эрхлэгчийг тухайн орон нутаг дахь түүхий эдийн болон ажиллах хүчний нөөц чадавх, бусад онцлогоос хамааран дэмжих, 10-т нь гадаад зах зээлд нэвтрэхэд дэмжлэг үзүүлэх гэсэн ийм төрийн дэмжлэгүүдийг тодорхой тусгаж өгсөн байгаа.**

**Г.Занданшатар:** Эрхэм гишүүн Бадмаанямбуугийн Бат-Эрдэнэ.

**Б.Бат-Эрдэнэ:** Баярлалаа. Жижиг, дунд үйлдвэрлэл, үйлчилгээг дэмжих тухай энэ хуулийн төслийг дэмжиж байгаа. Гэхдээ би өмнө нь нэг үг хэлье гэж бодоод байгаа юм. Ер нь монголчуудын түүхийг үзэх юм бол төрт ёсны үзэл сэтгэлгээ талаас нь Монголын төр, ард түмэн бол ерөөсөө уламжлал, зарчимтай байх, шударга байх, өндөр ёс суртахуунтай байх энэ зарчмыг л баримталж ирсэн. Өнөөдөр ч Монголын ард түмэн тэр уламжилж ирсэн зарчимтай, шударга, ёс зүйтэй, ёс суртахуунтай байх энэ зарчмаараа л одоо амьдарч байгаа. Гэтэл төрийн дээд ажил, албанд байгаа хүмүүс бид тэгж чадахгүй байна. Энийг бүр цохон хэлэхгүй бол болохгүй байгаа юм.

Бид Үндсэн хуульд зааснаар төрийнхөө сүлдэнд тангараг өргөсөн Улсын Их Хурлын гишүүд. Улсын Их Хурлын гишүүний ёс зүйн бие даасан хуультай. Гэтэл одоо энд байж байгаа нөхдүүд маань зүгээр 29 сангийн юу ч хамаа байхгүй, олдож байгаа боловсролын зээлээс эхлээд жижиг, дунд үйлдвэрлэл, бүх юмнуудыг одоо авдаг. Тэгээд дээд талд нь төр, ард түмний нэр барьж авсан Чингис бонд, зээл энэ бүх юмнуудыг авдаг. Энэ Үндсэн хуульд чинь тодорхой заачихсан. Өөр ажил алба эрхэлж болохгүй гээд заачихсан байхад хувийн компани, хүмүүстэй зэрэгцүүлээд аваад л ингээд яваад байдаг. Ийм учраас энэ чинь төрд итгэх итгэл, хэчнээн сайхан хууль, бодлого гаргасан ч гэсэн үүний цаад талд чинь итгэл байхгүй, иргэдэд аж ахуйн нэгжүүдэд урам байхгүй ийм нөхцөл байдал бий болоод байна шүү дээ. Тэгээд энийг яах юм бэ?

Өнөөдөр жижиг, дунд үйлдвэрлэлийг өөрийнхөө компанидаа авчихсан, эхнэр, хүүхдээрээ авчихсан, өчнөөн үрэн таран хийчихсэн. Зарим нөхдүүд нь ямар ч барьцаа байхгүй, би Их Хурлын гишүүнээрээ барьцаална гээд авчихсан ийм улсууд байж байгаа юм. Тэгээд энд нь тодорхой жижиг, дунд үйлдвэрлэлийн асуудлыг нь бүх хүмүүст уламжилж өгсөн, зарим нь бичиг хийсэн, зарим нь амаараа хэлсэн бүх хүмүүсийг хавтгайд нь хамааруулаад Баасанхүүгийн байнга ярьж байгаа 40-н хэд гэдэг билээ. Тэгээд нөгөө гол хариуцлага тооцох ёстой улсуудыг нь ингээд сааруулаад хаячихаж байгаа байхгүй юу. Ийм юмыг яаж хийх вэ?

Бид бүр аргаа бараад бие даасан хууль батлуулъя гээд Мөнхбат бид нар санаачлаад явж байна шүү дээ. Хуульд нь байгаа. Гэхдээ дахиад хууль баталъя. Улсын Их Хурлын гишүүн хүн элдвийн зээл авахгүй ээ, тендер авахгүй, концесс хийхгүй, лицензийн зөвшөөрөл авахгүй. Энэ бүх юмыг нь хааж өгье гээд хууль гаргаад тэгээд цааш нь үргэлжлүүлээд Авлигатай тэмцэх газар зохицуулсан хууль нь байгаа юм. Дээрээс нь дахиад бүр тодорхой болгоод төрийн өндөр алба, ажил ер нь бүх шатанд ажиллаж байгаа улсууд хөрөнгө орлогын мэдүүлгээ хэдийгээр тодорхойлж байгаа ч гэсэн дахиад яагаад үндэслэлгүйгээр хөрөнгөжсөн юм бэ гэдгийг тодорхой болгоё гээд ингээд бид нар аргаа бараад явж байна шүү дээ. Тэгэхээр наад батлагдаж байгаа хууль дотор чинь 500 хүртэл сая төгрөгийг нь дахиад нөгөө сангаас олгоно. Дахиад эрх мэдэлтнүүдийн үзэмжээр шийдэхээр ингээд оруулаад ирэхээр чинь нөгөөдөх чинь буруу замаараа явах ийм нөхцөл гарах нь ээ гэж.

Би өмнө нь удаа дараа хэлж байгаа юм. Улсын Их Хурлын гишүүнээр ажиллаж байсан Ганбямба гуай бид хоёр тойргийнхоо сумдад тодорхой хэмжээний зээлийн сан байгуулж өгсөн. Банкаас тусад нь. Тэгтэл өнөөдөр сум болгонд 200-300 сая төгрөгийн зээлийн сан эргэлдээд явахаар тийм боломж бүрдүүлсэн чинь тэр нь банкаар дамжихгүй учраас үрэн таран хийгээд байхгүй болчихсон. Манай нам өгсөн юм, бид өгөхгүй гээд ингээд сууж байгаа байхгүй юу. Тэгээд энэ чинь одоо дахиад ийм байдлаараа нөгөө дарга цэргүүд, бид нар хууль батлаад төрийн өндөр ажил, албан тушаалтай улсуудыг хязгаарладаг юм гэхэд тэрний доод талд дахиад нөгөө нөлөө чинь байж байх юм биш үү гэж л.

**Г.Занданшатар:** Эдийн засгийн байнгын хорооны дарга Жамбалын Ганбаатар хариулна.

 **Ж.Ганбаатар:** Бат-Эрдэнэ гишүүний асуултад хариулъя. Ер нь таны ярьж байгаа, хэлж байгаа, болгоомжилж байгаа зүйлүүд зөв өө. Гэхдээ сүүлд асуусан 500 сая гэдэг дээр бол яг жижиг, бичил бизнес эрхлэх гэж байгаа хүнд барьцаа хөрөнгө байхгүй байна, өөрт нь бизнесийн түүх байхгүй байна. Дээрээс нь банкаар явахаар хүү нь хамгийн багадаа 8 хувь болчихоод байна. Тийм учраас өмнө нь байж байсан алдаа дутагдлуудаа бүгдийг нь засаад бүх зүйлийг шилэн болгоод бүрэлдэхүүнд нь маш сайн өөрчлөлт оруулаад энийг засаад явна. Тэгэхгүйгээр бүгдийг нь банкаар явуулна гэвэл энэ төрийн дэмжлэг, яг жижиг, бичил бизнес эрхлэгчдэд очихдоо үнэхээр бас 8 хувьтай болчихож байна.

Дээрээс нь банк шалгаруулалт хийхээрээ барьцаа хөрөнгөтэй, тайлан баланстай, эргээд боломжтой бизнесийн түүхтэй энэ хүмүүст өгнө. Энэ бол банкных нь зарчим байгаа юм. Тэгэхээр яг санаагаа бариад явж байгаа дөнгөж сургууль төгсөж байгаа, магадгүй төрийн ажил хийж байгаад бизнест орох гэж байгаа, гадаадад ажиллаж байгаад Монголд ирээд шинээр бизнес эрхлэх гэж байгаа энэ хүмүүст энэ чинь бас учир дутагдалтай байна гэж үзсэн. Тийм ч учраас Монголд сайн хүмүүс байгаа гэж би бодож байгаа юм. Шалгаруулалт хийж байгаа хүмүүс маань өөрсдөө шилэн, чин шударгаар 500 сая хүртэлх зээлийг бичил болоод жижиг бизнес эрхлэгч нарт олгоно гэж итгэж байгаа юм. Би ч гэсэн энэ дээр итгэлтэй байгаа. Энэнээс өөр сайн зам харагдахгүй байгаа.

Сая жишээлбэл, журам гаргаад хөдөө, орон нутагт 8 хувьтай явуулъя гэхээр гишүүд энэ чинь ялгавартай байна, 8 хувийн чинь хүүг даахгүй байна гэсэн ийм зүйл хэлж байгаа юм. Тэгэхээр аль, аль талаа бодох нь зөв байна. Ер нь тэгээд цаашдаа бид нар алдаа дутагдлаа засаад аливаа зүйлийг өөдрөгөөр хараад ер нь болно, бүтээнэ гэсэн байдлаар урагшаагаа явах нь зөв. Бүх зүйлийг шүүмжлэлтэй хандвал энэ улс орон чинь цаашаа хөгжихөд аргагүй болно гэдгийг бас хэлье. Баярлалаа.

**Г.Занданшатар:** Улсын Их Хурлын гишүүн Ж.Эрдэнэбатын урилгаар Сэлэнгэ аймгийн Мандал сумын иргэдийн төлөөлөл Улсын Их Хурлын үйл ажиллагаа, төрийн ордонтой танилцаж байна. Мандалчууддаа эрүүл энх, аз жаргалыг Улсын Их Хурлын гишүүдийнхээ нэрийн өмнөөс хүсэн ерөөе.

Бат-Эрдэнэ гишүүн 1 минут тодруулъя.

**Б.Бат-Эрдэнэ:** Би уг нь ингээд байгаа юм л даа. Банкны эзэд чинь дандаа Их Хуралд орж ирээд суучихсан, миний мэдэхийн л 20-иод жил энд сууж байгаа улсууд байна шүү дээ. Тэрийг бид нар бүгдээрээ мэдэж байгаа. Уг нь зарчмаараа ажилладаг бол тэр банк, санхүүгийнх нь байгууллагаар дамжуулаад асуудлыг шийдэх юм бол илүү амар, хялбар юм байна лээ л дээ. Яагаад гэвэл жижиг ч гэсэн бид нар Хөдөлмөр, эрхлэлтийг дэмжих тухай хуулийг хоёр удаа өөрчлөлт оруулахад нэг шинэчилсэн найруулгаар батлахад би ажлын хэсэгт нь орж ажиллаж байсан юм. Тэгээд бид нар санал гаргаж байгаад банкаас нь олгоё. Хүүгүй зээл олгоно шүү дээ. Тэгээд хүүг нь Хөдөлмөр эрхлэлтийг дэмжих сангаас нь шийдээд ингээд дараагийн хуульд өөрчлөлт оруулахад энэ бол бид нар үр дүнг нь жил болгон тооцоход маш сайн үр дүнтэй гарсан байхгүй юу. Гэтэл дарга, эрх мэдэлтнүүдийн мэдэлд өгчихсөн энэ жижиг, дунд үйлдвэрлэлийн сан чинь ямар маягаар ингээд үрэн таран болоод явж байгаа билээ. Энэ чинь л эзэндээ, хүндээ хүрэхгүй байна шүү дээ.

**Г.Занданшатар:** Одоо санал хураалт явуулна. Гишүүд чуулганы танхимд орж ирээрэй.

Жижиг, дунд үйлдвэр, үйлчилгээг дэмжих тухай хуулийн төсөл болон хамт өргөн мэдүүлсэн тогтоолын төслүүдийн талаарх зарчмын зөрүүтэй саналын томьёоллоор санал хураалт явуулъя. Гишүүд асуулт асууж, хариулт авч дууссан.

Энэ зарчмын зөрүүтэй саналын томьёолол. Жижиг, дунд үйлдвэр, үйлчилгээг дэмжих тухай хуулийн төслийн талаар Байнгын хороо дэмжсэн санал байна.

**1.**Төслийн 5.1.1 дэх заалтын “250 сая” гэснийг “300.0 сая” гэж, 5.1.2 дахь заалтын “251-500 сая” гэснийг “300.0 сая-1.0 тэрбум” гэж, 5.1.3 дахь заалтын “501 сая-2.5 тэрбум” гэснийг “1.0-2.5 тэрбум” гэж өөрчлөх.

Санал хураалт

 Санал хураалтад 41 гишүүн оролцож 24 гишүүн дэмжиж 58.5 хувийн саналаар санал дэмжигдлээ.

**2.**Төслийн 11.6.1 дэх хэсгийн “250.0” гэснийг “300.0” гэж, 11.6.2 дахь заалтын “500.0 сая” гэснийг “1.0 тэрбум” гэж өөрчлөх. Санал гаргасан Эдийн засгийн байнгын хороо.

Санал хураалт

 Санал хураалтад 40 гишүүн оролцож 23 гишүүн дэмжиж 57.5 хувийн саналаар энэ санал дэмжигдлээ.

**3.**Төслийн 11.7 дахь хэсгийн “Бичил, жижиг” гэснийг “Бичил” гэж, “дунд үйлдвэр” гэснийг “жижиг, дунд үйлдвэр” гэж өөрчлөх. Санал гаргасан Эдийн засгийн байнгын хороо.

Санал хураалт

 Санал хураалтад 40 гишүүн оролцож 26 гишүүн дэмжиж 65 хувийн саналаар санал дэмжигдлээ.

**Хоёр.”Тогтоолын хавсралтад нэмэлт оруулах тухай” Улсын Их Хурлын тогтоолыг** 2020 оны 01 дүгээр сарын 01-ний өдрөөс эхлэн дагаж мөрдөхөөр хугацааг өөрчлөх. Санал гаргасан Эдийн засгийн байнгын хороо.

Санал хураалт

 Санал хураалтад 40 гишүүн оролцож 27 гишүүн дэмжиж 67.5 хувийн саналаар санал дэмжигдлээ.

**Гурав.”Жижиг, дунд үйлдвэр, үйлчилгээг дэмжих тухай хууль /Шинэчилсэн найруулга/ батлагдсантай холбогдуулан авах зарим арга хэмжээний тухай” Улсын Их Хурлын тогтоолын** төслийн 1 дэх заалтын 4 дэх дэд заалтын “2019 оны” гэснийг “2020 оны” гэж өөрчлөх. Санал гаргасан Эдийн засгийн байнгын хороо.

Санал хураалт

 Санал хураалтад 40 гишүүн оролцож 27 гишүүн дэмжиж 67.5 хувийн саналаар санал дэмжигдлээ.

Зарчмын зөрүүтэй саналаар санал хурааж дууслаа.

**Г.Занданшатар:** Байнгын хорооны саналаар Жижиг, дунд үйлдвэр, үйлчилгээг дэмжих тухай хууль /Шинэчилсэн найруулга/-ийн төслийг бүхэлд нь баталъя гэсэн саналын томьёоллоор санал хураалт явуулъя.

Санал хураалт

 Санал хураалтад 40 гишүүн оролцож 26 гишүүн дэмжиж 65 хувийн саналаар санал дэмжигдлээ. Хуулийн төслийг бүхэлд нь батлах санал хураалт дэмжигдлээ.

Хамт өргөн мэдүүлсэн Жижиг, дунд үйлдвэрийн тухай хууль хүчингүй болсонд тооцох тухай хуулийн төслийг бүхэлд нь баталъягэсэн саналын томьёоллоор санал хураалт явуулъя.

Санал хураалт

 Санал хураалтад 40 гишүүн оролцож 26 гишүүн дэмжиж 65 хувийн саналаар санал дэмжигдлээ. Хууль батлагдлаа.

Хамт өргөн мэдүүлсэн Засгийн газрын тусгай сангийн тухай хуульд өөрчлөлт оруулах тухай хуулийн төслийг бүхэлд нь баталъягэсэн санал хураалт явуулъя.

Санал хураалт

 Санал хураалтад 39 гишүүн оролцож 25 гишүүн дэмжиж 64.1 хувийн саналаар санал дэмжигдлээ.

Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт, өөрчлөлт оруулах тухай хуулийн төслийг бүхэлд нь баталъягэсэн саналын томьёоллоор санал хураалт явуулъя.

Санал хураалтад 40 гишүүн оролцож 26 гишүүн дэмжиж 65 хувийн саналаар санал дэмжигдлээ. Хууль батлагдлаа.

Зөрчлийн тухай хуульд нэмэлт, өөрчлөлт оруулах тухай хуулийн төслийг бүхэлд нь баталъягэсэн саналын томьёоллоор санал хураалт явуулъя.

Санал хураалтад 40 гишүүн оролцож 26 гишүүн дэмжиж 65 хувийн саналаар санал дэмжигдлээ. Хууль батлагдлаа.

Мэргэжлийн боловсрол, сургалтын тухай хуульд нэмэлт оруулах тухай хуулийн төслийг бүхэлд нь баталъягэсэн саналын томьёоллоор санал хураалт явуулъя.

Санал хураалтад 40 гишүүн оролцож 24 гишүүн дэмжиж 60 хувийн саналаар санал дэмжигдлээ. Хууль батлагдлаа.

Тогтоолын хавсралтад нэмэлт, өөрчлөлт оруулах тухай Улсын Их Хурлын тогтоолын төслийг бүхэлд нь баталъягэсэн саналын томьёоллоор санал хураалт явуулъя.

Санал хураалтад 39 гишүүн оролцож 26 гишүүн дэмжиж 66.7 хувийн саналаар санал дэмжигдлээ.

Жижиг, дунд үйлдвэр, үйлчилгээг дэмжих тухай хууль /Шинэчилсэн найруулга/ батлагдсантай холбогдуулан авах зарим арга хэмжээний тухай Улсын Их Хурлын тогтоолын төслийг бүхэлд нь баталъягэсэн саналын томьёоллоор санал хураалт явуулъя.

Санал хураалтад 39 гишүүн оролцож 25 гишүүн дэмжиж 64.1 хувийн саналаар санал дэмжигдлээ.

Хууль, тогтоолын төсөл батлагдлаа. Гишүүд, ажлын хэсэгт талархал илэрхийлье. Жижиг, дунд үйлдвэр, үйлчилгээний салбар дахь төрийн оролцоог оновчтой болгох, цаашдын хөгжих суурь нөхцөлийг бүрдүүлэх зорилгоор Монгол Улсын эдийн засаг, нийгэмд чухал ач холбогдолтой хуулийг Улсын Их Хурлаас баталлаа. Энэ хууль нь олон эерэг өөрчлөлтийг нийгэм, эдийн засагт авчрахаар байгаагаас гурван асуудлыг энд онцлон дурдаж байна.

 1.Иргэдийн бизнес эрхлэх сонирхлыг дэмжиж ажлын байр бий болгох, жижиг, дунд үйлдвэр, үйлчилгээний өрсөлдөх чадварыг сайжруулах, орон нутагт жижиг, дунд үйлдвэр, үйлчилгээг төрөлжүүлэн кластераар хөгжүүлэх, экспортын чиглэлийн бүтээгдэхүүний үйлдвэрлэлийг дэмжинэ.

 2.Жижиг, дунд үйлдвэр, үйлчилгээг төрийн бодлого, зохицуулалтыг боловсронгуй болгосноор Жижиг, дунд үйлдвэрийг хөгжүүлэх сангийн үйл ажиллагаа, зээлийн сонгон шалгаруулалтыг ил тод, нээлттэй болгож зээл зорилтот бүлгийн хүмүүстээ хүрч зээлийн ашиглалт сайжирна. Энд дашрамд дурдахад Бат-Эрдэнэ гишүүний хэлсэн хуулийн төслөөр төрийн өндөр албан тушаалтнууд, Улсын Их Хурлын гишүүд өөрт ашиг сонирхлын зорилгоор зээл авах, компанийн үйл ажиллагаа эрхлэх, тендерт оролцох бүх асуудлуудыг ёс зүйн дүрмээр хориглосон хуулийг Ёс зүйн байнгын хороонд Ёс зүйн дүрмийг өчигдөр шилжүүлсэн байгаа. Үүгээр бүгд хориглогдоно. Бат-Эрдэнэ нарын гишүүд бас хууль санаачилж байгаа. Хувийн ашиг сонирхлоор асуудалд хандахыг Улсын Их Хурлын гишүүд хориглож Үндсэн хуульд байдаг зөвхөн өөрийнхөө хууль тогтоох ажлыг эрхэлнэ. Өөр ажил давхар хашиж болохгүй гэсэн энэ заалтыг төгөлдөржүүлэх ийм ажлууд явагдана.

 3. Жижиг, дунд үйлдвэрлэлийн асуудал хариуцсан агентлагийг байгуулж түүний тогтвортой байдлыг хангаснаар тус салбарын бодлогын хэрэгжилтийг нэг газарт зангидаж жижиг, дунд үйлдвэрлэлийг дэмжих зориулалт бүхий өөр, өөр яамдад харьяалагддаг сангуудыг нэгдсэн нэг удирдлагатай болгох суурь нөхцөл бүрдэж байна.

 Ингээд Эдийн засгийн байнгын хорооноос ирүүлсэн санал, дүгнэлт ийм байна. Ингээд ажлын хэсэгт баярлалаа. Хууль батлагдлаа.

Энэнтэй холбогдуулаад Хуулийн төсөл буцаах тухай саналыг танилцуулъя. Улсын Их Хурлын гишүүн Ж.Ганбаатар Улсын Их Хуралд 2018 оны 5 дугаар сарын 3-ны өдөр өргөн мэдүүлсэн Жижиг, дунд үйлдвэрийн тухай хуулийн төслийн хамт өргөн мэдүүлсэн Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай хуулийн төслүүдийг татан авч байгааг бас мэдэгдэж байна.

Одоо дараагийн асуудалд орно.

**Тав. Монгол Улс дахь хүний эрх, эрх чөлөөний байдлын талаарх 18 дахь илтгэлтэй холбогдуулан боловсруулсан Улсын Их Хурлын тогтоолын төсөл**

Хууль зүйн байнгын хорооны санал, дүгнэлтийг Улсын Их Хурлын гишүүн Гарамжав танилцуулна. Эрхэм гишүүн Цэдэнгийн Гарамжавыг индэрт урьж байна.

**Ц.Гарамжав:** Улсын Их Хурлын дарга, эрхэм гишүүд ээ,

“Монгол Улс дахь Хүний эрх, эрх чөлөөний байдлын талаарх 18 дахь илтгэл”-ийг Хууль зүйн байнгын хороо 2019 оны 5 дугаар сарын 8-ны өдөр, Улсын Их Хурал 2019 оны 5 дугаар сарын 17-ны өдрийн чуулганы нэгдсэн хуралдаанаараа тус тус хэлэлцсэн болно.

Улсын Их Хурлын чуулганы нэгдсэн хуралдаанаар илтгэлийг хэлэлцэх үед хуралдаан даргалагчаас “Монгол Улс дахь Хүний эрх, эрх чөлөөний байдлын талаарх 18 дахь илтгэл”-ийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төсөл боловсруулах чиглэлийг Хууль зүйн байнгын хороонд өгсөн бөгөөд Монгол Улсын Их Хурлын чуулганы хуралдааны дэгийн тухай хуулийн 47 дугаар зүйлийн 47.7 дахь хэсэгт заасны дагуу илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төслийг Хууль зүйн байнгын хороо боловсрууллаа.

Байнгын хорооны хуралдаанаар тогтоолын төслийг хэлэлцэх үед Улсын Их Хурлын гишүүн Л.Болд “Монгол Улс дахь Хүний эрх, эрх чөлөөний байдлын талаарх 19 дахь илтгэл”-ийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын хэрэгжилтэд анхаарч ажиллах талаар үг хэлсэн болно.

Байнгын хорооны хуралдаанд оролцсон гишүүдийн олонх “Монгол Улс дахь Хүний эрх, эрх чөлөөний байдлын талаарх 18 дахь илтгэл”-ийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төслийг дэмжиж, Улсын Их Хурлын чуулганы нэгдсэн хуралдаанаар хэлэлцүүлж батлуулах нь зүйтэй гэж үзсэн болно.

Улсын Их Хурлын эрхэм гишүүд ээ,

“Монгол Улс дахь Хүний эрх, эрх чөлөөний байдлын талаарх 18 дахь илтгэл”-ийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төслийн талаарх Байнгын хорооны санал, дүгнэлтийг хэлэлцэн шийдвэрлэж, тогтоолын төслийг баталж өгөхийг Та бүхнээс хүсье. Анхаарал тавьсанд баярлалаа.

**Л.Энх-Амгалан:** Гарамжав гишүүнд баярлалаа. Одоо Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүд байвал нэрсийг нь авъя. Үг, асуулт хоёр нэг юм байна. Тогтохсүрэн гишүүн, Оюунхорол гишүүн, Эрдэнэбат гишүүн, Цогзолмаа гишүүн, Баасанхүү гишүүн, Нарантуяа гишүүн. Бат-Эрдэнэ гишүүнээр тасаллаа. Баасанхүү гишүүн.

**О.Баасанхүү:** Би энэ тогтоолын 1.5-ыг асуух гэсэн юм. Хууль, хяналтын байгууллагаас хууль зөрчин гэмт хэрэг тулган хүлээлгэх зорилгоор эрүүдэн шүүсэн нөхцөл байдал тогтоогдсон тул С.Зориг агсны амь насыг бүрэлгэсэн хэрэгт ял эдэлж байгаа иргэдийн эрхийг хангах талаар хуулийн хүрээнд яаралтай арга хэмжээ авах гэж байгаа юм. Тэгэхээр миний асуулт болохоор нэгдүгээрт нь, хууль, хяналтын байгууллагаас тогтоосон гэдэг нь юу гэсэн үг вэ?

Хоёрдугаарт нь, ял эдэлж байгаа иргэдийн эрхийг хангах талаар хуулийн хүрээнд яаралтай арга хэмжээ авч гэж. Хуулийн хүрээнд яг ямар арга хэмжээ ав гэсэн үг вэ? Тагнуулын ерөнхий газраас асуухад захиалагчийг олох эрүүгийн хэрэг явж байгаа гэж байгаа юм. Улсын ерөнхий прокуророос асуухаар гүйцэтгэгчийг тогтоосон учраас захиалагчийг олох ажиллагаа эрчимтэйгээр явагдаад үр дүнтэй байгаа гэж мэдээлж байгаа юм.

Би энэ хүмүүс хэрэг хийгээгүй байх гэж бодож байгаа л даа. Тэгэхдээ манай Эрдэнэт чинь одоо 100 мянгахан хүнтэй учраас их сонин юм дуулдаад байгаа юм. Энэ хүмүүс хоёр хэргээр ял авсан байдаг юм. Нэг нь дөрвөн хүнийг шатаасан гээд, хоёр хүүхэд. Нэг хүүхэд нь одоо 6 настай, нэг нь 4 настай шиг санаж байна. Гэтэл тэнд бас дахиад 6 сартай хүүхэд аавтайгаа хамт бас шатаж үхсэн хэрэг байгаад байгаа юм. Гайхаад байгаа юм нь аливаа галдан шатаах хэрэг дээр эрүүгийн хэрэг үүсгээд шүүх шинжилгээний дүгнэлт гаргах, шинжээчид тогтоох. Хамгийн чухал нь юу вэ гэвэл эрүүгийн хэрэг үүсгээд эцэслэн шалгах ёстой. Гэтэл 2005-2006 онд ийм хүн амины хэрэг тогтоогдоогүй байна гээд прокурорт мэдээлэл очоод Тагнуул энийг нарийвчлан шалгаж байгаа тухай бас надад яриад байгаа юм. Тэгэхээр эрүүдэн шүүх бол буруу л даа. Залхаан цээрлүүлсэн үү, эрүүдэн шүүсэн үү, гэмт хэрэг хийсэн үү, хийгээгүй юу гээд энэ болгоныг шүүх тогтооно.

Би бол 8-9 хүнийг эрүүгийн хэрэг үүсгээд одоо ямар ч байсан ял зэм өгөх тухай асуудал яригдаад гэм буруугийн асуудлыг шүүх тогтоох гээд явж байгаа гэж би ойлгож байгаа юм. Үндэсний телевизээр ч гэсэн хүмүүс харсан. П үсэгтэй нэлээн их аймаар, аймаар юм ярьсныг бас хүүхдүүд маань харж, зарим нь шоконд орсон. Энэ ямар утгатай үг юм бэ, ааваа? Юу гэж хэлж байгаа юм бэ, хоорондоо гээд. Олон хүмүүс бас над руу утасдаж ярьж байна лээ. Манай хүүхдүүдийг нээрэн ингээд тамлан зовоож байгаа юм биш байгаа, гишүүн ээ та бас очоод нөхцөл байдлыг нь үзээд өгөөч, 10 жилтэй, 20 жилтэй. Оюун гээд нэг хүн хүртэл над руу ярьж байгаа юм. Тэгэхээр би асуулт нь Улсын Их Хурлын тогтоолын зорилго нь эрүүдэн шүүгдсэн тэр хүмүүст зориулсан тогтоол байна уу, эсхүл өргөн хүрээнд шийдэх гээд байна уу?

Зөвхөн тэр хүмүүст зориулж байгаа бол тусдаа тогтоол гаргая. Дунд нь “Зоригийн” гэдэг үг ороод хэрэггүй шүү дээ. Зоригийн хэрэг бол нэг л хэрэг. Эрүүдэн шүүсэн асуудал нь нийтлэг асуудал байхгүй юу. Тэгэхээр нийтлэг асуудлаар тогтоол гаргах гээд байна уу, нэг асуудлаар тогтоол гаргах гээд байна уу? Энэ дээр маш тодорхой хариул өгөөч. Тэгээд тодруулъя.

**Л.Энх-Амгалан:** Байнгын хорооны дарга Раднаасэд.

**Ш.Раднаасэд:** Баасанхүү гишүүний асуултад хариулъя. Энэ тогтоол бол нийтдээ 7 багц асуудлаар 30 гаруй зүйл агуулсан тогтоол. Хуучин Хүний эрхийн эрх чөлөөний байдлын талаарх Үндэсний Комиссын тайланг ингээд ярьдаг. Байнгын хорооноос тогтмол тогтоол шийдвэр гараад явдаг байсан. Тэрний хэрэгжилт юмнуудыг араас нь үздэг, хардаг. Энэ удаад бол Их Хурлын дарга өөрөө энийг Их Хурлаар баталж ач холбогдол өгч энэ асуудлыг нэлээн дээш нь ярих хэрэгтэй байна, энэ хүний эрхийн асуудал байгаа гэсэн учраас Их Хурлын тогтоол болж гарч ирж байгаа юм.

Энэ эрүүдэн шүүхтэй холбоотой нийтдээ 6 зүйл тогтоол байгаа. Энэ бол ганцхан Зориг гэж хүний амь настай холбоотой эрүүдэн шүүсэн ч асуудал биш. Ерөөсөө эрүүдэн шүүх, бусад хэлбэрийн хэрцгий хүнлэг бусаар хандах, хүний нэр төрийг доромжлох, харьцах энэ Конвенцийн хэрэгжилтийн нөхцөл байдлын юмыг яаж харах юм бэ? Одоо хэрэг бүртгэлт, мөрдөн байцаалтын шатанд явж байгаа хүний эрхийг яаж хангах юм бэ? Өмгөөлөгчөөр хангах, гаргасан гомдол мэдээлэл нь хараат бусаар мөрдөх шалгах ажиллагаа явагдаж байгаа эсэх. Энэ чиглэлээр нэлээн багц олон юмнуудыг тусгачихсан байгаа.

Баасанхүү гишүүний ярьж байгаа Зориг агсны амь настай холбоотой заалт бол Болд гишүүний гаргасан санал. Байнгын хорооны гишүүдийн олонх нь дэмжсэн. Анх ерөөсөө сулла гэсэн агуулгатай тогтоол орж ирсэн. Их Хурал бол ийм чиглэл, үүрэг өгч болохгүй ээ, энэ амь насыг бүрэлгэсэн хэрэгт ял эдэлж байгаа иргэдийн эрхийг хангах талаар хуулийн хүрээнд тодорхой арга хэмжээ авч ажиллаач ээ гээд ингээд Засгийн газарт л үүрэг болгож өгч байгаа юм. Энэ зөвхөн ганцхан, бүхэлдээ энэ Зориг гэж хүний амь насыг хохироосон, эрүүдэн шүүсэнтэй холбогдолтой асуудал бол нэг л зүйл дээр байгаа.

Бусад зүйлүүд нь ерөөсөө хүний эрхтэй холбоотой, хэрэг бүртгэлт, мөрдөн байцаалтын шатанд, тэр дундаа хүний гарт эрх нь орчихсон байгаа цагдан хорих, таслан сэргийлэх арга хэмжээ авагдсан болоод хоригдож байгаа хүмүүсийн хувьд, эрхийг нь хязгаарласан хууль, дүрэм, журмууд ямар байна вэ, энэ зүйлүүд дээр нь хяналт шалгалт хийж эргэж харж тунгаар гэсэн том агуулгатай заалт. Энэ нь урьд өмнө нь хэзээ ч Их Хурлаас гарч байгаагүй ийм тогтоол байгаа.

**Л.Энх-Амгалан:** Баасанхүү гишүүн тодруулъя.

**О.Баасанхүү:** Тэгэхээр би 1.5-тай холбоотой асуугаад байгаа юм л даа. 8 хүний гэм бурууг тогтоох гэж байгаад жишээлбэл тэр үзүүлж байгаа бүх материалыг хавтаст хэрэгт нотлох баримтаар хийсэн байх л даа. Тэрийг Үндэсний телевизээр сая гаргасан. Прокуророос асуусан, ямар ч зөвшөөрөлгүйгээр тэрийг хийсэн гэдгээ албан ёсоор хэлсэн. Хоёрдугаарт нь, гэм буруутай, гэм буруугүйг гагцхүү шүүх тогтооно. Тийм учраас өнөөдөр юу вэ гэх юм бол Зориг гэдэг бол 20 жилийн өмнө амиа алдсан хүн шүү дээ.

Бид нар бол 2006 онд амиа алдсан, дахиад 6 хүүхдийн тухай яриад байна шүү дээ. 6 хүүхэд, 4 хүний асуудлыг дахиж шалгаач ээ, 3 хүний асуудлыг дахиж шалгаач ээ гэдэг асуудал яриад байна шүү дээ. Энэ бол бас шалгалт явагдаж байгаа үед нь ингэж хөнгөрүүлсэн болон хүндрүүлсэн нөхцөлөөр биш хуулийн байгууллагад итгэж болохгүй байна уу?

**Л.Энх-Амгалан:** Байнгын хорооны дарга Раднаасэд.

**Ш.Раднаасэд:** 1.5 дээр та нэмж оруулах гээд байна л даа. Саяын энэ саналтай холбогдуулж, тийм үү Баасанхүү гишүүн ээ? 1.2, 1.3, 1.4 дүгээр заалтууд дээр ерөнхийдөө яг энэ эрх нь хязгаарлагдсан байгаа хүмүүсийн эрхийг яаж хангах юм бэ, шударга ёс, энэ хууль тогтоомж чинь хэрэг бүртгэлт, шүүх, хяналтын байгууллага дээр хэрэгжиж байгаа юм уу, хангаж байгаа юм уу гэдгийг нэг цогц байдлаар нь үзээч ээ гэдэг зүйлүүд дотор нь бүгд байгаа юм. Тийм учраас тэр 4 хүүхэд, 6 хүүхдийн ч асуудал биш. Ерөөсөө энэ бүхний цаана өнөөдөр яг энэ эрүүдэн шүүсэнтэй холбоотой асуудал нэгэнт босож ирсэн, энэний цаана ямар асуудлууд байна вэ? Өөр ийм юмнууд байна уу гэдгийг нь шалгаж тунгааж үзээч ээ гэсэн ийм зохицуулалтын чиглэл өгсөн заалтууд энэ тогтоол дотроо байгаа юм. Бүгдийг нь дээрээс нь уших юм бол.

**Л.Энх-Амгалан:** Оюунхорол гишүүн.

**Д.Оюунхорол:** “Монгол Улс дахь Хүний эрх, эрх чөлөөний байдлын талаарх 18 дахь илтгэл”-ийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төслийг зарчмын хувьд дэмжиж байна. 7 зүйлтэй, 30 гаруй асуудлыг багтаасан байна. Тэр тусмаа саяхан олон нээлттэй хэлэлцүүлгүүдийг хийж хүүхдийн эрх, хүүхэд хамгааллын асуудлаар өнөөдөр хүүхдүүд хүчирхийлэлд өртөж байгаа, нийгмийг цочроосон, сэрдхийлгэсэн олон гэмт хэргүүд гарч байгаа тухай мэдээллийг бид маш их тодорхой ярилцсан. Хаанаа ямар арга хэмжээнүүдийг авч хэрэгжүүлэх шаардлагатай байна вэ, хүүхдийн эсрэг гэмт хэрэг, хүүхдийн бэлгийн эрх чөлөө, халдашгүй байдлын эсрэг гэмт хэргийн хохирогч хүүхдийн сэтгэл санааны гэм хорыг үнэлэх энэ аргачлалуудыг нь тооцож боловсруулах, хэрэгжүүлэх шаардлагатай байгааг холбогдох яамдтай, мөн бас хууль, хяналтын байгууллагуудтайгаа хамтарч ярилцана.

Энэ асуудлуудыг бүхэлд нь манай Хууль зүйн байнгын хороо хэлэлцээд хүүхдийн эрх, хүүхэд хамгааллын талаар тусгай бүлэг болгоод оруулж ирж байгаад талархаж байна. Тэгээд энэнтэй холбоотойгоор бид нар яаралтай гаргах ёстой, өөрчлөлт оруулах тухай хэд хэдэн хуулиуд байгаа. Нэгдүгээрт, Хүүхдийн эрхийн тухай хууль, Хүүхэд хамгааллын тухай хууль, Гэр бүлийн хүчирхийлэлтэй тэмцэх тухай хууль, Зөрчлийн тухай хууль, Эрүүгийн хууль тогтоомжийг олон нийтэд ойлгомжтой хэлбэрээр сурталчлах, ялын бодлогод өөрчлөлт оруулах ийм асуудлууд байгаа. Хүүхдийн эрх, хүүхдийн бэлгийн эрх чөлөө, халдашгүй байдалтай холбоотой өөрчлөлтийг зайлшгүй боловсруулж Улсын Их Хуралд яаралтай өргөн мэдүүлэх ёстой. Энэ чиглэлээр манай холбогдох яамд их идэвхтэй, яаралтай ажиллах ёстой. Байнгын хороо энэ тогтоолын дагуу нэлээн яаралтай шаардах ёстой гэж бодож байгаа юм.

Яагаад гэвэл хүүхдүүд гэр бүлийнхээ орчинд хүчирхийлэлд автах асуудал 80 хувьтай байгаа учраас энэ чиглэлээр нэлээн тодорхой арга хэмжээнүүдийг яаралтай авч хэрэгжүүлэх шаардлагатай байна гэж үзэж байгаа. Тэгэхээр Раднаасэд гишүүнийг яг энэ тал дээр Байнгын хорооны даргын хувьд яг ямар арга хэмжээ авъя гэж бодож байгаа вэ? Ялын бодлогын өөрчлөлт дээр ажлын хэсгүүдийг гаргаж хамтран ажиллах чиглэлээр ямар зүйлийг хийе гэсэн бодолтой байна вэ гэсэн тодорхой асуудлуудыг асууж байна.

**Л.Энх-Амгалан:** Хууль зүйн байнгын хорооны дарга Раднаасэд хариулъя.

**Ш.Раднаасэд:** Хүүхдийн эрх, хүүхдийн хүчирхийлэлтэй холбоотой 12 зүйл заалтад орсон байгаа. Гэр бүлийн орчинд болон сургууль, цэцэрлэг, бүх орчинд хүүхдийн эрх, эрх чөлөөг яаж хангах юм бэ гээд. Энэ дээр ийм тусгайлсан мэдээж Хүүхдийн эрхийн тухай хуулийн шинэчлэлийг Нийгмийн бодлогын байнгын хорооны гишүүд хийгээд явж байгаа юм байна. Энэ хүрээнд өнөөдөр бий болчихоод байгаа хүүхдийн хүчирхийлэлтэй холбоотой асуудлуудыг, энэ нийгэмд гаргаад тавиад байгаа энэ юмнууд дээр хариуцлагыг, ялыг нь нэмэгдүүлэх ёстой юм. Ялангуяа эрүүгийн хариуцлагын тухайд.

Нэг хэсэг нь цаазаар авах ялыг сэргээх ёстой ч гэдэг юм уу, эсхүл бүх насаар нь хорих ёстой ч гэдэг юм уу. Яг гэмт хэргийн гаралт, нөхцөл байдал, зүйлээрээ харах юм бол Хууль зүйн яам, Цагдаагийн байгууллагаас гаргаж байгаа мэдээлэл, юмаараа харах юм бол энэ бас онцгой анхаарал татахуйц юм. Ялангуяа гэр бүлийн хүчирхийлэл гэдэг талаасаа анхаарал татахуйц болчихоод байгаа юм. Тэгээд энэ ялын бодлогыг нь нэмэгдүүлэх ёстой. Одоо байгааг нь 2-3 дахин хүндрүүлж бүх насаар нь хорих хэмжээнд ялыг, ялангуяа хүүхдийн эсрэг гэмт хэрэг үйлдэж байгаа хүмүүс дээр гаргах ёстой гэсэн байр суурь, миний хувь гишүүний байр суурь бол ийм байгаа юм.

Байнгын хороон дээр энэ зүйлийг ярихад ерөөсөө хүүхдийн эсрэг гэр бүлийн орчинд болон сургууль, цэцэрлэгийн орчинд үйлдэгдэж байгаа гэмт хэргийн асуудлыг нухацтай авч үзэж тодорхой ажлын хэсгүүд гаргаж шалгаж дахиж судална гэсэн ийм зүйлүүд нэлээн ярьсан. Ялангуяа Хүний эрхийн дэд хороон дээр төвлөрөөд энэ ажил явагдаж байгаа.

**Л.Энх-Амгалан:** Тогтохсүрэн гишүүн.

**Д.Тогтохсүрэн:** Баярлалаа. Энэ тогтоолын төслийг дэмжиж байна. Ялангуяа хүний эрхийг хангахтай холбоотой Хууль зүйн байнгын хорооноос боловсруулсан 7 багц, 30 гаруй асуудлыг хөндсөн, нэлээн өргөн, олон зүйлийг хамруулсан ийм тогтоолын төсөл байна. Тэгээд тогтоолын төслийг би дэмжиж байгаа юм.

Байнгын хорооны даргаас хоёр зүйлийг тодруулъя гэж бодож байна. Нэгдүгээрт нь, 1.1 дэх асуудал байгаа юм. НҮБ-ын конвенцийн нэмэлт протоколын хэрэгжилтэд хяналт тавьж эрүү шүүлтээс урьдчилан сэргийлэх үндэсний байгууллага байгуулах асуудлыг судалж танилцуулах гэсэн байгаа юм. Манайд ийм байгууллага бий л дээ. Хүний эрхийн Үндэсний Комисс гэж байж байгаа. Энэ Хүний эрхийн Үндэсний Комиссоос өөр байгууллага байгуулах гээд байна уу гэдгийг би гол нь тодруулах гээд байгаа юм. Үнэхээр хүчин мөхөстөөд байгаа бол харин Хүний эрхийн Үндэсний Комиссыг чадавхжуулах, бэхжүүлэх энэ чиглэлд анхаарах хэрэгтэй юм биш үү? Энэ чиглэлээр би 1.1 дэх заалтад оруулж өгвөл харин зүгээр юм биш үү гэж ингэж бодож байгаа юм.

Хоёр дахь асуудал нь, 1.2.Мөрдөн шалгах үйл ажиллагаа явуулдаг бие даасан байгууллагуудыг бий болгоно гэж. Бодвол хууль хяналтын албан хаагчдын хууль зөрчсөн асуудлуудыг шалгадаг тусгай мөрдөн гэдгийг бие дааж гаргах нь гэж ингэж ойлгож байна. Хуучин шиг прокурорын мөрдөн гэдэгтэй адилхан. Ийм ойлголт уу гэсэн ийм хоёр зүйлийг тодруулъя гэж бодож байна.

**Л.Энх-Амгалан:** Хууль зүйн байнгын хорооны дарга Раднаасэд.

**Ш.Раднаасэд:** Энэ, Монгол Улс нэгдэн орсон НҮБ-ын нэмэлт протокол байгаа юм. Эрүүдэн шүүхтэй холбоотой. Энэ дээр Монгол Улс ийм үүрэг хүлээчихсэн юм байна лээ. Ер нь энэ конвенцид нэгдэн орсон бүх улсууд нэмэлт протоколд яг энэ эрүүдэн шүүх дээр хяналт тавьж, эрүү шүүлтээс урьдчилан сэргийлэх үндэсний байгууллага байгуулах гээд. Энэ асуудлыг судалъя гэж байгаа юм. Тэгэхээр Хүний эрхийн Үндэсний Комисстойгоо цуг байх уу, салгуу байх уу гэдэг.

Хоёр дахь хууль, хяналтын байгууллагын албан хаагчтай холбоотой гаргасан гомдлыг мөрдөн шалгах үйл ажиллагаа явуулах бие даасан байгууллага гэж. Одоо прокурорын дэргэдэх мөрдөн гэж манайхан яриад байдаг, цагдаагийн асуудал, шүүгч нарын асуудал, прокурорын асуудлыг хэн шүүх юм бэ, өөрөө өөрсдийгөө мөрдөж чадахгүй ингээд хаацайлаад хамгаалаад байна гэдэг юм байнга явдаг. Энэ дээр Их Хурлын даргаас нэг ажлын хэсэг гаргачихсан явж байгаа. Мөрдөх байгууллага олон байхаараа сайн байдаг, муу байдаг ч гэдэг юм уу, үгүйсгэх, эсхүл дэмжих янз, янзын байр суурь байгаа. Энэ дээр нөхцөл байдал юмаа судлаад энэ хоёр зүйл дээр тодорхой дүгнэлт Засгийн газраас гаргаж ирэх болов уу гэж харж байгаа юм. Тийм учраас энд үүрэг, чиглэл өгөөд судалж үзээд шаардлагатай гэвэл байгуулаад явъя.

Үнэхээр эрүүдэн шүүх гэдэг энэ зүйл хууль хяналтын байгууллагын дунд газар аваад энэ байдлыг таслан зогсоох зайлшгүй шаардлагатай тусгайлсан байгууллага байгуулах нь зүйтэй гэсэн байр сууриа Засгийн газар оруулж ирэх юм бол энэ дээр тэрийг нь дэмжээд явах ёстой. Засгийн газар энэ шаардлагагүй юм байна, Хүний эрхийн Үндэсний Комисстойгоо байя, эсхүл прокурорын дэргэд мөрдөнтэй байя гэж байгаа бол яг тэр хэлбэрээр нь явуулах, ямар арга зам байна вэ, тэрийг нь Засгийн газарт өөрт нь чиглэл өгөөд судлаад эргэж танилцуулаач ээ гэсэн чиглэл өгч байгаа юм.

**Л.Энх-Амгалан:** Б.Бат-Эрдэнэ гишүүн.

**Б.Бат-Эрдэнэ:**  Баярлалаа. Ерөнхийдөө Монгол Улс дахь хүний эрхийн нөхцөл байдал ер нь сайн дээшлэхгүй бас дүгнэлт тааруухан ийм дүнтэй л гараад байгаа л даа. Тэгэхээр бид бас Их Хурал энд анхаарлаа хандуулах ёстой байх аа. Өнөөгийн нийгмийн байдал амаргүй байгааг бид бүгдээрээ мэдэж байгаа. Хүүхдийн эрхийн асуудал ямар түвшинд байна вэ, бид өдөр болгон дандаа хар бараан ийм мэдээ сонсож байгаа. Хууль хүчний байгууллагууд хүний эрх, эрх чөлөөг яаж хөсөрдүүлж байна вэ, эрүүдэн шүүж байна вэ, тамлан зовоож байна вэ?

Дээрээс нь мөрдөн шалгах чиг үүрэгтэй энэ байгууллагууд тагнадаг, чагнадаг. Одоо иргэд 1930-н хэдэн оны тийм нөхцөл байдалдаа л байна шүү дээ. Одоо Улсын Их Хурлын гишүүд ч гэсэн энэ Их Хурлын чуулган дээр яриад л байх юм байна шүү дээ. Тэгэхээр ийм байдалтай иргэний ардчилсан ийм эрх чөлөөтэй нийгэмд амьдарч болохгүй байх аа. Энэ талаас нь онцгой анхаарал тавихгүй бол зүгээр л нэг байдаг л юм гэсэн ийм байдлаар ажил, асуудалд хандаж болохгүй байх аа.

Ялангуяа би удаа дараа хэлж байгаа. Бид нар төрийн бүх шатанд ажиллаж байгаа хүмүүс харин эсрэгээрээ өөрийнхөө эрх чөлөөг өргөсөн тангарагийнхаа дагуу, хуулийн дагуу тодорхой хэмжээгээр хязгаарлаж өөрт оногдож байгаа тэр үүрэг хариуцлагаа чин үнэнч шударгаар яаж хэрхэн биелүүлэх юм бэ? Энэ асуудлыг бид нар жаахан авч үзэх цаг нь болсон байх аа. Тэгж байж бид нар нийгмээ манлайлж, нийгмийн тогтвортой байдал, ард иргэдийнхээ эрх, эрх чөлөө, амгалан тайван, өөр хоорондоо, ирээдүйдээ итгэх итгэл дүүрэн ийм амьдрах нөхцөлийг бид бий болгох байх аа гэж би ингэж бодож байгаа юм.

Тэгээд энэ дээр Хууль зүйн байнгын хороо сүүлийн үед яригдаж байгаа ялангуяа хүүхдийн хүчирхийлэлтэй холбоотой, энэ чинь бүр хэлэхэд ч хэцүү ийм юм боллоо шүү дээ. Цагдаагийн байгууллагын албан хаагчид удаа дараа хүчирхийлсэн ийм асуудлууд яригдаад байна, хүүхдийн хүчирхийлэл, эрх зөрчигдөж байгаатай холбоотой ийм асуудлууд гараад байна. Тэгэхээр өнөөдөр хүчин төгөлдөр мөрдөж байгаа хууль, эрх зүйн талаасаа зохицуулалт нь ямар байгаа юм бэ? Хэрвээ шаардлагатай бол хууль, эрх зүйн орчныг нь илүү боловсронгуй болгох ийм асуудлыг Байнгын хороо, та бүхэн маань энэ талаар ярьсан ийм зүйл байна уу, үгүй юу? Раднаасэд дарга энэ дээр тодорхой хариулт өгөөч.

Хууль хүчний байгууллага хүний эрх, эрх чөлөөг хязгаарлах эрх бүхий энэ байгууллагын албан хаагчдын ёс зүй, хариуцлага, сахилга баттай холбоотой асуудлыг манай Их Хурлын мэргэжлийн байнгын хороо Хууль зүйн байнгын хороо яаж авч үзсэн юм бэ? Энэ зөвхөн өнөөдөр яригдаж байгаа асуудал биш, олон жил яригдаж байгаа асуудал. Тодорхой өөрчлөлт, ахиц дэвшил гарахгүй байгаа. Тийм учраас ямар үнэлэлт, дүгнэлт өгч байгаа вэ гэдэг талаар ийм хоёр асуултыг асууя. Баярлалаа.

**Л.Энх-Амгалан:** Хууль зүйн байнгын хорооны дарга Раднаасэд.

**Раднаасэд:** Бат-Эрдэнэ гишүүний асуултад хариулъя. 16 дугаар бүлэг гээд Эрүүгийн хууль дээр бүтэн бүлэг байгаа. Ялангуяа хүүхдийн эсрэг гэмт хэрэгтэй холбоотой. Энэ хүчирхийллийг таслан зогсоохын тулд, одоо бол хамгийн дээд талын ял нь 5-8 жил байна. Гэмт хэрэг үйлдсэн арга хэлбэр юмнаасаа хамаараад. Энэ ялын бодлогыг ялангуяа хүүхэд, эмэгтэйчүүдийн эсрэг хийж байгаа хүчирхийллийн шинжтэй ялын бодлогыг чангатгах нь зүйтэй гэсэн байр суурийг Байнгын хороон дээр маш олон гишүүд илэрхийлсэн.

Хууль зүй, дотоод хэргийн яам Эрүүгийн хуулийн өөрчлөлтийг удахгүй оруулж ирнэ гэж байгаа. Энэ хүрээндээ бас тодорхой зүйлүүд, мэдээж Хууль зүйн яамны тодорхой албан тушаалтнууд энэ тогтоол хэлэлцүүлэх явцад оролцсон учраас энэ хүмүүс тэр чиглэлээр ажлаа хийж байгаа байх гэж бодож байгаа. Ер нь эрх, үүрэг, хариуцлага гэх юм уу, энэ хууль хяналтын байгууллага, ер нь төрд алба хааж байгаа бүх албан хаагчдын тухайд өнөөдөр би бүгдийг чадаж байна, болж байна, мэдэж байна гэдэг байдлаар асуудалд хандах, бусдын эрхийг өөрийнхөө эрхээс доогуур тавих ийм зүйлүүд байгаа. Нэг талдаа энэ бол хэтийдсэн гэх юм уу, тийм хүмүүсийн ойлголт.

Нөгөө талдаа эрхээ мэдэхгүйгээсээ болж иргэд маань бас хохирох ийм хандлагууд байгаа. Эрхийг нь мэдүүлэхгүй байхыг бас зорьж байгаа ч ийм юм байх шиг байгаа юм. Тэгэхээр таны яриад байгаа эрх, үүрэг, хариуцлагатай холбоотой энэ хүчирхийлэлтэй холбоотой энэ асуудлуудыг нэг талдаа ялын бодлого нь чанга байх ёстой. Хүүхэд хүчирхийлсэн, гэмт хэрэг үйлдсэн бол бүх насаар нь хорих ялыг нь өгдөг байх хэрэгтэй. Нэг талдаа энэ эрх зүйн ухамсар дээшилж байгаа юм. Ийм гэмт хэрэг хийх юм бол би бүх насаараа шоронд хоригдох юм байна шүү гэдгийг тэд, нийгэм мэдэж байх ёстой байгаа юм. Үйлдэж байх үедээ биш, үйлдэхээсээ өмнө энэ хүмүүст тэр ойлголтыг нь зөв түгээж байх ёстой байгаа юм.

Хоёрдугаарт, үүрэг, хариуцлагын тухайд гэвэл хуулиар хориглоогүй бол зөвшөөрнө гэсэн нэг ийм ойлголтыг төрийн албан хаагчид их барьж явж байна. Уул нь энэ иргэний эрх зүйн харилцаанд явдаг зарчим, өнөөдөр төр рүү ороод ирчихсэн. Хуульд намайг хийж болохгүй гэж хориглоогүй юм чинь би энийг хийж болно гэсэн ойлголттойгоор бүх үйл ажиллагаандаа ханддаг, тэнд иргэдийн эрхийг зөрчдөг, эрүүл, аюулгүй орчинд амьдрах эрх, хүнд суртал, чирэгдэл үүсгэж дарамталдаг эрх. Энийгээ бүр би ингэх ёстой гэсэн тийм үүрэг болгочихсон. Хүний, иргэний эрхийн төлөө ажиллах ёстой гэсэн төрийн албан хаагч чинь. Ийм хандлага чинь газар аваад энэний илрэл өнөөдөр цагдаагийн байгууллагын албан тушаалтнууд өөрсдөө хүүхдийн хүчирхийллийн хэрэгт холбогдоод явж байгаагийн нэг шинж.

Төрд ажиллаж байгаа албан хаагчдын шүүлтүүр нэгдүгээрт муудаж байгаагийнх. Хоёрдугаарт, надад хуулиар олгогдоогүй бол би энэ үйлдлийг, ийм зүйлийг хийж болохгүй шүү гэсэн юмыг энэ нөхдүүд ерөөсөө үл ойшоож байгаа юм. Би энд зөвхөн хүүхдийн эрх дээр ярьж байгаа юм биш. Ерөөсөө төрийн үйлчилгээг иргэдэд хүргэж байгаа бүх албан хаагчдын тухайд ярьж байгаа юм шүү. Ер нь хариуцлагыг нь чангатгаж үүргийг нь өндөржүүлэхгүй бол болохгүй ээ. Энэ хоёр том гүрний оршиж байгаа энэ цөөхөн ард түмэн, тэгээд төрд ажиллаж байгаа 140, 150 мянган албан хаагчдын хувьд иргэний төлөө гэж явж байж бид нар өөрөө өөрсдийнхөө дархлааг хамгаалж, өөрөө өөрсдийгөө авч явах ёстой.

Гэм буруутанд хариуцлагыг нь өндөр өгөх ёстой. Иргэний төлөө ажилладаг төрийн албан хаагчдыг ажиллуулж, ажиллаж чадахгүй бол ажлаас нь өөрчилдөг, чөлөөлдөг, халдаг сольдог энэ хэлбэрийг нь түгээмэл явуулахгүй бол болохгүй ийм хандлага байгаа юм. Нэг дархлагдсан хэдэн хүн иргэдтэй би яаж ч харьцаж болно гэж хүнд суртал, чирэгдэл үүсгэдэг, явуулдаг ийм зүйл түгээмэл байгаа. Энэ дээр Байнгын хороо тодорхой зүйлүүд ярьж энэ тогтоол дотор зарим зүйлүүд туссан байгаа.

**Л.Энх-Амгалан:** Бат-Эрдэнэ гишүүн. Одоо ганцхан гишүүн асуулт асууж үг хэлнэ. Тэгээд энэ хэлэлцүүлгийг хэлэлцүүлээд завсарлая.

**Б.Бат-Эрдэнэ:** Би нэг зүйл хэлье. Раднаасэд дарга ер нь анхаарч Хууль зүй, дотоод хэргийн яам, хууль хүчний байгууллагын боловсон хүчнийг бэлтгэж байгаа боловсролын байгууллагууд руу жаахан анхаарахгүй бол, одоо жишээлбэл Хууль сахиулах их сургууль билүү, тэнд бэлтгэгдэж байгаа хүмүүс гадуур албан ёсны ч юм уу, үгүй ч юм уу, ийм дүрэмт хувцастай. Тэр хүмүүст ямар хүмүүжил, ямар ёс суртахуун суулгаж байна гэдэг нь ойлгомжгүй ийм хүмүүс явж байна шүү. Би удаа дараа таарсан. Одоо ингээд төгсөлт нь болно. Манай Хууль сахиулах их сургуулийн төгсөгч нар гэж хуучин тогтолцооны үеийн Барилгын цэргийн ангиас халагдаж байгаа нөхдүүд шиг погон нь нисчихсэн, хувцас хунарыг дэглэсэн өмссөн гэж хачин юм байгаа шүү дээ. Тэр хүмүүс чинь сургууль төгсөөд үргэлжлүүлээд энэ байгууллагадаа ажиллахаар бэлтгэгдэхээр хүмүүс байна шүү дээ. Ийм хүмүүсийг бэлтгэж болохгүй байх аа.

**Л.Энх-Амгалан:** Бат-Эрдэнэ гишүүг санал хэллээ. Нарантуяа гишүүн.

**З.Нарантуяа:**  Баярлалаа. Өнөөдөр Улсын Их Хурал дээр Монгол Улсын хүний эрх, эрх чөлөөний байдлын талаарх 18 дахь удаагийн илтгэлийг хэлэлцэж байна л даа. Энэнээс өмнө маш олон л илтгэлүүд Их Хурал дээр хэлэлцэгдэж л байсан байгаа. Яагаад өнөөдөр хүний эрх, эрх чөлөөний байдал Монгол Улсад ийм доор ортлоо, бид олон удаагийн илтгэлийг авч хэлэлцээд энэнийхээ мөрөөр арга хэмжээгээ аваагүй юм бэ? Бид нар юуг дутуу хийсэн учраас өнөөдрийн нөхцөл байдал ийм байдалд хүрчихсэн юм бэ гэдгээ маш сайн дүгнэж байж энэ тогтоолоос гарах заалт болгоноо их зөв бодож гаргамаар байна.

Яг тогтоолтой холбогдуулаад хэлэхэд энэ зүгээр л нэг ерөнхий, манай бүх л эрх зүйн баримт бичгүүд дээр тусгагдаж байдаг ийм хэдэн үгнүүд байна. Энийг тэгмээргүй байна. Ялангуяа бид адилхан хуульч хүмүүс, Хууль зүйн байнгын хорооны даргад нэлээн ажил хэрэгчээр дахиж хүний эрх зөрчигдөхгүй байх үүднээс Засгийн газар, холбогдох байгууллагууд нь зайлшгүй авч хэрэгжүүлэх ёстой тэр тодорхой ажлуудыг л зааж өгмөөр байна. Нэгдүгээрт, энэ ажлыг зөвхөн Засгийн газар Хүрэлсүх сайдад гээд ерөнхийд нь овогломооргүй байна. Энэ бүх арга хэмжээнүүд бол Хууль зүйн яам, Хүний эрхийн Үндэсний хороо, бүх шатны иргэдийн Хурлынхан, Засаг дарга нар, яамны сайд нар бүгдэд нь энэ асуудал хамаатай.

Өнөөдөр Монгол Улсын хүний эрхийн нөхцөл байдал зөвхөн тэнд гэм буруугаа шүүлгэх гээд байж байгаа хэдэн мөрдөн шалгагдаж байгаа хүмүүсийн асуудал биш шүү дээ. Энэ нийгмийн бүх салбарт чинь хүний эрх зөрчигдөж байна. Тэгтэл энэ тогтоол дотор зөвхөн эмэгтэйчүүд, гэр бүл, аюулгүй орчин, хүүхдийн гээд гуравхан зүйлийг л оруулж байна. Ажлын байрны дарамт, ажлын байран дээрх хүчирхийлэл, ялгаварлан гадуурхалт маш их байна. Хүний өмчтэй, эд хөрөнгөтэй байх, ажиллах эрх, хөдөлмөрлөх эрхээр хангагдах эрхүүд чинь бүх салбарт зөрчигдөж байна.

Энэ бүх зүйлүүдээ бүгдийг нь хамрахаар хоёр том бүлэгт энэ чиглэлээ өгмөөр байна. Нэгдүгээрт, Монгол Улсын хүний эрхийн нөхцөл байдлыг ерөнхийд нь сайжруулахын тулд яг ямар арга хэмжээ авах вэ гэдгээ нэгдүгээр бүлэг болгож оруулмаар байна. Хоёрдугаарт, эрүүдэн шүүх, бусад хэлбэрээр хүмүүст хэрэг хүлээлгэж байгаа энэ байдлаас урьдчилан сэргийлэх талаар гээд өгөх зорилтуудаа хоёр ангилчихмаар байна. Ингэх юм бол их ойлгомжтой болно.

Өнөөдөр яагаад ялангуяа хуулийн байгууллагууд дээр хэрэг хүлээлгэхэд эрүүдэн шүүх, хэрцгийгээр бүдүүлэг, хүнлэг бус байдлаар ингэж харьцаад байгаа юм бэ гэж. Энэ өнөөдөр болчихсон асуудал биш байгаа юм. Энэ үеийн үед энэ олон хүний эрхийн өмнөх тайлангуудыг чинь харж үзэхэд бүгдээрээ л ийм байдалд байна, энийг арилгаач ээ, энд хяналт тавьдаг байгууллагаа ажиллуулаач ээ гэж хэлж байсан байгаа юм. Тэгэхээр өнөөдөр Хүний эрхийн Үндэсний Комисс гэдэг юмаа Монгол Улсын Их Хурал томилсон байгууллага бол энд суулгаж байгаад энэ байгууллага өнөөдөр ийм нөхцөл байдалд хүргэхгүйн тулд зөвхөн цаасан дээр тайлан, илтгэл бичээд суудаг биш ажил хэрэгчээр ажилладаг болоход нь юу нь дутчихсан юм бэ? Санхүү нь дутсан юм уу, эрх мэдэл нь дутсан юм уу, дахиад тийм байгууллага байх хэрэгтэй юм уу, энэ тогтоолын 1-д дурдсан, сая яриад байгаа шиг. Энэ юмыг чинь одоо энд ярьж байх юм биш үү?

Өнөөдөр харамсалтай нь хариуцаж байгаа сайд нар алга. Энэ Их Хурлын танхим дотор зургаахан хүн энэ их чухал асуудлыг ярихад ингээд сууж байна шүү дээ. Тэгэхээр бид нар хүний эрхийн төлөө, Үндсэн хуульд заасан хүний эрх, эрх чөлөө, ардчиллыг дээдэлсэн зарчим чинь хаана хэрэгжих юм бэ, хэн хэрэгжүүлэх гээд байгаа юм бэ? Асуудалд ингэж хандаж болохгүй. Тэгэхээр зүгээр нэг гардаг шиг ийм нийтлэг, жижүүрийн үгтэй ийм тогтоолыг гаргамааргүй байна. Өнөөдрийн байдлаар аль, аль шатны шүүх, хууль, мөрдөн байцаах байгууллагууд дээр хүний эрхийг эрүүдэн шүүхээр юм уу, эсхүл хэрцгийгээр дарамталж байгаад хэрэг хүлээлгэсэн юм бэ, ямар, ямар хэрэг дээр ийм байдал бий болсон юм бэ? Тийм судалгаа алга байна шүү дээ. Би энэ эрүүдэн шүүхийн эсрэг хуулийн төсөл санаачлах гээд концепцио гаргаад.

**Л.Энх-Амгалан:** Нарантуяа гишүүн үг хэллээ, 1 минут.

**З.Нарантуяа:** Прокурорын мөрдөн шалгах байгууллага гэдэг бол зүгээр аль нэг байгууллага хүчтэй байх тухай асуудал биш шүү дээ. Хэрэг мөрдөн шалгах ажил дээр ямар нэгэн хэлмэгдэлт гарчих вий дээ гэдгээс сэргийлэхийн тулд давхар хяналт тавьдаг байгууллага байхгүй юу. Тэгэхээр энэ байгууллагыг байх ёстой гэж би бодоод байгаа юм. Энэнтэй холбоотойгоор сая аль, аль шатан дээр ямар хэлмэгдүүлэлт гарсан бэ гэдэг дээр хэрэг, хэрэг дээр хяналт шалгалт гаргасан статистикийн тоо баримт, хэргийн бүртгэл алга байна. Энэ бүртгэлийн санг байгуулахаас авахуулаад энэ Засгийн газарт чиглэл өгч хийлгэх ажил маш их байна. Энийг тусгаач ээ гэж хүсэж байна. Тэгээд би өөрийнхөө санал бодлыг Байнгын хороонд бичгээр хүргүүлье.

**Л.Энх-Амгалан:** Байнгын хорооны дарга Раднаасэд.

**Ш.Раднаасэд:** Нарантуяа гишүүн ээ, 297 хуудас хүний эрх, эрх чөлөөний байдлын талаарх 18 дугаар илтгэлийн ийм ном байгаа. Энэ дотор эрүүдэн шүүхтэй холбоотой гарсан гэмт хэрэг бүртгэгдсэн байдал, шүүхээр шийтгэгдсэн байдал бүх тоон статистик график юмнууд гарсан байгаа. Байнгын хороон дээр энэ асуудлыг маш нухацтай ярьсан. Цаашлаад хүний эрх, эрх чөлөөний байдлын талаарх эрх зүйн орчныг боловсронгуй болгох чиглэлээр энэ тогтоол дотор бас үүрэг өгөөд Хүний эрхийн комисс өөрсдөө оролцоод хаана нь болохгүй байгаа юм бэ, юу нь болохгүй байгаа юм бэ гэдэг дээр зовлон, жаргалаа мэдэж байгаа бол энэ хуулийн төслөө шинэчлэн найруулж холбогдох хуулиудад нь өөрчлөлтөө цуг оруулж ир ээ гэдэг ийм үүргийг өгчихсөн байгаа.

Ер нь яг хүний эрх зөрчигдөж байгаа нөхцөл байдал юм Үндсэн хуулиар олгогдсон 16 эрх, эрх чөлөөгөө хүн эдэлж чадаж байна уу, үгүй юу гэдэг бол бас асуудал. Таны саналтай санал нэг байна. Тийм учраас Байнгын хороо санаачлаад дөрвөн удаагийн сонсгол, эрүүл, аюулгүй орчинд амьдрах, төрийн байгууллага, албан тушаалтнаар үйлчлүүлэхэд ямар зовлон байдаг юм бэ гэх мэтчилэн ийм дөрвөн том сэдвийг нь багцалж аваад нээлттэй сонсгол хийхээр холбогдох бичиг цаас, хүсэлтээ бүгд гарын үсгээ зураад Их Хурлын дарга руу өгчихсөн байгаа. Энэ хүрээнд та идэвхтэй оролцоод явах боломж нээлттэй байгаа.

Хүний эрхийн асуудал бол өнөөдөр нэг, хоёр гишүүний, эсхүл нэг Байнгын хорооны асуудал биш. Ганцхан Хүний эрхийн Үндэсний Комиссын ч асуудал биш. Энэ бол Монголын төрийн өөрийнх нь, энэ нийгэмд амьдарч байгаа хүн болгоны өөрийнх нь асуудал болчихоод байгаа юм. Тийм учраас энэ дээр бүх нийгмээрээ хөдлөх, бүх албан тушаалтнууд хөдлөх, бүх байгууллагууд оролцох гэдэг таны наад саналтай бүгд санал нэг байгаа. Тийм учраас энийг саяын энэ чиглэлээр хууль тогтоомжийг боловсронгуй болгох ажил хийе. Өнөөдөр нэг тогтоол гараад хаягдчихгүй. 2006 онд л ганцхан Хүний эрхийн илтгэлийг Их Хурлын чуулганаар хэлэлцсэн юм байна лээ. Тэрнээс хойш нэг ч удаа хэлэлцээгүй. Энэ удаа хүний эрхийн асуудлыг чуулганаар заавал оруулна гэж Байнгын хороон дээр санал хурааж Их Хурлын чуулганаар хэлэлцүүлж байгаа юм. Ийм учиртай шүү.

**Л.Энх-Амгалан:** Та дахиж тодруулах гэж байна уу? 1 минут

**З.Нарантуяа:** Ер нь Их Хурал дээр энэ илтгэлийг анх удаа хэлэлцэж байгаад үнэхээр маш зөв гэж үзэж байгаа л даа. Тэгээд дэмжиж байгаа. Хамгийн гол нь энэ тогтоолын дагуу бид нарын хийх ажил, одоо энэ тогтоолын 2 дээр байсан, нарийвчилсан төлөвлөгөө та нар гаргаад эргээд хариуцлага нэхэх гээд Засгийн газар руу даалгаад байна шүү дээ. Энийг үнэлэх, эргээд үр дүнтэй байх гэдэг тэр тооцоолох арга зам чинь ийм бүрхэг заалттай заалтууд дээр хэзээ ч хэрэгждэггүй байхгүй юу. Тийм учраас илүү үр дүнд хүрсэн, бодитой зорилтуудыг тоон хэмжээгээр илэрхийлэгдэх юм уу, эсхүл тодорхой хууль тогтоомжийн нэрийн жагсаалтыг гаргаж өгсөн юм уу, тийм тодорхой арга хэмжээг хийж өгөхгүй бол эндээс нэг даалгавар өгсөн болдог, нөгөөдүүл нь төлөвлөгөө гаргасан нэртэй, дараа нь нэг сайхан биелсэн тайлантай л хоцорно. Тэгэхээр би ажил хэрэгч байдлаар энэ асуудлыг илүү их нухацтай, үр дүнтэй.

**Л.Энх-Амгалан:** Байнгын хорооны санал, дүгнэлттэй холбогдуулж гишүүд асуулт асууж, үг хэлж дууслаа. Тогтоолын төслийг батлах саналын томьёолол байгаа. Энэ санал хураалтыг үдээс хойш 15 цагт санал хураалт явуулъя.

Ингээд үдээс өмнөх чуулган завсарлалаа. Гишүүдэд баярлалаа.

**Г.Занданшатар:** Улсын Их Хурлын ээлжит хаврын чуулганы нэгдсэн хуралдааны 2019 оны 6 дугаар сарын 6-ны өдрийн үдээс хойших хуралдаан нээснийг мэдэгдье.

Баталсан хууль, тогтоолын эцсийн найруулгыг сонсгоё. 1.Хэмжил зүйн тухай хууль /Шинэчилсэн найруулга/-ын эцсийн найруулга дээр саналтай гишүүн байна уу? Алга байна, эцсийн найруулгыг сонссонд тооцлоо.

2.Дагалдан гарсан Хэмжлийн нэгдмэл байдлыг хангах тухай хууль хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна, эцсийн найруулгыг сонссонд тооцлоо.

3.Улсын тэмдэгтийн хураамжийн тухай хуулийн зарим зүйл хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна, эцсийн найруулгыг сонссонд тооцлоо.

4.Аж ахуйн үйл ажиллагааны тусгай зөвшөөрлийн тухай хуулийн зарим хэсэг хүчингүй болсонд тооцох тухай хуулийн эцсийн найруулга дээр саналтай гишүүн байна уу? Алга байна, эцсийн найруулгыг сонссонд тооцлоо.

5.Газрын тосны бүтээгдэхүүний тухай хуульд өөрчлөлт оруулах тухай хуулиудын эцсийн найруулга дээр саналтай гишүүн байна уу? Алга байна, эцсийн найруулгыг сонссонд тооцлоо.

6.Зарим албан тушаалтны цалингийн хэмжээг тогтоох тухай Улсын Их Хурлын тогтоолын эцсийн найруулга дээр саналтай гишүүн байна уу? Алга байна, эцсийн найруулгыг сонссонд тооцлоо.

Одоо Байнгын хорооны саналаар Монгол Улс дахь Хүний эрх, эрх чөлөөний байдлын талаарх 18 дахь илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төслийг баталъя гэсэн томьёоллоор санал хураалт явуулна.

Монгол Улсын Их Хурлын чуулганы хуралдааны дэгийн тухай хуулийн 47.7-д нэгдсэн хуралдаан энэ хуулийн 47.5-д заасны дагуу холбогдох байгууллагын тайлан, Байнгын хорооны санал, дүгнэлтийг хэлэлцэж шаардлагатай гэж үзвэл тогтоол батлах буюу бусад шийдвэр гаргаж болно гэж заасан.

Ингээд Байнгын хорооны саналаар Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

Санал хураалт.

Санал өгсөн Нямаагийн Энхболд гишүүн, Дэндэвийн Тэрбишдагва гишүүн нар төхөөрөмж ажиллахгүй эсрэг санал гараад байна гэсэн санал гарсан. Горимын санал гаргая гэж байна. Нямаагийн Энхболд гишүүн.

**Н.Энхболд:** Сая санал хурааж байхад миний энэ аппарат ажиллаагүй. Би дүн гарахаас өмнө энэ ажиллахгүй байна шүү гэж хэлсэн. Тийм учраас энэ тоног төхөрөөмжинд байх шиг байна. Горимын санал гаргаад энийг дахиж хураалгахгүй бол би хүний эрхийн тогтоол батлаагүй хэрэгт уначих гээд байна шүү.

**Г.Занданшатар:** Тэрбишдагва гишүүн бас адил саналтай юу? Тэрбишдагва гишүүн, Нямаагийн Энхболд гишүүн, Л.Энх-Амгалан гишүүдийн төхөөрөмж ажиллахгүй, техникийн асуудал байгаа гэж үзсэн учраас горимын саналаар санал хураалт явуулъя.

Нямаагийн Энхболд гишүүний гаргасан саяын санал хураалтыг хүчингүй болгох санал хураалт.

Санал хураалтад 43 гишүүн оролцож 25 гишүүн дэмжиж, 58,1 хувийн саналаар Нямаагийн Энхболд гишүүний гаргасан горимын санал дэмжигдэж өмнөх санал хураалтыг хүчингүй болголоо.

Одоо Байнгын хорооны саналаар Монгол Улс дахь Хүний эрх, эрх чөлөөний байдлын талаарх 18 дахь илтгэлийг хэлэлцсэнтэй холбогдуулан авах арга хэмжээний тухай Улсын Их Хурлын тогтоолын төслийг баталъя гэсэн томьёоллоор санал хураалтыг дахин явуулъя.

Санал хураалт

Санал хураалтад 43 гишүүн оролцож 25 гишүүн дэмжиж 58,1 хувийн саналаар санал дэмжигдлээ. Тогтоолын төсөл батлагдлаа.

Дараагийн асуудалд орно.

**Зургаа. Цалингийн хэмжээ тогтоох итгэлцүүр батлах тухай” Улсын Их Хурлын тогтоолын төслийн эцсийн хэлэлцүүлэг.**

Тогтоолын төслийг эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг Улсын Их Хурлын гишүүн Тогтохсүрэн танилцуулна. Эрхэм гишүүн Тогтохсүрэнг индэрт урьж байна.

**Д.Тогтохсүрэн:** Улсын Их Хурлын дарга, эрхэм гишүүд ээ,

Засгийн газраас 2019 оны 4 дүгээр сарын 09-ний өдөр Улсын Их Хуралд өргөн мэдүүлсэн Цалингийн хэмжээ тогтоох итгэлцүүр батлах тухай” Улсын Их Хурлын тогтоолын төслийн анхны хэлэлцүүлгийг Улсын Их Хурал 2019 оны 5 дугаар сарын 31-ний өдрийн нэгдсэн хуралдаанаараа хийж эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн. Анхны хэлэлцүүлгийн үед тогтоолын төсөлтэй холбогдуулан зарчмын зөрүүтэй санал гараагүй болно.

Төрийн байгуулалтын байнгын хороо 2019 оны 6 сарын 05-ны өдрийн хуралдаанаараа тогтоолын төслийг эцсийн хэлэлцүүлэгт бэлтгэж эцсийн хувилбарын төсөл болон эцсийн хэлэлцүүлэгт бэлтгэсэн тухай танилцуулгыг та бүхэнд тараасан болно.

Улсын Их Хурлын дарга, эрхэм гишүүд ээ,

Цалингийн хэмжээ тогтоох итгэлцүүр батлах тухай” Улсын Их Хурлын тогтоолын төслийн эцсийн хэлэлцүүлэгт бэлтгэсэн талаарх Төрийн байгуулалтын байнгын хорооны танилцуулгыг хэлэлцэн шийдвэрлэж тогтоолын төслийг баталж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийг оруулъя. Байнгын хорооны танилцуулгатай холбогдуулан асуулт асуух Улсын Их Хурлын гишүүд нэрээ бүртгүүлнэ үү. Алга байна. Гишүүд асуулт асууж, хариулт авч дууссан.

Одоо Байнгын хорооны саналаар Цалингийн хэмжээ тогтоох итгэлцүүр батлах тухай” Улсын Их Хурлын тогтоолын төслийг бүхэлд нь баталъя гэсэн саналын томьёоллоор санал хураана.

Санал хураалт

Санал хураалтад 43 гишүүн оролцож 23 гишүүн дэмжиж 53,5 хувийн саналаар санал дэмжигдэж тогтоолын төсөл батлагдлаа. Тогтоолын төсөл батлагдлаа. Гишүүд, ажлын хэсэгт баярлалаа.

Дараагийн асуудалд орно.

**Долоо.** **Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төслийн эцсийн хэлэлцүүлгийг явуулна.**

Тогтоолын төслийг эцсийн хэлэлцүүлэгт бэлтгэсэн талаарх Эдийн засгийн байнгын хорооны танилцуулгыг Улсын Их Хурлын эрхэм гишүүн Баагаагийн Баттөмөр танилцуулна. Эрхэм гишүүнийг индэрт урьж байна.

**Б.Баттөмөр:** Улсын Их Хурлын дарга, эрхэм гишүүд ээ,

Монгол Улсын Их Хурлын чуулганы 2019 оны 5 дугаар сарын 30, 31-ний өдрүүдийн нэгдсэн хуралдаанаар Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг хийж төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн. Тус Байнгын хороо 2019 оны 6 дугаар сарын 5-ны өдрийн хуралдаанаар хуулийн төслийг эцсийн хэлэлцүүлэгт бэлтгэсэн тухай асуудлыг хэлэлцээд хуулийн төслийг хууль зүйн техникийн талаас нь хянан үзэж чуулганы нэгдсэн хуралдааны анхны хэлэлцүүлгээр санал хурааж шийдвэрлэсэн. Зарчмын зөрүүтэй саналын томьёоллыг төсөлд тусгалаа.

Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төслийн зарчмын зөрүүтэй саналын томьёоллыг бүрэн тусгагдсан эцсийн хувилбарыг та бүхэнд тараасан.

Улсын Их Хурлын эрхэм гишүүд ээ,

Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгэсэн талаарх Эдийн засгийн байнгын хорооны танилцуулгыг хэлэлцэн хуулийн төслийг баталж өгөхийг Та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийн нэрсийг танилцуулъя. **Эрчим хүчний яамны Төрийн нарийн бичгийн дарга Мэндсайхан, мөн яамны Сэргээгдэх эрчим хүчний хэлтсийн дарга Бавуудорж, “Сэргээгдэх эрчим хүчний Үндэсний төв” Төрийн өмчит үйлдвэрийн газрын дарга Цэрэн, Эрчим хүчний зохицуулах хорооны Судалгааны хэлтсийн дарга Жамбаа.**

**Зочид танилцуулъя.** Улсын Их Хурлын гишүүн Ц.Даваасүрэнгийн урилгаар Хөвсгөл аймгийн Мөрөн сумын иргэдийн төлөөлөл Улсын Их Хурлын үйл ажиллагаа, төрийн ордонтой танилцаж байна. Эрхэм Хөвсгөлчүүддээ Улсын Их Хурлын гишүүдийн нэрийн өмнөөс эрүүл энх, аз жаргал, сайн сайхныг хүсэн ерөөе.

Байнгын хорооны танилцуулгатай холбогдуулан асуулт асуух Улсын Их Хурлын гишүүд нэрээ бүртгүүлнэ үү. Эрхэм гишүүн Бадмаанямбуугийн Бат-Эрдэнэ.

**Б.Бат-Эрдэнэ:** Би нэг юм асуух гээд байгаа юм. Сэргээгдэх эрчим хүчний чиглэлээр олгогдсон чөлөө зөвшөөрөлтэй холбоотой юмнууд нь ямар байдаг юм бэ? Бас багагүй хэл ам дагуулаад байдаг ийм зүйл яригдаад байгаа юм. Тухайлбал, манай Хэнтий аймгийн Цэнхэрмандал сумын нутагт Хэрлэнгийн гүүрний дээд талд сэргээгдэх эрчим хүчний нар станц байгуулах гээд байна гээд бас иргэдийн зүгээс асуудал тавиад байгаа ийм юм байгаа юм. Тэгээд би бодохдоо нарны сэргээгдэх эрчим хүчний станцыг барихад бас тодорхой хэмжээний газар, талбай шаардлагатай. Тэгэхээр заавал хангайн ийм бүсэд байгуулах тийм шаардлага байдаг юм уу, үгүй ю муу? Говийн бүс нутаг руугаа нарны эрчим хүчийг ашиглахтай холбоотой энэ станцуудыг байгуулах чиглэлийн юм бодлого нь хаашаа байдаг юм бол? Ер нь сэргээгдэх эрчим хүчийг дэмждэг. Бид хууль, бодлого бас тодорхой хэмжээнд өөрчлөгдөж байгааг би дэмжиж байгаа юм.

Ер нь энэ мэргэжлийн хүмүүсийн санал, онолыг хараад байхад бид энэ сэргээгдэх эрчим хүчнийхээ нөөцийг ашиглаад үйлдвэрлэсэн цахилгаан, эрчим хүчээ гадаадад экспортлох тийм өргөн боломж байгаа тухай ярьдаг л даа. Тэгэхээр энэ талаар төрөөс баримталж байгаа чиглэл, бодлого нь ямар байдаг юм бэ? Орон нутагтай холбоотой, бас хэл ам гараад байгаа тэр асуудлыг бас тодруулаад хариулаад өгөөрэй. Бодвол ажлын хэсэгт энэ хариуцаж байгаа хүмүүс нь байгаа байлгүй. Баярлалаа.

**Г.Занданшатар:** Даваасүрэн сайд хариулах уу? Эрхэм гишүүн Цэрэнпилийн Даваасүрэн.

**Ц.Даваасүрэн:** Бат-Эрдэнэ гишүүний асуултад хариулъя. Ер нь дэлхий нийтийнхээ жишгийн дагуу бид нар уг нь энэ байгаль орчинд хор хөнөөлгүй нар, салхины станцыг хөгжүүлэх чиглэлийг баримтлах ёстой. Баримталж байгаа. Манайх бол нийт эрчим хүчний үйлдвэрлэлийнхээ хувьд эзэлж байгаа хувиараа бол их өндөр л дөө. Одоо 19 хувьд хүрчихсэн байгаа юм. Тэгэхдээ манайд нэг бодлогын алдаа гарчихсан юм байна лээ. Нар, салхийг хөгжүүлэхийн тулд бусад дэмжих дэд бүтэц нь байх ёстой юм. Өөрөөр хэлбэл, нар жаргангуут үүсэж байгаа тэр дутагдлыг юугаар хаах вэ гэдэг асуудал. Манайд байгаа энэ нүүрсний генераторууд бол 4 цаг галлаж уур гаргаж байж ингэж эрчим хүчээ нийлүүлдэг учраас нар жаргангуут шууд тэрийг орлоод үйлдвэрлэчихэж чадахгүй.

Тийм учраас ОХУ-аас авч хаахаас өөр аргагүй байдаг. Сүүлийн үед өвлийн оргил ачааллын үед ОХУ-аас авч байгаа энэ шугам бол бараг манай ердийн хэрэглээнд өөрийнхөө дамжуулах бүх чадлыг авч ашигладаг болчихсон. Наранд зай байхгүй болчихсон. Тэгэхээр энэ ямар нөхцөлөөс үүсгэх гэж байна вэ гэвэл одоо энэнээс цааш олгож эхлэх юм бол өвлийн оргил ачааллын үед нар жаргалаа, 40, 50 МВт дутагдлаа, Оросоос авч чадахгүй боллоо, бусад хэрэглэгч нараа салгана. Тог тасална гэсэн үг. Яагаад гэвэл манайд бусад оронд байдаг нөөц эх үүсвэр буюу усны станц, газын турбин генератор зэрэг байдаггүй.

**Сүүлийн үед батарей хуримтлуур гарсан юм байна лээ. Сая бид бас явж үзсэн. Маш том технологи юм байна лээ. Хэрвээ нар жаргангуут батарейнаасаа аваад хангачихдаг тийм том хүчин чадлын батарейнууд бий болчихсон юм байна лээ. Энийг бид Азийн хөгжлийн банктай хамтраад 100 МВт-ын батарей барих ийм асуудал хийгдэж байна. Цаашдаа нарс, салхийг хөгжүүлэхэд гол анхаарах юм бол суурь дэд бүтцийг нь хий байж хөгжүүлнэ. Өөрөөр хэлбэл, салхигүй болох үед, нар жаргах үед үүсэж байгаа дутагдлыг шууд нөхдөг ийм шинэ эх үүсвэрүүдийг манай системд бий болгох ёстой. Одоо манай системд ийм юм байдаггүй, зөвхөн ОХУ-аас авч хаадаг. Энэнээс болоод импортын хэмжээ өсөж байгаа. Одоогийн нар, салхины станцуудын орой дутагдалд оруулж байгаа хэмжээгээр бол импортын хэмжээ өссөн байгаа юм.**

**Ер нь бодлого бол уг нь говийн салхитай мөн нарыг хослуулж ашиглаж болохоор энэ бүс нутгуудад л нар, салхины станцыг түлхүү хөгжүүлье. Бүр цаашилбал Азийн супер сүлжээ буюу гадаад улс орнуудад экспортлох энэ боломжийг** сэргээгдэх эрчим хүчин дээр байна гэж ингэж үзэж байгаа юм. Энэ чиглэл рүү л бид нар явах байх. Тэрний өмнө бид дотоодынхоо сэргээгдэх эрчим хүчний хэрэглээг хангахын тулд түрүүн миний хэлсэн усан цахилгаан станц, газын турбин генераторууд, батарей хуримтлуур гэсэн энэ гурван зүйлийг хийсэн нөхцөлд хөгжүүлэх боломж бүрдэнэ.

**Г.Занданшатар:** Зочид танилцуулъя. Улсын Их Хурлын гишүүн Ц.Даваасүрэнгийн урилгаар Хөвсгөл аймгийн Мөрөн сумын иргэдийн төлөөлөл Улсын Их Хурлын үйл ажиллагаа, төрийн ордонтой танилцаж байна. Та бүхэнд Улсын Их Хурлын гишүүдийнхээ нэрийн өмнөөс эрүүл энх, ажлын амжилтыг хүсэн ерөөе.

Эрхэм гишүүн Бадмаанямбуугийн Бат-Эрдэнэ тодруулна. Нэмэлт 1 минут.

**Б.Бат-Эрдэнэ:** Миний асуугаад байгаа нэг асуултад хариулаад өгөөрэй. Одоо яг энэ ажил хариуцаж байгаа нь өгчихөж болох болов уу, үгүй болов уу? Цэнхэрмандалаас яриад байгаа юм. Хэрлэнгийн хөвөө, ер нь хангайн бүсийн гол, нууруудаа түшиглэсэн усан цахилгаан станцын чиглэлээр ямар бодлоготой байгаа юм бол. Тэрийг давхар хэлээд өгчихөөрэй. Яагаад гэвэл бэлчээрийн хомсдол байж байгаа учраас малчдын хаваржаа, өвөлжөө, ийм нутаг бэлчээрийг тусгай хэрэгцээнд аваад нарны цахилгаан станц барих гээд байгаа асуудал яригдаад байна шүү дээ. Тэгэхээр би бодлого нь түрүүн Даваасүрэн сайдын хэлдгээр говийн бүс нутаг руугаа нар, нар, салхийг эрчимтэй ашиглах, хангайн бүс рүүгээ одоо бас газрын гадаргын усыг хуримтлуулах, гадагшаа урсгалтай гол, мөрнийхөө усыг хуримтлуулах чиглэлээр усан цахилгаан станцын хосолсон ийм бодлого баймаар л санагдаад байгаа юм.

**Г.Занданшатар:** Эрхэм гишүүн, Эрчим хүчний сайд Цэрэнпилын Даваасүрэн.

**Ц.Даваасүрэн: Бат-Эрдэнэ гишүүний нэмэлт асуултад хариулъя. Ер нь бид нар Хэнтийн бүс нутагт гол анхаарч байгаа юм бол Хэрлэн голыг түшиглэсэн усан цэнэгт станцууд байгуулах боломжийн судалгааг одоо хийж байна. Одоогийн байдал дээр нэг газар дээр бид нар нэлээн төвлөрчихсөн, Европын хөрөнгө оруулалтын банктай хамтраад усан цахилгаан станц байгуулах боломжийг судалж үзэж байна. Хэрвээ боломжтой гэсэн дүгнэлт гарах юм бол санхүүжилтийн асуудлууд ингээд яригдаад явна.**

**Тэр яриад байгаа нарны станцынх нь асуудлыг манай ажлын хэсгээс хариулчихъя даа. Би одоо тодорхой юу болж байгаа мэдэхгүй. Ямар ч гэсэн тэнд баригдаж эхлэхгүй, бид нар техникийн нөхцөлийг нь сунгаагүй байгаа. Энийг нь тодруулаад өгчихье.**

**Г.Занданшатар: 85 дугаар микрофон, ажлын хэсэг.**

**О.Бавуудорж: Цэнхэрмандлын сумын нутаг дээр нарны станц байгуулах тухай тодорхой асуултад хариулъя. Одоогоор Эрчим хүчний яаманд Хэнтий аймгийн Цэнхэрмандал суманд нарны станц байгуулна гэсэн хүсэлт ирээгүй. Ямар нэгэн материал хүлээж аваагүй. Компаниуд хувиараа өөрсдөө тооцоо судалгаа хийгээд явж байж магадгүй. Түүнээс албан ёсоор нарны станц байгуулъя гэдэг хүсэлт тавиагүй байгаа.**

**Г.Занданшатар:** Гишүүд асуулт асууж, хариулт авч дууслаа. Одоо Байнгын хорооны саналаар Сэргээгдэх эрчим хүчний тухай хуульд нэмэлт, өөрчлөлт оруулах тухай хуулийн төслийг бүхэлд нь баталъя гэсэн саналын томьёоллоор санал хураана.

Санал хураалт

Санал хураалтад 43 гишүүн оролцож, 27 гишүүн дэмжиж 62.8 хувийн саналаар санал дэмжигдлээ. Хуулийн төсөл батлагдлаа. Гишүүд, ажлын хэсэгт баярлалаа.

Дараагийн асуудалд орно.

**Найм. Гэмт хэрэг, зөрчлөөс урьдчилан сэргийлэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн эцсийн хэлэлцүүлэг.**

Төслийг эцсийн хэлэлцүүлэгт бэлтгэсэн талаар Хууль зүйн байнгын хорооноос гаргасан танилцуулгыг Улсын Их Хурлын гишүүн Ц.Гарамжав танилцуулна. Эрхэм гишүүнийг индэрт урьж байна.

**Ц.Гарамжав:** Гэмт хэрэг, зөрчлөөс урьдчилан сэргийлэх тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслийг эцсийн хэлэлцүүлэгт бэлтгэсэн тухай Хууль зүйн байнгын хорооны танилцуулга.

Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн Бямбацогт, Батнасан нарын 11 гишүүнээс 2018 оны 9 дүгээр сарын 19-ний өдөр Улсын Их Хуралд өргөн мэдүүлсэн Гэмт хэрэг, зөрчлөөс урьдчилан сэргийлэх тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн анхны хэлэлцүүлгийг Улсын Их Хурал 2019 оны 5 дугаар сарын 30-ны өдрийн нэгдсэн хуралдаанаар хэлэлцэж, эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлсэн билээ.

Хууль зүйн байнгын хороо 2019 оны 6 дугаар сарын 5-ны өдрийн хуралдаанаараа хуулийн төслүүдийн эцсийн хэлэлцүүлгийг хийж төслийн агуулга зарчмыг алдагдуулахгүйгээр нэр томьёо, үг хэллэг, дэс дараалал, бүтэц, найруулгын шинжтэй засварыг төсөлд тусгасан бөгөөд нэгдсэн хуралдааны эцсийн хувилбарын төслийг бэлтгэн Та бүхэнд тараасан болно.

Улсын Их Хурлын эрхэм гишүүд ээ,

Гэмт хэрэг, зөрчлөөс урьдчилан сэргийлэх тухай хуулийн шинэчилсэн найруулгын төсөл болон хамт өргөн мэдүүлсэн Гэмт хэргээс урьдчилан сэргийлэх тухай хууль хүчингүй болсонд тооцох тухай, Авлигын эсрэг хуульд өөрчлөлт оруулах тухай, Архидан согтуурахтай тэмцэх тухай хуульд өөрчлөлт оруулах тухай, Гэр бүлийн хүчирхийлэлтэй тэмцэх тухай хуульд өөрчлөлт оруулах тухай, Мал хулгайлах гэмт хэрэгтэй тэмцэх, урьдчилан сэргийлэх тухай хуульд өөрчлөлт оруулах тухай, Хүн худалдаалахтай тэмцэх тухай хуульд өөрчлөлт оруулах тухай, Цагдаагийн албаны тухай хуульд өөрчлөлт оруулах тухай, Хүүхэд хамгааллын тухай хуульд өөрчлөлт оруулах тухай, Зөрчлийн тухай хуульд өөрчлөлт оруулах тухай, Статистикийн тухай хуульд нэмэлт оруулах тухай хуулийн төслүүдийн эцсийн хувилбарын төсөл, эцсийн хэлэлцүүлэгт бэлтгэсэн тухай танилцуулгыг хэлэлцэн шийдвэрлэж хуулийн төслүүдийг баталж өгөхийг хүсье. Анхаарал тавьсанд баярлалаа.

**Г.Занданшатар:** Гарамжав гишүүнд баярлалаа. Ажлын хэсгийг танилцуулъя. Хууль зүй, дотоод хэргийн яамны Хууль зүйн бодлогын газрын дарга Сайнзориг, Улсын ерөнхий прокурорын туслах прокурор, Мониторингийн хэлтсийн дарга Бат-Орших, Санхүүгийн зохицуулах хорооны Захиргаа, удирдлагын газрын дарга Батзориг, Авлигатай тэмцэх газрын Тамгын хэлтсийн дарга Баасанням, мөн газрын Урьдчилан сэргийлэх, соён гэгээрүүлэх хэлтсийн дарга Баярхүү, Цагдаагийн ерөнхий газрын Хуулийн хэлтсийн дарга Нямдаваа, Дотоодын хэргийн их сургуулийн Эрдэм шинжилгээний хүрээлэнгийн эрдэм шинжилгээний ахлах ажилтан, хууль зүйн доктор Мөнхдорж.

Байнгын хорооны танилцуулгатай холбогдуулан асуулт асуух Улсын Их Хурлын гишүүд нэрээ бүртгүүлнэ үү. Оюунчимэг гишүүнээр тасаллаа. Эрхэм гишүүн Хишгээгийн Нямбаатар.

 **Х.Нямбаатар:** Өчигдөр би Байнгын хорооны хуралдаан дээр ажлын хэсгийнхэнд хандаад нэлээн тодорхой хэдэн зүйлүүдийг хэлсэн. Тэрийгээ одоо давтаж хэлэхээ больё. Ялангуяа энэ бол өөрөө криминалогийн шинжлэх ухааны нэг судлагдахууныг захиргааны эрх зүйн судлагдахуунтай нийлүүлээд нэг харилцаа болгоод зохицуулж байгаа шүү. Энэ дээрээ бас та бүхэн маань цаашид анхаараарай гэдэг нэг зүйлийг хэлчихье.

 Хоёр гэвэл, Гэмт хэрэг, эрх зүйн зөрчлөөс урьдчилан сэргийлэх тухай хуулиар гэмт хэргээс урьдчилан сэргийлэх ажлыг зохицуулах зөвлөлүүдийн чиг үүрэг урьдын адил өөрийн гэсэн хөрөнгө санхүүтэй байдаг. Зөрчлөөс урьдчилан сэргийлэх тэр чиг үүрэг нь зөрчил шалган шийдвэрлэх байгууллагуудад давхар харьяалуулна гээд хууль дээрээ заачихсан байгаа. Өчигдөр ажлын хэсгийн нөхдүүдийн хэлж байгаагаар бол Гэмт хэргээс урьдчилан сэргийлэх ажлыг зохицуулах зөвлөл нь өөрөө гэмт хэрэг, эрх зүйн зөрчлөөс урьдчилан сэргийлэх чиглэл рүүгээ үйл ажиллагаагаа чиглүүлж явна.

Өөрөөр хэлбэл, Зөрчлийн тухай хууль бол эрүүгийн гэмт хэргийн гаралтыг бууруулах, цаашаа гэмт явдал дэлгэрэхээс сэргийлэх ийм олон криминалоги, ач холбогдол, чиг үүрэгтэй байна гэдгийг хэлсэн. Тэгэхээр би юу хэлэх гээд байна вэ гэвэл одоо энэ гэмт хэрэг, эрх зүйн зөрчлөөс урьдчилан сэргийлэх тухай хууль батлагдаж гараад хэд хэдэн журмууд гарах байх. Энэ журмуудаараа холбогдох байгууллагуудын Гэмт хэргээс урьдчилан сэргийлэх ажлыг зохицуулах зөвлөлийн чиг үүрэгтэй байгууллагуудынхаа үйл ажиллагааны нэг том төрөл нь зөрчлөөс урьдчилан сэргийлэх ажлыг хамаатуулж хийлгээрэй. Тэрнээс биш яг хуулийг шууд уншвал их шударга бус зүйл ажиглагдаж байгаа юм.

Гэмт хэрэг, эрх зүйн зөрчлөөс урьдчилан сэргийлэх тухай хуулийн 16 билүү, 17 дугаар зүйлд нь Гэмт хэргээс урьдчилан сэргийлэх ажлыг зохицуулах зөвлөл нь ийм, ийм чиг үүрэгтэй байна, ийм, ийм хөрөнгө санхүүтэй байна, ингэж улсын хэмжээнд бүтэцтэй ажиллана гэж байгаа юм. Гэтэл жилд 1 сая 600 мянган зөрчил үйлдэгдэж байгаа. Тэр зөрчилтэй тэмцэх чиг үүргийг 18 дугаар зүйлээрээ зөвхөн зөрчил шалган шийдвэрлэх чиг үүрэг бүхий субъектууд хариуцна гэж ингэж явцууруулж үзсэн байгаа юм. Энийгээ бас цаашид холбогдон уялдаж гарах журам, бусад зүйлээрээ зохицуулаарай гэж хэлье.

Хоёрдугаарт, би өмнөх дөрвөн жил Сонгинохайрхан дүүргийн Гэмт хэргээс урьдчилан сэргийлэх ажлыг зохицуулах зөвлөлийн даргаар ажиллаж байсан. Энд нэг шударга бус юу байдаг вэ гэвэл хүү, торгуулийн орлогын 40 хувийг орон нутагт шилжүүлнэ гэдгийг аймаг, нийслэл шилжүүлдэггүй. Энийг бас энэ санхүүжилтийнхээ журам дээр тодорхой болгож өгөөрэй. Одоо миний ойлгосноор жилд 1 сая 600 мянган зөрчил үйлдэгдэж байгаа учраас хүн болгон Зөрчлийн хуулийг харгис, Зөрчлийн хууль хүн болгоныг торгодог ийм хэрцгий хууль боллоо гэсэн зүйл байгаа. Тэгэхээр бид нар зөрчил яаж гаргахгүй байх вэ гэдгээ нэгдүгээрт соён гэгээрүүлэх ажлаа хиймээр байна.

Хоёрдугаарт, зөрчил, гэмт хэргээс урьдчилан сэргийлэх тэр зөвлөлийн ажлаа уялдуулмаар байна. Гуравт гэвэл, санхүүжилтийн хүү, торгуулийн орлогын 40-өөс доошгүй хувийг тэр салбар зөвлөлүүддээ яг жигд хуваарилдаг энэ механизмыг бүрдүүлэхгүй бол аймаг, нийслэлийн иргэдийн хурлын дарга нар өөрийн төсвийн захиран зарцуулах хөрөнгө мэт аашилж энэ хөрөнгийг хуваарилдаг нэг ийм, яг нөгөө урьдчилан сэргийлэх ажил, эргүүл, хамгаалалтын ажилдаа ерөөсөө зарцуулагдахгүй ийм зүйл ажиглагддаг шүү гэдгийг энэ дашрамд хэлье. Тэгээд шинэ эрх зүйн орчин үүсэж байна. Зөрчил, гэмт хэрэг хоёроос хоёулангаас нь урьдчилан сэргийлэх нэг хуулиар зохицуулдаг болж байгаа учраас энэнтэй холбогдуулж авах арга хэмжээнийхээ тухай тогтоолууд дээр тодорхой нарийвчилсан зохицуулалтыг хийх байх аа гэж найдаж байна.

 **Г.Занданшатар:** Зочид танилцуулъя. Улсын Их Хурлын гишүүн Я.Содбаатарын урилгаар Өвөрхангай аймгийн Хужирт сумын Эрүүл мэндийн төвийн эмч, ажилчид Улсын Их Хурлын үйл ажиллагаа, төрийн ордонтой танилцаж байна. Эмч, ажилчид та бүхэнд Улсын Их Хурлын гишүүдийнхээ нэрийн өмнөөс эрүүл энх, сайн сайхныг хүсэн ерөөе.

Одоо Эрхэм гишүүн Мөнхөөгийн Оюунчимэг.

**М.Оюунчимэг:** Гэмт хэрэг, зөрчлөөс урьдчилан сэргийлэх энэ хуулийн төслийг бүрэн дэмжиж байгаа. Сая бас Нямбаатар гишүүн хэлж байна. Гэмт хэрэг, зөрчил гарсных нь дараа арга хэмжээ авах хуулиуд хангалттай байгаа, харин урьдчилан сэргийлэхтэй холбоотой гэмт хэрэг, зөрчил хоёрыг нэгтгээд ийм хууль гаргах гэж байна л даа. Би өмнө ч хэлж байсан. Аливаа санхүүжилт бүтэц, зохион байгуулалтын маш нарийн тогтолцоогүйгээр явахгүй. Хууль бол манайд үнэхээр хангалттай байгаа л даа. Бид нар эртээд ч хэлж байлаа. Гэр бүлийн хүчирхийлэлтэй тэмцэх тухай хууль өнөөдөр газар дээрээ хэрэгжихгүй байгаад байгаа нь хамтарсан баг л гэхэд санхүүжилт байхгүй, хөрөнгө мөнгө байхгүй, орон байр байхгүй гээд асуудлууд яригдаад байгаа л даа. Тэгэхээр одоо энэ урьдчилан сэргийлэх гэдэг бол хамгийн чухал зүйл.

Энэ дээр нийгмийн сайн дурын ажилтан гээд ярьж байсан. Сая зохицуулах зөвлөл байна. Зохицуулах зөвлөлийн бүрэлдэхүүн, үйл ажиллагааг Засгийн газраас журмыг нь батлаад салбар зөвлөлүүдийг нь аймаг, дүүрэгт иргэдийн хурал батална гээд хэлж байна л даа. Энийг бусад хуультайгаа уялдуулах асуудлууд их чухал байгаа юм. Өнөөдөр ингээд харж байхад тусгай статистикийн үйл ажиллагаа эрхэлнэ гээд 18.2 дээр бас байж байна л даа. Тэгэхээр орон тоо бол нэлээд нэмэгдэх байдал харагдаж байна. Энэ хууль амьдрал дээр бодитоор хэрэгжихэд ийм орон тоо нэмэгдэнэ, санхүүжилт, 2020 оны төсөвт ийм хэмжээгээр тусгаж байж яг энэ хууль маань бодит амьдралд хэрэгжих юм гэдгээ та нар хэр үндэслэлтэй сайн гаргасан бэ?

Энэ дээр соён гэгээрүүлэх үйл ажиллагаа эрхэлж байгаа олон газрууд байгаа. Авлигатай тэмцэх газар, цагдаа гээд энэ газрууд. Тэгэхээр нэгдсэн нэг мэдээллийн статистикийн платформтой байж байж, одоо Дорж гэж хүний тухай яривал интернет рүү ороод л харах, тэрэнтэй холбоотой мэдээллүүд гарч ирдэг. Энэ айл ийм айл юм байна, энэнээс урьдчилан сэргийлье, энд ийм байна гээд тэр мэдээллийн статистик нэгдсэн платформоос гаргаад ирэх нь өөрөө чухал байгаа шүү дээ. Тэгэхээр технологийн ийм давуу талуудыг энэ урьдчилан сэргийлэх тухай хуулийн төсөл хэр сайн тусгаж өгч байгаа вэ? Ер нь энэ асуудлууд гол байгаа.

Энд бас камержуулалтын асуудал гээд ярьж байгаа. Бид нар өмнөх 2018, 2019 оны төсөв хэлэлцэж байхад Хууль зүйн сайдад бас камержуулалтын холбоотой асуудал ярьж байгаа. Камер байхгүй байгаа нөхцөлд бараг камерын үүрэг гүйцэтгэх сайн дурын ажилтан, нөгөө хүүхдийн байцаагч гэдэг шиг сайн дурын ажилтнуудыг татан оролцуулна гээд энд бас тусгай заалт орж ирсэн байна л даа. Тэгэхээр энэ бүгд маань өөрөө бүгд л бас санхүү, мөнгөтэй холбоотой асуудал, зохион байгуулалттай холбоотой асуудал байгаа. Тэгэхээр ажлын дэд хэсэгт яг энэ хууль хяналтын байгууллагын холбогдох бүх хүмүүс орсон байна.

Бид яг энэ хууль гарснаараа соён гэгээрүүлэх ажлыг ямар түвшинд хүргэж чадах вэ? Энэ дээр би бас уншаад үзэхэд хэвлэл мэдээллийн байгууллагууд шууд соён гэгээрүүлэх үйл ажиллагааг мэдээллийн эфирийн цагийн төдөд зайлшгүй тусгана, ерөнхий боловсролын сургууль, цэцэрлэгт энэ заалт ингэж орно гэсэн юуг тодорхой тусгаад өгчих хэрэгтэй байна гээд өмнө нь хэлж байсан л даа. Энэ байдлууд эцсийн хэлэлцүүлгийн өмнө дахиж асуумаар байна. Яаж тусгагдаж зохицуулагдаж орж ирж байна вэ? Санхүүжилт, саяын миний асуусан асуултад.

**Г.Занданшатар:** 4 минутын дараа санал хураалт явагдана. Эрхэм гишүүн Мөнхбатын карт уншигдаагүй байна, Лүндээжанцан даргын карт уншигдаагүй байна шүү. Асуултад эрхэм гишүүн Бямбацогт хариулна.

**С.Бямбацогт:** 1997 онд Гэмт хэргээс урьдчилан сэргийлэх тухай хууль батлагдсан. Энэ хуулиараа үндсэндээ өнгөрсөн 20-иод жилийн хугацаанд ил үйлдэгддэг гэмт хэрэгтэй тэмцэх, гэмт хэргээс урьдчилан сэргийлэх чиглэлээр илүү анхаарч ажилладаг байсан. Сүүлийн 2012 оноос хойш үндсэндээ гэмт хэргээс урьдчилан сэргийлэх ажил нэлээд орхигдчихсон байсан. Тийм болохоор энэ хууль батлагдсанаараа гэмт хэргээс урьдчилан сэргийлэх ажилд илүү анхаардаг, ил үйлдэгддэг болон далд үйлдэгддэг, зохион байгуулалттай гээд олон төрлийн гэмт хэрэг, зөрчлөөс урьдчилан сэргийлэх бололцоо боломж нь нээгдэж байгаа.

Ер нь жилдээ гэмт хэргийн улмаас 30 гаруй мянган гэмт хэрэг үйлдэгддэг, 200 гаруй тэрбум төгрөгийн хохирол учирдаг. Сая бас Нямбаатар гишүүний хэлж байгаа 1 сая 600 мянган зөрчил гарч байгаа ийм асуудлууд байгаад байгаа юм. Тэгэхээр зөрчил гарсных нь дараа торгох, гэмт хэрэг үйлдсэн хүнийг ял шийтгүүлэх бодлого барихаасаа илүү зөрчил гаргуулахгүй байх, гэмт хэрэг үйлдүүлэхгүй байх орчин нөхцөлийг бүрдүүлэх, энэ чиглэлд соён гэгээрүүлэх ажлыг зохион байгуулах тал дээр маш том ахиц дэвшил гарна гэж үзэж байгаа юм. Өөрөөр хэлбэл, хуучин гэмт хэрэгтэй тэмцэх ажил бол зөвхөн цагдаагийн байгууллага, хууль сахиулах байгууллагын үүрэг байдаг байсан бол одоо төрийн бүх байгууллагуудын тэргүүлэх нэг үүрэг нь гэмт хэрэг, зөрчлөөс урьдчилан сэргийлэх чиглэлээр тодорхой үйл ажиллагаанууд явуулдаг байх ийм бололцоо боломжийг бүрдүүлж байгаа. Үүгээрээ маш том ахиц дэвшил гарна гэж үзэж байгаа.

Түрүүн бас хэлсэн, нийт торгуулийн 40 хүртэл хувийг үзэмжээрээ Гэмт хэргээс урьдчилан сэргийлэх ажлыг зохицуулах зөвлөлийн дарга буюу нийслэл, аймгийн иргэдийн хурлын дарга нар хуваарилж шийддэг байсан бол одоо зөвхөн гэмт хэрэг болон зөрчлийн торгуулийн 40-өөс доошгүй хувийг зарцуулна гэж өгснөөр үндсэндээ энэ чиглэлд хийгдэж ажлууд бүрэн гүйцэд хийгдэх бололцоо боломж бүрдэнэ. Өөрөөр хэлбэл, таны хэлж байгаа камержуулах ажил маш чухал ажил. Гэмт хэргээс урьдчилан сэргийлэхэд камержуулах ажил хамгийн чухал. Энд мэдээж Монгол Улсын Засгийн газар, Хууль зүй, дотоод хэргийн яам бас анхаарч байгаа. Түүнээс гадна зөрчил, гэмт хэргийн торгуулийн 40-өөс доошгүй хувь нь зарцуулагддаг болсноороо цаашдаа камержуулах ажилд томоохон дэвшил, өөрчлөлт гарна гэж үзэж болно. Өөрөөр хэлбэл, хуулийн төсөлд таны ярьж байгаа санаанууд бүрэн туссан. Бид нар гэмт хэрэг гарсных нь дараа араас нь хөөцөлдөх биш гэмт хэрэг гарахаас нь өмнө урьдчилан сэргийлэх, “авсан хүн арван тамтай, алдсан хүн нэг тамтай” гэж ярьдаг билүү дээ. Гэтэл энэ бүх асуудлууд үндсэндээ бүрэн шийдэгдэх бололцоотой болно. Тийм болохоор энэ маш чухал хууль гэж хэлье. Тэгээд таны ярьж байгаа асуудлууд бүгд туссан.

**Г.Занданшатар:** Эрхэм гишүүн Цэдэнгийн Гарамжав тодруулж нэмж хариулъя.

**Ц.Гарамжав:** Хуулийн төслийг боловсруулах ажлын хэсэг дээр ажиллаж байх үеэр манай хууль, хүчний байгууллага Цагдаагийн ерөнхий газар болон бусад хуулийн байгууллагуудаас камержуулалт болон гэмт хэргээс урьдчилан сэргийлэхэд ач холбогдолтой техник, технологийн шинэчлэлийн талаар тодорхой саналууд тавьж оруулж хэлэлцүүлж дэмжигдсэн байгаа. Жишээлбэл, төрийн байгууллага болон тэдгээрийн захиалгаар худалдан авалт хийж байгаа камержуулалт дээр нэгдсэн сүлжээнд холбох, камержуулалтын хэрвээ төрийн өмчөөр худалдан авалт хийсэн бол бүгд нэг программчилалтай байх гэсэн ийм санал ороод дэмжигдсэн байгаа.

Урьд нь худалдан авалт хийгдсэн камерын систем нь мөн чанаргүй, худалдан авалт чанаргүй болдгоос болж энэ камерын хяналт мөн олон янзын программтай, олон янзын системтэй байдал нь гэмт хэргээс урьдчилан сэргийлэх нөхцөлд саад учруулаад байгаа юм. Тэгэхээр энэ талын заалтууд мөн орж ирсэн байгаа.

Хүүхдийг гэмт хэргээс урьдчилан сэргийлэх энэ том хууль дотор мөн хүүхдийг гэмт хэргээс урьдчилан сэргийлэх заалтууд өргөн, том утгаараа орсон байгаа. Жишээлбэл, Хүүхдийг хамгаалах хууль, Гэр бүлийн хүчирхийллийн хууль манай одоогийн орж байгаа хууль бүгдээрээ нийлээд хүүхдүүдийг хамгаалах бүрэн боломж, эрх зүйн орчныг бас нэмж гаргаж ирж байгаа. Жишээлбэл, олон нийтийн байцаагчийг гэмт хэргээс урьдчилан сэргийлэх ажилд шинээр би болгож хороо, дүүрэг, бүх л олон нийтийн газар бий болгоно. Олон нийтийн байцаагч нар нь цалинтай байна, урамшуулалтай байна. Мөн төрийн ба төрийн бус байгууллагууд, хуулийн этгээдүүд, мөн энэ чиг үүргийг гүйцэтгэж байгаа иргэд, иргэдийн холбоод энэ үүргүүдийг гүйцэтгэх бүрэн боломжтой.

Мөн энэ хууль дээр орж байгаа нэг дэвшилтэт санаа бол гэмт хэрэг гарч болзошгүй байдал, мөн гэмт хэрэг үйлдсэн байдлын талаар мэдээллийг тодорхой төлбөртэйгөөр авна. Мэдээллийн төлбөр нь уг зөрчлийн торгуулийн хэсгээс тодорхой хэмжээгээр 20 хувь юм уу, 10 хувь юм уу. Энийг хууль зүйн асуудал эрхэлсэн Засгийн газрын гишүүн болон төсөв, санхүү.

**Г.Занданшатар:** Гишүүд асуулт асууж, хариулт авч дууслаа.

**Г.Занданшатар:** Байнгын хорооны саналаар Гэмт хэрэг, зөрчлөөс урьдчилан сэргийлэх тухай хуулийн шинэчилсэн найруулгын төслийг бүхэлд нь баталъя гэсэн саналын томьёоллоор санал хураалт явуулна.

Санал хураалт

Санал хураалтад 42 гишүүн оролцож 31 гишүүн дэмжиж 73.8 хувийн саналаар санал дэмжигдлээ. Хууль батлагдлаа.

Хамт өргөн мэдүүлсэн Гэмт хэргээс урьдчилан сэргийлэх тухай хууль хүчингүй болсонд тооцох тухай хуулийн төслийг бүхэлд нь баталъя гэсэн саналын томьёоллоор санал хураалт явуулна.

Санал хураалт

Санал хураалтад 42 гишүүн оролцож 30 гишүүн дэмжиж 71.4 хувийн саналаар энэ хууль батлагдлаа.

 Зочид танилцуулъя. Улсын Их Хурлын эрхэм гишүүн Даваажанцангийн Сарангэрэлийн урилгаар Нийслэлийн Хан-Уул дүүргийн 3 дугаар хорооны иргэдийн төлөөлөл Улсын Их Хурлын чуулганы үйл ажиллагаа, төрийн ордонтой танилцаж байна. Та бүхэндээ Улсын Их Хурлын гишүүдийнхээ нэрийн өмнөөс эрүүл энх, аз жаргал, сайн сайхныг хүсэн ерөөе.

 Санал хураалтыг үргэлжлүүлье.

Авлигын эсрэг хуульд өөрчлөлт оруулах тухай хуулийн төслийг бүхэлд нь баталъя гэсэн томьёоллоор санал хураалт явуулъя.

Санал хураалт

Санал хураалтад 42 гишүүн оролцож 30 гишүүн дэмжиж 71.4 хувийн саналаар санал дэмжигдлээ. Хууль батлагдлаа.

Архидан согтуурахтай тэмцэх тухай хуульд өөрчлөлт оруулах тухай хуулийн төслийг бүхэлд нь баталъя гэсэн томьёоллоор санал хураалт явуулна.

Санал хураалт

Санал хураалтад 42 гишүүн оролцож 29 гишүүн дэмжиж 69.0 хувийн саналаар санал дэмжигдлээ. Хууль батлагдлаа.

Гэр бүлийн хүчирхийлэлтэй тэмцэх тухай хуульд өөрчлөлт оруулах тухай хуулийн төслийг бүхэлд нь баталъягэсэн томьёоллоор санал хураалт явуулъя.

Санал хураалт

42 гишүүн оролцож 29 гишүүн дэмжиж 69.0 хувийн саналаар санал дэмжигдэж хууль батлагдлаа.

Мал хулгайлах гэмт хэрэгтэй тэмцэх, урьдчилан сэргийлэх тухай хуульд өөрчлөлт оруулах тухай хуулийн төслийг бүхэлд нь баталъягэсэн томьёоллоор санал хураалт явуулъя.

Санал хураалт

Санал хураалтад 42 гишүүн оролцож 31 гишүүн дэмжиж 73.8 хувийн саналаар санал дэмжигдлээ. Хууль батлагдлаа.

Хүн худалдаалахтай тэмцэх тухай хуульд өөрчлөлт оруулах тухай хуулийн төслийг бүхэлд нь баталъягэсэн томьёоллоор санал хураалт явуулъя.

Санал хураалт

Санал хураалтад 42 гишүүн оролцож 29 гишүүн дэмжиж 69.0 хувийн саналаар хууль батлагдлаа.

Цагдаагийн албаны тухай хуульд өөрчлөлт оруулах тухай хуулийн төслийг бүхэлд нь баталъягэсэн томьёоллоор санал хураалт явуулъя.

Санал хураалт

Санал хураалтад 42 гишүүн оролцож 30 гишүүн дэмжиж 71.4 хувийн саналаар санал дэмжигдлээ. Хууль батлагдлаа.

Хүүхэд хамгааллын тухай хуульд өөрчлөлт оруулах тухай хуулийн төслийг бүхэлд нь баталъягэсэн томьёоллоор санал хураалт явуулъя.

Санал хураалт

Санал хураалтад 42 гишүүн оролцож 27 гишүүн дэмжиж 64.3 хувийн саналаар санал дэмжигдлээ. Хууль батлагдлаа.

Зөрчлийн тухай хуульд өөрчлөлт оруулах тухай хуулийн төслийг бүхэлд нь баталъягэсэн томьёоллоор санал хураалт явуулъя.

Санал хураалт

Санал хураалтад 42 гишүүн оролцож 29 гишүүн дэмжиж 69.0 хувийн саналаар санал дэмжигдлээ. Хууль батлагдлаа.

Статистикийн тухай хуульд нэмэлт оруулах тухай хуулийн төслийг бүхэлд нь баталъягэсэн томьёоллоор санал хураалт явуулъя.

Санал хураалт

 Санал хураалтад 42 гишүүн оролцож 30 гишүүн дэмжиж 71.4 хувийн саналаар санал дэмжигдлээ. Хууль батлагдлаа.

 Хуулийн төслүүд батлагдлаа. Гишүүд, ажлын хэсэгт баярлалаа.

 Дараагийн асуудал.

**Ес. Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудал.**

Хууль санаачлагчийн илтгэлийг Хууль зүй, дотоод хэргийн сайд Ц.Нямдорж танилцуулна. Нямдорж сайдыг индэрт урьж байна.

**Ц.Нямдорж:** Улсын Их Хурлын дарга, эрхэм гишүүд ээ,

Тэсэрч дэлбэрэх бодисын зохицуулалтыг анх 2004 онд хууль гаргаж зохицуулсан. Энэ хуулийг 2013 онд шинэчлэн баталсан. Өнөөдрийн байдлаар иргэний зориулалттай 64 аж ахуйн нэгж, байгууллага ийм төрлийн үйл ажиллагаа явуулж байна. Одоо батлагдаж мөрдөгдөж байгаа хуульд зарим өөрчлөлт оруулж энэ төрлийн үйл ажиллагааг зохицуулсан хуулийн нөхцөлийг боловсронгуй болгох шаардлага байгааг харгалзаж хуулийн төслийг боловсруулсан гэдгийг та бүхэнд нэгдүгээрт хэлэх гэсэн юм. Гол асуудал бол тусгай зөвшөөрөл эзэмшигчдэд тавих шаардлагыг өндөржүүлэх, бас ялгаатай тогтоох ийм шаардлага байна.

Хоёрдугаарт, цэргийнхээс бусад зориулалттай тэсэрч дэлбэрэх бодисын эргэлтийг зохицуулсан хуулиудад өөрчлөлт оруулах ийм шаардлага байна. Тухайлбал, энэ төрлийн тусгай зөвшөөрлийг Онцгой байдлын байгууллага олгож байх зохицуулалт, хяналтыг бол Уул уурхайн яам, дээрээс нь мэргэжлийн хяналтын байгууллага, хилийн гааль гээд ийм байгууллагууд тодорхой хяналт тавьж байхаар төсөлд өөрчлөлт оруулахаар саналыг оруулж байна. Нэг асуудал би пиротехник гэж нэг зүйл байгаад байгаа. Энэнтэй холбоотой зохицуулалтыг тусад нь нэг зүйл гаргаж зохицуулах ийм шаардлага байгаа учраас нэмэлт нэг шинэ зүйл нэмэгдэж байгаа гэдгийг та бүхэнд танилцуулъя. Энэ асуудлыг шийдвэрлэж өгөхийг та бүхнээс хүсэж байна.

**Г.Занданшатар:** Төслийн талаарх Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Хавдисламын Баделхан танилцуулна.

**Х.Баделхан:** Улсын Их Хурлын дарга, эрхэм гишүүд ээ,

Монгол Улсын Засгийн газрын 2018 оны 12 дугаар сарын 4-ний өдөр Улсын Их Хуралд өргөн мэдүүлсэн Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн бусад хуулийн төслүүдийн хэлэлцэх эсэхийг Аюулгүй байдал, гадаад бодлогын байнгын хороо 2019 оны 4 дүгээр сарын 23-ны өдрийн хуралдаанаараа хийж байгаад гишүүдийн гаргасан горимын саналаар уг асуудлыг хойшлуулсан юм.

Байнгын хороо 2019 оны 4 дүгээр сарын 23-ны өдөр хуулийн төслийг хэлэлцэх үед Улсын Их Хурлын гишүүн Ундраа тусгай зөвшөөрөл олгохдоо иргэд, хуулийн этгээдийг чирэгдүүлэхгүй, хүнд сурталгүй ажиллах, Улсын Их Хурлын гишүүн Содбилэг холбогдох дүрэм, журмууд батлагдаагүй байгаа асуудлыг анхаарч цэгцлэх, Улсын Их Хурлын гишүүн Энхбаяр тэсэрч дэлбэрэх аюултай бодистой харьцах нарийн мэргэжлийн боловсон хүчин Онцгой байдлын ерөнхий газарт байгаа эсэхийг тодруулах гэсэн саналуудыг гаргасан.

Аюулгүй байдал, гадаад бодлогын байнгын хороо 2019 оны 6 дугаар сарын 4-ний өдрийн хуралдаанаар хуулийн төслийн хэлэлцэх эсэхийг үргэлжлүүлэн хэлэлцэх үед Байнгын хорооны хуралдаанд оролцсон гишүүдээс асуулт болон санал гараагүй ба хуралдаанд оролцсон гишүүдийн олонх төслийг дэмжээгүй болно.

Улсын Их Хурлын эрхэм гишүүд ээ,

 Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Гаалийн тухай хуульд нэмэлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай, Химийн хорт болон аюултай бодисын тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг хэлэлцэх эсэх талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Хууль зүй, дотоод хэргийн яамны Төрийн нарийн бичгийн дарга Билгүүн, мөн яамны Хууль зүйн бодлогын газрын дарга Сайнзориг, Цагдаагийн ерөнхий газрын Хуулийн хэлтсийн дарга Нямдаваа, Олон нийтийн аюулгүй байдлыг хангах газрын дарга Цэрэнпунцаг, Мэргэжлийн хяналтын ерөнхий газрын Байгаль орчин, геологи уул уурхайн хяналтын газрын дарга Батбаяр, Уул уурхай, хүнд үйлдвэрийн яамны Уул уурхайн бодлогын газрын ахлах мэргэжилтэн Дашбал, Тагнуулын Ерөнхий газрын ахлах мэргэжилтэн Цогбаяр, Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын мэргэжилтэн Батжаргал, Гаалийн ерөнхий газрын Гаалийн хяналт шалгалтын газрын улсын байцаагч Нинжбулган, Онцгой байдлын ерөнхий газрын Гамшгийн шуурхай удирдлагын газрын мэргэжилтэн Ганболд, Тэсэлгээний ажил, үйлчилгээ эрхлэгчдийн холбооны тэргүүн Жамъян.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд нэрээ бүртгүүлнэ үү. Энх-Амгалан гишүүнээр тасаллаа. Эрхэм гишүүн Төмөрбаатарын Аюурсайхан.

 **Т.Аюурсайхан:** Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төслийг Монгол Улсын Засгийн газар 2018 оны 12 дугаар сарын 4-ний өдөр өргөн барьсан байгаа. Өмнөх хууль нь сая сайд хэллээ. 2004 онд баталсан, 2013 онд шинэчлэн найруулсан байгаа. 2017 онд Хууль зүй, дотоод хэргийн яамнаас энэ хуулийн хэрэгжилтийн үр дагаварт үнэлгээ шинжилгээ хийсэн байгаа юм. Нэлээн сайн үнэлгээ шинжилгээ хийсэн. Энэ үнэлгээ шинжилгээний үр дүнгээр энэ хуульд нэлээн томоохон хийдлүүд байна. Тухайлбал, тусгай зөвшөөрөл эзэмшигчдэд тавих хуулийн шаардлага тодорхой биш байна, эрх бүхий байгууллага, шинжээчдийн эрхийг хэн хэрхэн олгох нь тодорхойгүй, хууль хэрэгжүүлэгч байгууллагын чиг үүргийг тодорхой заагаагүй зэрэг энэ хийдлүүд нь хуулийн хэрэгжилтэд бас сөрөг нөлөө үзүүлж байна гэдгийг дүгнэсэн байгаа юм.

 Хоёрдугаарт, Монгол Улсын хууль тогтоомжийг 2020 он хүртэл боловсронгуй болгох үндсэн чиглэлд хууль сахиулах байгууллагаас тэсэрч дэлбэрэх бодисын эргэлтэд тавих хяналтыг сайжруулах зорилтыг дэвшүүлсэн байгаа. Энэ зорилтыг хангах хүрээнд энэ нэмэлт, өөрчлөлтийн төслийг Засгийн газраас өргөн барьсан байгаа. Тэгээд энэ хуулийн төсөл нэлээн өндөр ач холбогдолтой.

1/хуулийн төслөөр тусгай зөвшөөрөл эзэмшигчдэд тавих шаардлагыг тодорхой, оновчтой болгосон байгаа юм.

2/мэргэжлийн итгэмжлэгдсэн байгууллага болон шинжээчийн эрх олгох, цуцлах журмыг тодорхой тогтоосон байгаа юм.

 3/хууль хэрэгжүүлэгч байгууллагуудын чиг үүргийг тодорхой зааглан тогтоосон байгаа.

4/пиротехникийн хэрэгслийг үйлдвэрлэх, импортлох, ашиглах, худалдах харилцааг зохицуулж өгсөн байгаа юм. Өмнө нь ийм зохицуулалт огт байгаагүй. Пиротехник гэдэг нь салют, пуужин, утаа униар гаргадаг, тэсэрч дэлбэрч агаарт дэгдэж гэрэл гаргадаг ийм хэрэгслүүд иргэдийн гар дээр, аж ахуйн нэгжүүд янз бүрийн үйл явдалдаа тохиолдуулж ихээр хэрэглэдэг болсон байгаа.

Дэлхий нийтийн чиг хандлага бол тэсэрч дэлбэрэх бодисыг ашиглах, худалдаалах, хадгалах, хамгаалах талаар нэлээн нарийвчилсан зохицуулалтууд байдаг нь манай өмнөх хуулиуд дээр туйлын дутмаг байна. Монгол Улсын нөхцөл байдал нь тайван, асуудал гайгүй гэдэгт бид хандаж болохгүй ээ. Энэ терроризмийн аюул дэлхий нийтэд маш онцгой нөхцөл байдалтай байгаа нэг жишээ нь. Тийм учраас энэ дээр хуулийн зохицуулалтыг мэргэжлийн байгууллага, мэргэжлийн яам нь үр нөлөөний шинжилгээгээ хийгээд ингээд өөрчлөлтийн төслийг өргөн барьсан байгаа.

Энэ 7 хоногт манай Байнгын хороогоор хэлэлцэх үед гишүүдийн тоо нь тэнцээд ингээд хэлэлцэх эсэх нь дэмжигдээгүй. Хэлэлцэх эсэхийг нь эхлүүлэх шаардлагатай гэж би Байнгын хорооны даргын хувьд үзэж байгаа. Ажлын хэсгээ байгуулаад энэ дээр хэрвээ зарим зүйл заалт дээр гишүүдийн санал нь өөр байвал энэ дээр нь яамтайгаа дахин хамтарч ажиллах боломжтой байгаа. Тийм учраас дэмжээгүй Байнгын хорооны саналыг дэмжихгүй байж хэлэлцэх асуудлыг нь Улсын Их Хурал дээрээс эхлүүлж өгөөч ээ гэдэг ийм санал би дэвшүүлэхийг хүсэж байна. Анхаарал тавьсанд баярлалаа.

**Г.Занданшатар:** Үг хэллээ. Эрхэм гишүүн Лувсанцэрэнгийн Энх-Амгалан асуулт асууна.

**Л.Энх-Амгалан:** Энэ хуулийг хэлэлцэхийг нь дэмжиж байгаа. Гэхдээ энэ хууль дээр нэг зүйл жаахан дутуу орхичихсон юм болов уу гэж би бодоод байгаа байхгүй юу. Юу вэ гэхээр уул уурхайн салбарын тэсэрч дэлбэрэх бодисуудын зохицуулалтууд орсон юм байна гэж би ойлгосон. Энэ бол орсон байгаа. Та нарын хамгийн их анхаарлаа хандуулах гээд байгаа нэг хичээсэн юм бол пиротехникийн үйлдвэрлэл, импорт, экспорт, тэгээд мэргэжлийн боловсон хүчин бэлтгэх, тээвэрлэлтийн асуудал, агуулахын асуудлууд гээд энэ дээр нэлээн, бараг үндсэндээ салютыг зохицуулах хэмжээний хууль болчихсон юм шиг тийм юм харагдаад байгаа байхгүй юу.

Гэтэл өнөөдөр тэсэрч дэлбэрэх бодис гэдэг маань цэргийн зориулалтынх байгаа, аж ахуйн зориулалтуудынх байгаа, иргэний зориулалтуудынх байгаа. Хамгийн их санаа зовоож байгаа зүйл бол газын баллоны асуудал байгаа байхгүй юу. Өнөөдөр Улаанбаатар хотод өдөр тутам 40 мянган цэнэглэгддэг ийм газын баллон орон сууцнуудын доор байгаа нийтийн хоолны үйлчилгээний газрууд дандаа газ руу шилжчихсэн шүү дээ. Энийг цэнэглэдэг, хадгалдаг, тээвэрлэдэг энэ бүх юунууд чинь өнөөдөр баталгаажаагүй явж байгаа юм байна лээ шүү дээ. Сая гэхэд бид нар хэдэн жилийн өмнө билээ, Дарханд нэг том нийтийн орон сууц дэлбэрсэн шүү дээ. Одоо манайхан ч гэсэн гэр дотроо ийм баллонтой газ авчраад хүнснийхээ хэрэглээнд ашиглаж байгаа ийм иргэд маш их байгаа байхгүй юу.

Гэтэл Монгол Улс өнөөдрийг хүртэл энэ газын баллоныг баталгаажуулж байгаа баталгааны лаборатори байхгүй сууж байгаа байхгүй юу. Энийг гадныхан бас эрсдэлийн судалгаа хийсэн юм байна лээ. Эрсдэлийн судалгаа хийгээд Улаанбаатар хот бол бараг үндсэндээ мина дээр амьдарч байгаа хот шиг болсон байна шүү гэсэн ийм анхааруулга, ийм зөвлөмжүүдийг энэ мэргэжлийн хяналтын байгууллагуудад өгсөн юм байна лээ шүү дээ. Энэ чинь тэсэрч дэлбэрэх бодис мөн биз дээ? Энэ бүх асуудлуудыг та нар яг цогцоор нь одоо энэ асуудлуудыг шийдвэрлэхгүй юм уу?

Хоёрт бол өнөөдөр Улаанбаатар хотод байгаа тэсэрч дэлбэрч байгаа бүх бодисууд, байлдааны зориулалттай байж байна, иргэний зориулалттай байж байна, бизнесийн зориулалттай байж байна. Ерөөсөө нэг ч ийм мэргэжлийн агуулах өнөөдөр байхгүй байгаа байхгүй юу. Бусад улсууд нийслэлдээ ийм тэсэрч дэлбэрэх бодисыг агуулж байдаг ийм улс орон гэж ер нь өнөөдөр байхгүй шүү дээ. Бүр нийслэлээсээ гаргадаг юм байна лээ. Тодорхой хэдэн км-ээс цаашаа зааж өгөөд ингээд гаргадаг, тусгай объектууд, тусгай газрууд зааж өгдөг ийм байгаа байхгүй юу. Тэгэхээр энэ хууль гарснаар уг нь Монгол Улсад байгаа тэсэрч дэлбэрэх бодисуудыг нь экспортлох, импортлох, үйлдвэрлэх, хадгалах, тээвэрлэх, боловсон хүчний гээд цогцоор нь энэ асуудлуудыг шийдвэрлэх ёстой л гэж би уг нь хүлээж байсан юм.

Гэтэл энэ хуулиудыг уншаад байхад зөвхөн салютын зохицуулалт ороод ирчихсэн юм шиг ийм л асуудал байгаад байгаа байхгүй юу. Өнөөдөр яг Улаанбаатар хотын хэмжээнд тэсэрч дэлбэрэх бодисын агуулах хэлбэрээр хэдэн агуулах байна вэ? Энийг цаашдаа яаж зохицуулах гэж байгаа вэ? Тээвэрлэлтийн асуудлуудыг яах гэж байгаа вэ? Саяын миний асууж байгаа өдөр бүр цэнэглэгдэж байгаа, лабораторийн ямар ч баталгаагүй 40 мянган ширхэг газын баллоныг, баталгаажуулдаг лаборатори өнөөдөр Монгол Улсад байхгүй. Тэгээд энэ асуудлуудыг ер нь яаж шийдэх юм бэ? Уг нь энэ хуульд оруулж өгөөд тусгай зөвшөөрөл, баталгаажуулалтын лабораторийн асуудлуудыг ингээд шийдвэрлэж өгч болоогүй юм уу? Хамгийн том асуудлуудаа орхичихсон юм шиг ийм зүйл надад ойлгогдоод байгаа байхгүй юу. Энэ дээр би та бүгдээс хариулт авахыг хүсэж байна.

**Г.Занданшатар:** 83 дугаар микрофон, Сайнзориг.

**П.Сайнзориг:**  Би тодорхой асуултад нь хариулаад Мэргэжлийн хяналтын ерөнхий газрын төлөөлөл зарим асуултад нь хариулъя. Энх-Амгалан даргын ярьж байгаа нэг анхаарал татсан асуудал юу вэ гэхээр энэ хуулийн үйлчлэх хүрээ нь 3.1 дүгээр зүйл байгаа юм л даа. Энэ хууль нь цэргийхнээс бусад зориулалттай тэсэрч дэлбэрэх бодис, тэсэлгээний хэрэгслийн эргэлтэд хяналт тавина гэсэн. Энэ хуулийнхаа үйлчлэх хүрээнд бид нар цэргийн зориулалттай тэсэрч дэлбэрэх бодисын асуудлыг энэ хуулиар зохицуулахгүй. Энэ бол тусдаа тухайлсан хуулиараа зохицуулаад явна.

Таны хэлж байгаа газын баллонтой холбоотой асуудал маань өөрөө газ нь өөрөө түлш гэж яригддаг. Өөрөөр хэлбэл, Газрын тосны бүтээгдэхүүний тухай хуулиараа энэ харилцаа зохицуулагдаж байгаа. Мөн Галын аюулгүй байдлын тухай хууль ч гэдэг юм уу, энэ хуулиудаараа газын баллонтой холбоотой асуудал нь байгаа.

Пиротехникийн асуудал бас тавигдаж байгаа. Гэхдээ ер нь ахуйн хэрэглээний зохицуулалтуудыг бид хэд энд нарийвчлаагүй. Зөвхөн энэ пиротехникийн хэрэгслийг үйлдвэрлэх болоод импортолж байгаа, худалдаалж байгаа аж ахуйн нэгж, байгууллагатай холбоотой зохицуулалтуудыг л оруулж ирсэн байгаа.

**Г.Занданшатар:** 87 дугаар микрофон.

**Н.Батбаяр:** Мэргэжлийн хяналтын ерөнхий газрын Байгаль орчин, геологи, уул уурхайн хяналтын газрын дарга Батбаяр хариулъя. Энх-Амгалан гишүүний асуултад хариулъя. Одоо энэ нэмэлт, өөрчлөлт оруулж байгаа хуулийн төсөл дотор агуулахын талаар нэлээн нарийн тусгаж өгсөн байж байгаа. Өмнө нь бол зөвхөн агуулах гээд тэр агуулахын аюулгүйн бүсийг тогтоох, аюулгүйн бүсийн дэглэмийг тогтоох асуудал л зөвхөн хуульд байсан бол одоо хуульд энэ агуулах, ангилал, зориулалтаараа ямар байх юм бэ гээд, түр агуулах, байнгын агуулах гэж ямар агуулах вэ гэдгийг нарийвчлан зохицуулахаар ингэж зааж өгсөн байгаа.

Ер нь Мэргэжлийн хяналтын ерөнхий газраас энэ агуулахын аюулгүйн бүсийг тогтоох, аюулгүйн бүсийн дэглэмийг тогтоох ажлыг Уул уурхай, хүнд үйлдвэрийн яамтай хамтарч зохион байгуулж байгаа. Нийтдээ 2013-2018 оны хооронд 119 агуулахын аюулгүйн бүсийг тогтоосон байдаг. Өмнө нь бол нийтдээ 200 орчим агуулах байсан. Одоо бол аюулгүйн бүс тогтоогдоогүй агуулах ер нь бараг байхгүй ийм байдалтай байгаа юм. Гэхдээ энэ дээр бас сүүлийн үед гарч байгаа хууль тогтоомжийн зөрчлийг аваад үзэхээр агуулах дээр гарч байгаа зөрчил бас тодорхой хувийг эзэлж байгаа учраас энэ агуулахын ялгааг нь тодорхой зааж өгч байнгын агуулах дээр ямар шаардлага тавих юм бэ, түр агуулах дээр ямар шаардлага тавих юм бэ гэдэг зүйлийг зохицуулж өгөхөөр ингэж оруулсан байгаа.

Хуулийн хууль томьёоны тодорхойлох хэсэг дээр энэ хуулиар бол тэсэрч дэлбэрэх бодис гэж тэсэлгээний хэрэгсэл, гаднын үйлчлэлийн нөлөөгөөр агшин зуурын хугацаанд химийн урвалд орж өндөр даралт үүсгэн дулаан ялгаруулах химийн нэгдэл буюу механик хольцыг, тэсэлгээний хэрэгсэл гэж тэсэрч дэлбэрэх бодисын тэсрэлтийг үүсгэх зориулалттай цэнэг агуулсан өдөөгч хэрэгслийг гээд. Ингээд заагаад өгчихсөн байгаа юм л даа.

Ер нь газ маань өөрөө түлш, нефтийн бүтээгдэхүүнээс ялгаж авдаг Энэ маань газрын тосны бүтээгдэхүүнд хамаарах ийм бүтээгдэхүүн учраас энэ Газрын тосны бүтээгдэхүүний тухай хуульд нэмэлт, өөрчлөлт оруулах замаар энэ асуудлыг нарийвчлан зохицуулах шаардлагатай гэж үзэж байгаа юм. Ер нь Газрын тосны бүтээгдэхүүний тухай хууль дээр бол яг энэ төрлийн зохицуулалт байхгүй, орхигдсон байгааг хүлээн зөвшөөрч байгаа. Энэ дээр бас хуульд өөрчлөлт оруулах ийм асуудал байгаа гэдэгтэй санал нэгдэж байгаа юм.

**Г.Занданшатар:** Л.Энх-Амгалан гишүүн тодруулж асууя.

**Л.Энх-Амгалан:** Тэсэрч дэлбэрэх бодисыг зохицуулах тухай хууль дээр бол уг нь яг тэр хүрээлэлд нь хамарч газын баллоны асуудлуудыг хамруулах ёстой л гэж би ойлгоод байгаа юм. Мэдээж та бүхэн түрүүн хэлж байна л даа. Газрын тосны бүтээгдэхүүний тухай хуулиар зохицуулалт байгаа гээд. Гэхдээ өнөөдөр тийм зохицуулалт байхгүй байгаа шүү дээ. Газын хэрэглээ, хадгалалт, хамгаалалттай холбоотой ямар ч зохицуулалт байхгүй байхгүй юу. Энийг та бүхэн, Засгийн газар анхаарч энэ чиглэлийн эрх зүйн зохицуулалтыг зайлшгүй хийх ёстой нэгдүгээрт.

Хоёрдугаарт, өнөөдөр Улаанбаатар хотод яг энэ тэсэрч дэлбэрч байгаа бодисыг агуулах хэдэн агуулах байгаа вэ? Та нарын судалгаа байна уу? Ер нь улс орнууд цаашдаа тэсэрч дэлбэрдэг бодисыг тээвэрлэдэг өөрсдийн тусгай терминал агуулахууд байдаг шүү дээ. Энэ чиглэл рүү ер нь яаж харж байгаа юм бэ? Яг энэ хуулийн хүрээнд. Уул уурхайн салбарын тэсэрч дэлбэрэх бодис энэ хуулиар зохицуулагдана шүү дээ, тийм биз дээ? Тэгэхээр яг тэр мэргэжлийн ачаа тээврийн терминал агуулахуудыг байгуулах энэ асуудал дээр та нарын хийсэн судалгаа?

**Г.Занданшатар:** 87 дугаар микрофон.

**Н.Батбаяр:** Одоогийн байдлаар Улаанбаатар орчимд нийтдээ 20 тэсэрч дэлбэрэх бодисын үйлдвэр байгаа. Бүх үйлдвэр агуулахад аюулгүйн бүсийн дэглэмийг нь тогтоочихсон, аюулгүйн бүсийг нь тогтоогоод өгчихсөн ийм байдалтай байж байгаа. Экспортоор орж ирж байгаа тэсэрч дэлбэрэх бодис, тэсэлгээний хэрэгслийг Багахангай дээрх терминал дээр хүлээж авч байгаа. Энэ дээр бол хяналт тавиад явж байгаа. Улсын хилээр бол Алтанбулаг, Замын-Үүд боомт дээр хилийн мэргэжлийн хяналтын алба энэ орж ирж байгаа тэсэрч дэлбэрэх бодис, тэсэлгээний хэрэгслийн тоо, ширхэг дээр хяналт тавиад ажиллаж байгаа.

**Г.Занданшатар:** Гишүүд асуулт асууж, хариулт авч дууслаа. Дэмжсэн, дэмжээгүй гурав хүртэлх гишүүн үг хэлж болно. Үг хэлэх гишүүн байна уу? Нямдорж гишүүнээр тасаллаа.

**Л.Энх-Амгалан:** Би энэ хуулийг дэмжиж байгаа юм. Үнэхээр бас цаг алдалгүйгээр батлах ёстой эрх зүйн зохицуулалтууд дутагдаж байгаа ийм салбар мөн үү гэвэл мөн. Гэхдээ хамгийн гол нь өнөөдөр Монгол Улсад орж ирж байгаа тэсэрч дэлбэрэх бодис, тэсэлгээний хэрэгслийн үйлдвэрлэл, экспорт, импорт, хадгалалт, хамгаалалт, мэргэжлийн терминалын асуудал, тээвэрлэлт, хүн хүчний бодлого гээд энийг ингээд цогцоор нь уг нь харах ёстой гэж би бодоод байгаа юм. Тэрнээс биш юу гэдэг юм бэ, тэсэрч дэлбэрэх бодис бол нэг хэсэг нь Газрын тосны хуулиараа зохицуулагдана, нөгөө нь мэргэжлийнхээ энэ, энэ хуулиудаар зохицуулагдана гэхгүйгээр, энэ чинь үндэсний аюулгүй байдлын хамгийн чухал асуудал шүү дээ.

Тэгээд та бүхэн сая хэлж байна. Уг нь судалгаан дээр ороогүй юм билээ. Тэгэхдээ сая та бүгдийг хэлж байгаагаар бол Улаанбаатар хот болон хотын ойролцоо 20 тэсэрч дэлбэрэх үйлдвэр байгаа юм байна шүү дээ. 20 үйлдвэр шүү дээ. Бодоод үз дээ. Хүн амын 50 хувь нь 1,5 сая хүн өнөөдөр Улаанбаатар хотод амьдарч байна. Энэ хүмүүсийн аюулгүй амьдрах энэ баталгаа уг нь хангагдаж байх ёстой шүү дээ. Гэтэл ингээд Улаанбаатар хот дотроо тэсэрч дэлбэрэх ийм үйлдвэр хийчихсэн ийм улсын нийслэл байдаг юм уу?

Хоёрдугаарт нь, өдөр бүр 40 мянган газын тэсэрч дэлбэрэх ийм аюултай баллон нийтийн орон сууцан дотор байж байгаа. Бизнесийн орон сууц, оффисын барилга байгууламж дотор байж байгаа. Өнөөдөр бараг үндсэндээ манай худалдааны үйлчилгээний байгууллага чинь 100 хувь газын баллоноор хоол, хүнсээ хийж байгаа байхгүй юу. Айлууд ч ийм байгаа. Магадгүй манай доод талын айл газ хэрэглээд сууж байгааг би өнөөдөр мэдэхгүй байгаа байхгүй юу. Гэтэл тэр 40 мянган газын баллоныг өнөөдөр Монгол Улсад баталгаажуулах ийм лабораторигүй.

Хоёрдугаарт, өнөөдөр Улаанбаатар хотдоо 20 тэсэрч дэлбэрэх ийм бодисын үйлдвэр мэргэжлийн шаардлага хангаагүй ийм агуулахтай улсын нийслэл байна гэж хэрхэвч байж болохгүй шүү дээ. Бараг үндсэндээ бид нар мина дээр амьдарч байгаа байхгүй юу, хэтрүүлж хэлэхэд. Олон улсын байгууллагууд ирж энэ дээр эрсдэлийн шинжилгээ судалгаанууд хийсэн юм байна лээ шүү дээ. Онцгой байдлын шугамаар, мэргэжлийн хяналтын шугамаар. Энэ зөвлөмжүүдээ аваад яагаад энэ хуулийн зохицуулалт дээр энийг оруулж ирж чадаагүй юм бэ?

Яах вэ, бид нар энэ хэлэлцэх эсэхийг нь дэмжиж байна. Засгийн газраас өргөн барьсан, хэлэлцэх эсэхийг нь дэмжиж байна. Яг хэлэлцүүлгийн явцад энэ бүх зохицуулалтуудыг бид нар хийж өгөх ёстой шүү. Өнөөдөр Улаанбаатар хотод амьдарч байгаа 1,5 сая иргэд хамгийн аймшигтай, хэзээ ч тэсэрч дэлбэрч болох ийм бүсэд амьдарч байгаа ийм хүмүүс болж байна шүү. Бид нарын амьдрал баталгаагүй болж байна шүү. Тэгэхээр энэ хууль бол зайлшгүй цаг алдалгүйгээр баталж гаргах ёстой. Хуулийн хэлэлцүүлгийн үеэр та бүхэн энэ бүгдийг анхаарч гаргах, зайлшгүй анхаарах ёстой шүү гэсэн ийм саналыг би хэлэхийг хүсэж байна.

**Г.Занданшатар:** Эрхэм гишүүн Цэндийн Нямдорж

**Ц.Нямдорж:** Энх-Амгалан даргын ярьж байгаа тэр газтай холбоотой асуудлаар хэлэлцүүлгийн явцад холбогдох байгууллагаас нэмэлт мэдээлэл авч танд өгье. Бас мэдээлэл дутуу байгаа учраас нөхцөл байдал өөрөөр ойлгогдоод байж магадгүй. Энэ төслийн тухайд бол 2013 оны хуульд байгаа согогийг сайжруулах гэж л оруулж ирж байгаа зүйл л дээ. Нэг үнэлгээний тайлан хийсэн, өргөн бүрэлдэхүүнтэй, цаг зарж. Тэр тайлангийн дүнд ийм, ийм дутагдал байна, энийг ингэж засах ёстой гэсэн зөвлөмж гарсан. Тэр зөвлөмжийн хүрээнд энэ мэргэжлийн байгууллагууд нь оролцоод энэ хуулийн төслийг оруулж ирж байгаа юм.

Аюулгүй байдлын байнгын хороон дээр гишүүдийн гол маргалдаад, эргэлзээд байсан юм нь бол тусгай зөвшөөрлийг цэргийн биш зориулалттай тэсрэх дэлбэрэх бодисыг нь тусгай зөвшөөрлийн асуудал дээр л маргацгаасан юм байна лээ. Манай Онцгой байдлын газарт энэ зөвшөөрлийнх нь асуудлыг шилжүүлье гэж Засгийн газар үзсэн. Онцгой байдлын алба бол яг энэ зориулалтаар бэлтгэгдсэн ийм алба. Энэ алба чинь хэрэг дээрээ бол хоёр үндсэн гол холбоос алба нэгдэж бүрэлдсэн алба л даа. 2003 оны үед Батлан хамгаалах яам Зэвсэгт хүчний бүрэлдэхүүнд байсан, тэр үеийн Иргэний хамгаалалтын алба. Тэр бол цэвэр цэргийн алба байсан.

Энэ алба Улсын галын аюулгүй байдлыг хангах газар, тэгээд нөөц гурав нийлж л бий болсон шинэ алба шүү дээ. Тэгээд энэ асуудалтай холбогдож дуудагдаж очдог, асуудлыг зохицуулдаг, мэргэжлийн хувьд харж байдаг ийм алба нь бол яг энэ Онцгой байдлын алба байгаа юм. Энийг гишүүд ойлгоно биз дээ. 64 аж ахуйн нэгж тэсэрч дэлбэрэх бодисыг үйлдвэрлэл, ахуйн зориулалттай юмыг оруулж ирдэг. Эдгээрийн үйл ажиллагаанд хяналт тавьдаг байгууллага Онцгой байдал, Мэргэжлийн хяналт гээд хоёр гол алба байдаг. Хэрэг төвөг гараад аюул учирсан үед цагдаа очдог, тээвэрлэлтийн үеийн аюулгүй байдал гээд.

Ингээд ерөнхийдөө бол шууд гардаж хариуцаж байгаа газар нь сая миний ярьдаг хүрээнд эргэлдээд байгаа юм. Энэ учир байдлыг та бүхэн ойлгоно биз дээ гэж бодох юм. Мэдээж хэрэг бас нөхцөл байдал эгзэгтэй болсон үед зэвсэгт хүчин, цэргийн байгууллагатай харьцах юм гаралгүй л яах вэ. Энэ бол зүгээр л ажил хэргийн журмаар харилцан ажиллаад л зохицуулчихдаг асуудал л даа. Ялгаагүй л Онцгой байдал, Зэвсэгт хүчин, Батлан хамгаалах яам чинь Засгийн газрын байгууллагууд шүү дээ. Ийм, ийм зүйлийг бодолцож энэ хуулийн төслийг Засгийн газраас нэгдсэн байр сууринд оруулж байгаа гэдгийг та бүхэнд би танилцуулъя гэж бодсон юм. Баярлалаа.

**Г.Занданшатар:** Бадмаанямбуугийн Бат-Эрдэнэ

**Б.Бат-Эрдэнэ:** Баярлалаа. Энэ оруулж ирж байгаа хуулийн төслийг дэмжиж байгаа. Би бас Аюулгүй байдал, гадаад бодлогын байнгын хороон дээр яригдах үеэр нь би бас тодорхой санал хэлж байсан. Тухайлбал, зэвсэгт хүчний хуучин тогтолцооны үед гүйцэтгэн цэнэглэсэн сум, галт хэрэгслийн асар их нөөц байгаа. Энэ бол тэр чигээрээ аюул дээр сууж байгаа ийм нөхцөл байдал шүү дээ. Улсын нийслэлийн чинь ойролцоо энэ чинь хадгалагдаж байна. Тодорхой хэмжээгээр жаахан зайлуулсан, шилжүүлсэн боловч энийг аюулгүй болгох ажиллагааг бид эхлүүлээд ОХУ-тай харилцаагаа бас арай өөр түвшинд гаргаад ингээд энэ тусгай үйлдвэр, цехийг нь байгуулаад тэгээд явж байсан. Энэ ажлыг бүхлээр нь бас анхаарч үзэх ёстой.

Дээр нь Энх-Амгалан даргын хэлээд байгаа бол яг бодитой асуудал шүү дээ. Бид чинь дөрвөн уулынхаа дунд, газар хөдлөлийн ямар бүсэд байгаа билээ? Энэ эрсдэл нь нэмэгдээд байгаа тухай асуудал судалгааны байгууллагууд хэлээд байгаа. Дээр нь хот төлөвлөлттэй холбоотой. Гэр хороолол ч өнөөдөр яг бодит байдал дээр онцгой байдлын хүмүүс байж байна. Гал түймэр гарсан үед машин орох, гарахаас эхлээд ямар хүнд нөхцөлд байгаа билээ. Дээрээс нь энэ олон цементэн ширэнгэнүүдээ хар. Өнөөдөр Улаанбаатар хотын түгжрэлээ хар. Тэгээд дээр нь саяын ярьж байгаа миний тэр гүйцэтгэн цэнэглэсэн галт сум, хэрэгсэл.

Дээр нь Энх-Амгалан гишүүний хэлж байгаа газын хэрэглээ чинь бидний харьцангуй шинэ хэрэглээ. Тэгээд ямар ч хяналт зохицуулалт байхгүйгээр ингээд хэрэглээд байна шүү дээ. Энэ чинь тэр чигээрээ аюул байж байна. Дээрээс нь арав алхаад энэ олон бензин, шатахуун түгээх станцуудыг хар.

Энэ бүхнийг чинь цогцоор нь үзэхгүй бол ямар нэгэн хүнд эгзэгтэй үе болох юм бол энэ чинь нийт хүн амынхаа талаас илүү шахам хувь нь оршин сууж байгаа. Тэгээд ямар хэмжээний талбай, газар билээ? Их хавчигдмал ийм газарт байж байгаа энэ нийслэлийнхээ асуудалд анхаарахгүй бол болохгүй шүү дээ. Тийм учраас Засгийн газар дээрээ энэ асуудалдаа нэлээн цогцоор нь асуудлыг шийдэх талд нь анхаарал тавиасай гэж. Энэ оруулж ирж байгаа хуулийн төслийг дэмжиж байгаа юм. Ер нь энэ хэлэлцэж байгаа асуудалтай холбогдуулаад энэ асуудлаа бид бас хөндөж тавихгүй бол болохгүй ийм л асуудал байгаа юм л даа.

**Г.Занданшатар:** Гишүүд үг хэлж дууслаа.

Байнгын хорооны саналаар Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Гаалийн тухай хуульд нэмэлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай, Химийн хорт болон аюултай бодисын тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг хэлэлцэх шаардлагагүй гэсэн Байнгын хорооны саналыг дэмжье гэсэн саналын томьёоллоор санал хураана.

Өөрөөр хэлбэл, энэ хуулийг хэлэлцье гэж бодож байгаа гишүүд нь дэмжихгүй санал өгнө. Хэлэлцүүлэхгүй гэвэл дэмжиж санал өгнө гэсэн үг шүү.

Санал хураалт

Санал хураалтад 43 гишүүн оролцож 1 гишүүн дэмжиж, 42 гишүүн татгалзаж хэлэлцэхийг шаардлагагүй гэсэн Байнгын хорооны санал дэмжигдсэнгүй.

 Санал дэмжигдээгүй учраас хуралдаанд оролцсон гишүүдийн олонх нь Байнгын хорооны саналыг дэмжээгүй учраас Тэсэрч дэлбэрэх бодис, тэсэлгээний хэрэгслийн эргэлтэд хяналт тавих тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Гаалийн тухай хуульд нэмэлт оруулах тухай, Аж ахуйн үйл ажиллагааны тусгай зөвшөөрлийн тухай хуульд нэмэлт, өөрчлөлт оруулах тухай, Химийн хорт болон аюултай бодисын тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэхийг дэмжсэнд тооцон Аюулгүй байдал, гадаад бодлогын байнгын хороонд шилжүүллээ.

 Дараагийн асуудал

**Арав. “Эрдэнэт үйлдвэр” ХХК-ийн үйл ажиллагааны тухай Монгол Улсын болон Оросын Холбооны Улсын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийн хэлэлцэх эсэх асуудал**

Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Л.Оюун-Эрдэнэ танилцуулна. Оюун-Эрдэнэ сайдыг индэрт урьж байна.

**Л.Оюун-Эрдэнэ:** Улсын Их Хурлын дарга, Улсын Их Хурлын эрхэм гишүүд ээ,

Эрдэнэт үйлдвэр хувьцаат компани, Монголросцветмет хувьцаат компанийн талаар авах арга хэмжээний тухай Улсын Их Хурлын 2017 оны 23 дугаар тогтоолоор ОХУ-ын Засгийн газрын эзэмшлээс Монголиан копер корпорэйшн хувьцаат компанид шилжсэн Эрдэнэт үйлдвэр хувьцаат компани, Монголросцветмет нэгдэл хувьцаат компанийн 49 хувийн энгийн хувьцааг төрийн өмчит шилжүүлэн авах тухай асуудлыг яаралтай шийдвэрлэхийг Улсын Их Хурлын Хууль зүйн байнгын хороо болон Монгол Улсын Засгийн газарт даалгасан билээ.

Улсын Их Хурлын дээрх тогтоолыг хэрэгжүүлэх зорилгоор Засгийн газрын 2019 оны 3 дугаар сарын 6-ны өдрийн 91 дүгээр тогтоолоор Монголросцветмет хувьцаат компанийг 100 хувь төрийн өмчид шилжүүлэн авах тухай асуудлыг шийдвэрлэсэн билээ. Монголросцветмет хувьцаат компанийн 49 хувийн энгийн хувьцааг ОХУ-ын Засгийн газрын эзэмшилд шилжиж Засгийн газрын 3 дугаар сарын 21-ний өдрийн 103 дугаар тогтоолоор Монголросцветмет хувьцаат компанийг төрийн өмчит үйлдвэрийн газар болгон өөрчлөн зохион байгуулсантай холбогдуулан Монголросцветмет хязгаарлагдмал хариуцлагатай компанийн үйл ажиллагааны тухай Монгол Улсын Засгийн газар, ОХУ-ын Засгийн газар хоорондын хэлэлцээрийг соёрхон баталсан Хэлэлцээр соёрхон батлах тухай 2009 оны 1 дүгээр сарын 16-ны өдрийн хууль, Протокол соёрхон батлах тухай 2015 оны 10 дугаар сарын 22-ны өдрийн хуулиудыг тус тус хүчингүй болгох тухай хуулийн төслийг Засгийн газраас санаачлан Улсын Их Хуралд оруулж байна. Энэхүү асуудлыг хэлэлцэн шийдвэрлэж өгөхийг Улсын Их Хурлаас хүсэж байна. Баярлалаа.

**Г.Занданшатар:** Хуулийн төслийг хэлэлцэх эсэх талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Хавдисламын Баделхан нар танилцуулна.

**Х.Баделхан:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2019 оны 5 дугаар сарын 3-ны өдөр өргөн мэдүүлсэн Эрдэнэт үйлдвэр ХХК-ийн үйл ажиллагааны тухай Монгол Улсын Засгийн газар болон ОХУ-ын Засгийн газар хоорондын байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийн хэлэлцэх эсэх асуудлыг Аюулгүй байдал, гадаад бодлогын байнгын хороо 2019 оны 6 дугаар сарын 4-ний өдрийн хуралдаанаараа хэлэлцлээ.

Байнгын хорооны хуралдаанаар дээрх асуудлыг хэлэлцэх үед Улсын Их Хурлын гишүүн Л.Болд, Н.Энхболд, Т.Аюурсайхан, Х.Баделхан, Б.Бат-Эрдэнэ нарын гишүүд асуулт асууж хариулт авсан. Улсын Их Хурлын гишүүн Б.Бат-Эрдэнэ төрийн өмчит компанийн удирдлагын цалин хангамжийг хязгаарлах, энэ талаар дэлгэрэнгүй мэдээлэл танилцуулах, Улсын Их Хурлын гишүүн Л.Болд соёрхон баталсан хуулийг Улсын Их Хурлаар заавал хүчингүй болгох асуудлыг эрх зүйн хувьд нягтлах шаардлагатай гэсэн саналуудыг тус тус гаргалаа.

Эрдэнэт үйлдвэр ХХК-ийн үйл ажиллагааны тухай Монгол Улсын Засгийн газар болон ОХУ-ын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг Байнгын хорооны хуралдаанд оролцсон гишүүдийн олонх дэмжин Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Эрдэнэт үйлдвэр ХХК-ийн үйл ажиллагааны тухай Монгол Улсын Засгийн газар болон ОХУ-ын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг хэлэлцэх эсэх талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Монгол Улсын сайд, Засгийн газрын Хэрэг эрхлэх газрын дарга Лувсаннамсрайн Оюун-Эрдэнэ, Засгийн газрын Хэрэг эрхлэх газрын Хууль, эрх зүйн газрын дарга Мягмар, Засгийн газрын Хэрэг эрхлэх газрын ахлах референт Дондогмаа, Гадаад харилцааны яамны Олон улсын гэрээ, эрх зүйн газрын дэд захирал Ганхуяг, Төрийн өмчийн бодлого, зохицуулалтын газрын даргын үүргийг түр орлон гүйцэтгэгч Ганбат, Монросцветмет ХХК-ийн захирал Мөнхбат.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд нэрээ бүртгүүлнэ үү. Асуулт асуух гишүүн байна уу? Эрхэм гишүүн Бадмаанямбуугийн Бат-Эрдэнэ хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асууна.

 **Ц.Гарамжав:** Эрдэнэт үйлдвэрийн тухай. Эрдэнэт үйлдвэр бол Монгол Улс, ОХУ-ын Засгийн газрын хооронд байгуулсан хэлэлцээрээр соёрхон баталсан тухай гэрээг хуулийн дагуу өнөөдөр дүгнэж хүчингүй болгож байна. Энэ Засгийн газрын гэрээ хэлэлцээрийг хуулиар ингэж дүгнэдэг юм байна. Тэгэхээр Эрдэнэт үйлдвэр бол Монгол Улсын хамгийн үлгэр жишиг болсон ийм сайхан гэрээ хэлэлцээртэй үйлдвэр гэж харьцангуй бид нар боддог юм. Жишээлбэл, олон зуун мянга гаруй хүнтэй хот байгуулагдсан, дэд бүтэц байгуулагдсан, улсын төсвийн нэлээн том хувийг одоо бүрдүүлж байгаа Эрдэнэт үйлдвэр.

 Хэрвээ Эрдэнэт үйлдвэр шиг хоёр үйлдвэр байсан бол тэр хэмжээний татвар өгдөг, тэр хэмжээний ажлын байр бий болгосон, тэр хэмжээний уул уурхайн үйл ажиллагааг стандартын дагуу уул уурхайг хариуцлагатайгаар явуулдаг ийм хоёр үйлдвэр байсан бол Монгол Улсын эдийн засаг өнөөдөр бас нэлээн ондоо байх байсан юм. Тэгээд Эрдэнэт үйлдвэр тодорхой ийм ач холбогдолтой үйлдвэр. Энэ үйлдвэрийн эзэмшиж байгаа хувь, хувьцаа 51, 49. Анх Монголын тал 49 байсан, яваандаа гэрээний дагуу Монгол Улс 51 хувь, давуу хувьтай болж өнөөдөр явж байгаа. Тэгэхээр энэ 51, 49 гэсэн хувь маань одоо Монголын талд хэр хүчин төгөлдөр үлдэж байна вэ?

Оросын тал нэгэнт хувьцаа эзэмшихээ больчихсон юм чинь Монгол Улс үйлдвэрээ ерөнхийдөө 100 хувь эзэмшиж байгаа. Гэхдээ 51 хувь, 49 хувь маань Засгийн газар нэлээн ажиллалаа, хөөцөлдлөө. Эрдэнэт үйлдвэр дээр байсан зөрчлүүдийг бас сүүлийн үед бид нар гурван жилийн турш ярьж хөөцөлдөж тодорхой шийдвэрүүд ч Улсын Их Хурлаар гарлаа. Өнөөдрийн түвшнүүд ямар байдалтай байгаа вэ? Тэгээд одоо гэрээ хүчингүй болсны дагуу Монгол, Оросын хооронд ямар нэгэн эргэж тооцогдох ямар нэг хэмжээний өглөг, авлага байгаа юу? Эсхүл одоо ингээд бүр мөсөн Монголынхоо талд Монголын компаниудын эзэмшилд ирж байна уу гэдэг асуулт байна.

**Г.Занданшатар:** Оюун-Эрдэнэ сайд асуултад хариулна.

**Л.Оюун-Эрдэнэ:** Гарамжав гишүүний асуултад хариулъя. Эрдэнэт үйлдвэр хувьцаат компанитай холбоотой “Монголросцветмет”-тай холбоотой Улсын Их Хурлын 23 дугаар тогтоол гарсан. 23 дугаар тогтоолоор 330 дугаар тогтоол Засгийн газрын тогтоолыг хүчингүй болгосон. Ингээд Их Хурлаас Засгийн газарт үндсэндээ санхүүгийн эх үүсвэр яаж бүрдсэн бэ, түүнтэй холбогдуулж дүйцүүлэх замаар төрийн өмчид авах ийм Улсын Их Хурлын тогтоол гарсан. Энэ тогтоолыг хэрэгжүүлэхийн тулд Засгийн газар өөрийнхөө чадах хэмжээнд ажилласан. Өнөөдрийн байдлаар Эрдэнэт үйлдвэр “Монголросцветмет” бол 100 хувь төрийн мэдэлд шилжиж төрийн өмчит үйлдвэрийн газрын хэлбэрээр зохион байгуулагдаж явж байгаа юм.

Ер нь аль нэг хүнийг буруутгах гэдэг агуулгаар биш, энэ нийгэмд нэлээн тийм маргаан, хэлэлцүүлэг өрнөсөн учраас маш тодорхой хоёр зүйл байгаа юм. Улсын Их Хурлаар стратегийн орд газруудтай холбоотой асуудлыг зайлшгүй оруулах байсан. Тухайн үед Засгийн газрын Хэрэг эрхлэх газрын Хууль зүйн газраас энэ хууль зөрчих нь ээ гэдгийг анхааруулж байсан. Гэтэл үүнийг Засгийн газар шууд шийдсэн ийм асуудал үүссэн. Тийм учраас энэ бол цаашдаа Монгол Улсад ийм байдлаар стратегийн ордуудтай холбоотой асуудал явах ямар ч боломжгүй гэж Улсын Их Хурал өөрөө үзсэн. Тийм учраас энэ дээр Засгийн газар нэлээн ажилласан гэдгийг хэлэхийг хүсэж байна.

Хоёрдугаарт, санхүүжилт жишээлбэл, үнэхээр Монголиан копер корпорэйшн гээд нэг жилийн өмнө байгуулагдсан компани 400 орчим сая долларыг өөрийнхөө шударга хөдөлмөрөөр олж авав уу? Аль эсхүл энэ ямар нэгэн төрийн эх үүсвэр байв уу гэдгийг нягтлан шалгах зайлшгүй шаардлага гарч ирсэн. Одоогийн байдлаар ерөнхийдөө тогтоогдож байгаа зүйлээр энэ бол төрийн мөнгөөр тодорхой хэсгийг нь авсан гэдэг энэ зүйл тогтоогдож байгаа юм. Энэ бол ингээд эрүүгийн процесс явж байгаа учраас энэ дээр дэлгэрэнгүй мэдээллийг хэрвээ өгвөл Хууль зүйн сайд өгч болох байх. Өнөөдрийн байдлаар ийм байна.

Цаашдаа Эрдэнэт үйлдвэртэй холбоотой, Тавантолгойтой холбоотой, Оюутолгойтой холбоотой, Монгол Улсын эдийн засгийг бүрдүүлж байгаа энэ зүйл дээр төр засаг их олон талаас нь бодож Монгол Улсын хүчин төгөлдөр мөрдөгдөж байгаа хуулийн хүрээнд ажиллах зайлшгүй ийм шаардлага үүснэ. Энэ бас бидэнд том сургамж болсон түүх болж үлдээсэй гэж хүсэж байна. Амаргүй нөхцөл байдал дундуур бас явсан ийм зүйлийг та бүхэн маань мэдэж байгаа. Гадаад харилцааны яам, Хууль зүй, дотоод хэргийн яамтай хамтарч энэ хуулийн төсөл дээр ажилласан байгаа. Нэгэнтээ одоо Монголын талд шилжсэн учраас угаасаа энэ хоёр хууль хүчингүй болно. Гэхдээ хуулийн дагуу энийг зайлшгүй хуулиар хүчингүй болгох ийм нөхцөл байдал бүрдэж байгаа учраас өнөөдөр оруулж ирж байгаа юм гэдгийг бас тайлбарлахыг хүсэж байна.

**Г.Занданшатар:** Эрхэм гишүүн Бадмаанямбуугийн Бат-Эрдэнэ.

**Б.Бат-Эрдэнэ:** Баярлалаа. Эрдэнэт үйлдвэрийн 49 хувийнх нь асуудал сая хариултаас ойлгогдож байна. Тэгэхээр нөгөө талд нь байж байгаа төрийн мэдлийн 51 хувьтай холбоотой асуудал. Стандарт банканд тавигдчихсан асар их хэмжээний өр. Тэр өрийг жишээлбэл, 40 сая доллараар хаачихсан гээд байгаа юм. Яг үүнтэй адилхан 49 хувийн гаргасан хөрөнгөтэй холбоотой юмыг дахиад Засгийн газраас ард түмний, татвар төлөгчдийн хөрөнгөөс нэмэгдүүлээд ингээд хаах ийм чиглэлийн юм байх уу, үгүй юу?

Цааш нь ярих юм бол түрүүн Гарамжав гишүүн хэллээ. Эрдэнэт, Оюутолгойн гэрээ жишиг. Гэтэл бид нар энэ төрд ажиллаж байгаа улсууд зарчимтай, шударга, ёс зүйтэй байсансан бол, хариуцаж байсан Ерөнхий сайдаасаа эхлээд энэ сайд нар хариуцдаг хариуцлагатай, ёс зүйтэй байсан бол энэ Оюутолгойн гэрээг Эрдэнэтээс дордохооргүй хэмжээнд Монголынхоо төр, ард түмэнд ашигтайгаар хийх бололцоо бидэнд байсан уу гэвэл байсан. Даанч бид нар энэ Их Хурлын дугуй танхимд цөөн хүн байсан учраас хэлдэг үгээ хэлсээр өнөөдрийг хүртэл явж байгаа.

Энийг өмнөх парламентын үед Засгийн газрын гурван сайд Улаан сайд, Тэрбишдагва, Ганхуяг нарын гурван сайдын хамтарсан ажлын хэсэг гаргаад шалгаад тогтоосон. Энэ ажлын хэсгийг голлож байсан манай туршлагатай санхүүгийн хүн Сангийн яамны сайдаар олон удаа ажилласан манай Улаан сайд бол энэ санхүүгийн цэвэр луйврын гэрээ байна гэдгийг ярилцлага өгсөн, байр сууриа хэд хэдэн удаа илэрхийлсэн ийм байгаа. Одоо Их Хурал дээр энэ Лобби бүлгийн ахлагчаар ажиллаж байгаа. Тэгэхээр одоо бид нар энэ нийгэмд шударга ёсыг тогтооё, Монгол хүн монголчууд баялгийнхаа эзэн байя, энэ баялгийн тэгш, шударга хуваарилалтыг хийнэ гэж байгаа бол энэ ажил ерөөсөө л Оюутолгойгоос эхлэх ёстой гэсэн байр суурьтай байдаг хүн, би. Энийг хэлье. Тэгээд миний тэр асуусан асуултад хариулж өгөөрэй.

Үе Үеийн Эрдэнэтийн дарга нар бол дандаа том толгойтой байсан. Одоо тэнд байж байгаа хүн бас л том толгойтой хүн байна. Байнгын хорооны хуралд байгаагүй. Өнөөдрийн Их Хурлаар оруулж ирж хэлэлцэж байхад энд бас байхгүй. Тэгсэн хэрнээ өөртөө 4,7 тэрбум төгрөгөөр хамгийн үнэтэй хороололд пентхаус авчихаад ингээд байж байгаа гэж байгаа юм. Энэ яригдаж байгаа асуудлууд дээр их тодорхой хариултыг Засгийн газрын Хэрэг эрхлэхийн сайд байж байна, Хуулийн сайд байж байна. Ингээд дор дор нь шалгаад хариултыг нь өгч баймаар байгаа юм.

Нийгэмд нийгмийн сүлжээ байна, хэвлэл мэдээлэл. Бид нар ардчилсан ийм засаглалтай. Хэвлэл мэдээлэл бол дөрөв дэх засаглал гэж үздэг. Тийм учраас энд яригдаж байгаа юмнуудад тодорхой баримттай, нотолгоотой үзээд шалгаад хариултыг нь өгмөөр байна шүү дээ. Засгийн газрын сайд нар 10 сая долларын авлигын асуудалд орооцолдсон. Европоос 1,2 сая еврогийн авлигын асуудал байна гэх мэтчилэнгээр. Одоо энэ чинь дахиад үргэлжлээд нөгөө 70 кг. 70 кг гэдэг чинь ой тойнд санаанд багтхааргүй юм. Тийм хар тамхийг тээвэрлэж зөөвөрлөж байгаад одоо баригдсан гээд. Ийм, ийм юмнуудыг дор дор нь хариултыг нь өгөөд няцаадаг бол няцаагаад, тогтоосон бол тогтоосон байна гээд ингээд явмаар байгаа юм. Ийм зүйлүүд дээр нэг хариулт өгөөч ээ.

**Г.Занданшатар:** Оюун-Эрдэнэ сайд.

**Л.Оюун-Эрдэнэ:**  Баярлалаа. Эхлээд хэлэлцэх асуудалтай холбоотой асуудал дээр тайлбар өгөх нь зүйтэй байх аа гэж бодож байна. Эрдэнэтийн 51 хувьтай холбоотой энэ асуудал ерөнхийдөө яригдаж 120 орчим сая доллар төлөгдөх ийм нөхцөл байдал үүссэн. Арбитр дээр ерөнхийдөө хичээл зүтгэл гаргаж ажиллаагүйгээс болж ялагдсан ийм нөхцөл байдал үүссэн гэдэг ийм зүйл бас тогтоогдсон. Үндсэндээ 120 орчим сая долларыг Эрдэнэт үйлдвэр өөрөө төлөх ийм нөхцөл байдал дунд орсон. Ингээд Монгол Улсын Шадар сайдаар ахлуулсан ажлын хэсэг гараад 40 орчим сая доллар дээр аваачиж тогтоосон ийм зүйл болсон.

Одоо 90 орчим тэрбум төгрөгтэй холбоотой тухайн Батхүү гэж хүнтэй холбоотой ийм харилцаа үүсэж байгаа гэдэг зүйлийг надад холбогдох байгууллагууд өгч байгаа. Энийг бид хурааж авч Эрдэнэт үйлдвэрийг хохиролгүй болгож байж энэ дуусна гэдэг ийм байр суурийг илэрхийлж байгаа юм. Ер нь яах вэ, хүмүүс хэрэг хийдэг. Тэгээд өмчийг нь хураахтай холбоотой ч юм уу ийм зүйлийг хийхгүй болохоор 1 жил ч юм уу, 2 жил ч юм уу байж байгаад тэгээд яадаг юм бэ гэдэг ийм хандлагаар явж байгаа зүйл ажиглагдаж байгаа юм. Тэгэхээр энэ дээр Их Хурал ч тэр, Засгийн газар ч тэр, хууль хяналтын байгууллагууд ч тэр нэлээн хариуцлагатай ажиллахгүй бол ийм байдлаар өмч шамшигдуулах нөхцөл байдал үүсэж байгаа. Энийг эцэслэн шийдвэрлэхийн төлөө явна. Монгол Улсын шүүхийг бид нарын хувьд харж байна. Шударга шийдэх байх аа гэж найдаж байна гэдгийг хэлэхийг хүсэж байна.

Өнөөдрийн энэ асуудал бол “Монголросцветмет” нэгдэлтэй холбоотой ийм хоёр хэлэлцээр орж ирж байгаа урчаас энд Эрдэнэт үйлдвэрийн захирлыг дуудаагүй юм. Тэгэхээр энэ дээр том толгой гаргасан зүйл байхгүй. Албан ёсоор дуудсан зүйл байхгүй. “Монголросцветмет” нэгдлийн захирал ирсэн байж байгаа. Нэгэнт асуусан учраас 10 сая доллартай холбоотой асуудал тэр огт холбоогүй зүйл байхгүй гэдгийг хууль хяналтын байгууллагынхан хэлж байгаа. Энэ бол цуу үг.

Хоёрдугаарт, 1,2 сая доллар Европоос орж ирсэн гэдэг зүйл бол дэд сайд Эрдэнэбулган гэдэг хүнтэй холбоотой. Өнөөдрийн Засгийн газартай холбоогүй. Үүнийг Ардчилсан нам болон тухайн үеийн Засгийн газар тайлбарлах ёстой. Холбогдох материалууд нь ирсэн байгаа гэж хэлэхийг хүсэж байна. Пентхаустай холбоотой асуудал дээр Төрийн өмчийн газрын Бодлого, зохицуулалтын газрын дарга Ганбатад би үүрэг өгсөн байгаа. Энэ үнэхээр тийм зүйл байгаа бол хариуцлага тооцох ийм асуудлуудыг бидний хувьд судалж үзэж ярина гэдэг байдлаар яригдаад явж байгаа юм.

Өнөөдрийн хувьд Хэлэлцээр соёрхон батлах тухай хуулиар Протокол соёрхон батлах тухай энэ хуулиудыг хүчингүй болгох тухай хуулийн төсөл байж байж үндсэндээ энэ хууль хүчин төгөлдөр болох энэ зүйлийг хуулиар зайлшгүй шийдэх ийм нөхцөл байдал үүсэж байгаа юм гэдэг зүйлийг хэлэхийг хүсэж байна. Дэлгэрэнгүй бусад мэдээлэл дээр Хууль зүй, дотоод хэргийн сайд тодруулга өгч болох байх аа гэж бодож байна. Засгийн газрын Хэрэг эрхлэх газар дээр байгаа мэдээллийн хувьд Бат-Эрдэнэ гишүүний асуултад хариулахад ийм байна. Баярлалаа.

**Г.Занданшатар:** Нямдорж сайд нэмж тодруулж хариулна.

**Ц.Нямдорж:** 10-аад саяд доллартай холбоотой асуудал чинь нэг сонин дээр гарсан л даа. Тэгээд энэ талаар Авлигатай тэмцэх газар, Цагдаа, Тагнуулын байгууллагад ямар ч баримт мэдээлэл ирээгүй. Тийм юм байхгүй. Хоёрдугаарт, сүүлийн үед нэг зовлон үүсчихээд байна. Хаа хамаагүй юм ярьчихдаг, тэгээд ярьсан зүйлийг нь шалгах гэхээр та нар улс төрийн зорилгоор намайг барьж авах гэж байна гэж ирдэггүй ийм зүйл. Худалдаа, хөгжлийн банктай холбоотой 2006 оны хувьчлалтай холбоотой туйлын ноцтой мэдэгдлүүдийг зарим хүн телевизээр олон нийтэд цацсан.

Хоёр талаасаа ийм мэдэгдэл хийсэн. Тэгээд тэр асуудлыг шалгах гэхээр энэ ярьсан зүйлийнхээ үнэн худлыг нэг тийшээ болгооч гэхээр би очихгүй, та нар улс төрийн зорилгоор намайг зовоох гэж байна гэсэн юм яриад зугтаад байдаг. Ийм байдал үүсчихээд байгаа юм. Одоо худлаа тараасан мэдээлэл болгоны төлөө ингэж шуугиж байх нь учир утгагүй байна л даа. Хэлсэн үгнийхээ эзэн болох, хариуцлагаа үүрэх ийм юм улс төрчдөд, тэр тусмаа 1 номерт явж байсан хүмүүст байх ёстой шүү дээ. Эд нарын хэвлэлээр ийм нэргүй, баримтгүй мэдээлэл цацагддаг шүү дээ. Энийг би бас гишүүдэд хэлэх нь зүйтэй байх гэж бодож байна. Үнэхээр асуудал ярьчихсан юм бол тэрнийхээ үнэн мөнийг нотолцгоох ёстой шүү дээ.

Их Хурлын гишүүд нь, Засгийн газрын гишүүд нь, Ерөнхийлөгч байсан хүмүүс нь, тэр тусмаа. Ерөнхийлөгч байсан хүмүүсийн хэвлэл мэдээллийн хэрэгслээр л ийм юм цацагддаг шүү дээ. Удаж байна шүү дээ. Тэгээд сүүлд нь энэнийхээ үнэн зөвийг баримт өг гэхээр ирдэггүй, зугтдаг. Ийм байдал үүссэн гэдгийг хэлье. 10 сая доллартай холбогдолтой ямар ч асуудал хууль хяналтын байгууллагад хэн ч тавиагүй. Тэрийг гаргаж тавьсан хэвлэлийнхэн үнэнээ нотолж ирээгүй. Ирэх ч үгүй, зугтаад. Наадах чинь цаанаа эзэнтэй юм. Энийг хэлэх гэсэн юм.

Эрдэнэттэй холбоотой асуудал бол ерөнхийдөө шалгалт нь дуусаж байгаа, төгсгөлийн шатанд орж байгаа гэсэн ийм мэдээлэл байгаа. Авлигатай тэмцэх газар энэ хэргийг шалгаж прокурорын байгууллага хяналт тавиад явж байгаа гэдгийг бас энд хэлэх ёстой байх. Өөр нэг хэлэх юм бол Засгийн газрын 49 хувьтай холбогдолтой гаргасан өмнөх шийдвэрүүдийн талаар Пүрэвтүвшин гэдэг хүнийг баахан нэхэмжлэл иргэний шүүхэд гаргачихсан байсан. Саяхан бүх иргэний шүүхэд гаргасан нэхэмжлэлүүдээсээ татгалзсан байна лээ, “больё гэж”. Энийг би хувьдаа юу гэж ойлгож байна вэ гэхээр хийсэн буруу юмаа ойлгож эхэлж байгаа юм байна гэж ойлгосон. Ойлгож эхэлж байгаа юм байна гэж. Уг нь эрт ойлгочих байсан юм.

Их Хурлын 2017 онд гаргадаг шийдвэр бол эвийн журмаар асуудлыг шийдвэрлэе гэсэн санал байсан шүү дээ. Эвийн журмаар харилцан тооцоо хийгээд. Улсаас гарцаагүй мөнгө гарсан нь үнэн шүү дээ. Энийг хэн ч үгүй гэж хэлэхгүй. Авсныхаа дараа баахан мөнгө авсан нь бас үнэн шүү дээ. Энийг бас хэн ч үгүй гэж чадахгүй. 6 сарын 28-нд ТУЗ-ийн хурал хийгээд.

 **Г.Занданшатар:** Гишүүд асуулт асууж, хариулт авч дууслаа. Одоо дэмжсэн, дэмжээгүй 3 хүртэлх гишүүн тус бүр үг хэлж болно. Үг хэлэх гишүүн байна уу? Алга байна. Үг тасаллаа. Гишүүд чуулганы танхимдаа орж ирээрэй. Одоо санал хураалт явуулна.

Байнгын хорооны саналаар “Эрдэнэт үйлдвэр” ХХК-ийн үйл ажиллагааны тухай Монгол Улсын болон Оросын Холбооны Улсын Засгийн газар хооронд байгуулсан хэлэлцээрийг соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг хэлэлцэх нь зүйтэй гэсэн саналын томьёоллоор гэсэн санал хураалт явуулна.

Санал хураалт

 Санал хураалтад 41 гишүүн оролцож 25 гишүүн дэмжиж 61.0 хувийн саналаар Байнгын хорооны санал дэмжигдлээ.

Хуулийн төслийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүллээ.

Дараагийн асуудалд орно.

**Арван нэг. Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийн хэлэлцэх эсэх асуудал.**

Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Л.Оюун-Эрдэнэ танилцуулна.

**Л.Оюун-Эрдэнэ:** Улсын Их Хурлын эрхэм дарга, Улсын Их Хурлын гишүүд ээ,

“Эрдэнэт үйлдвэр” ХХК, “Монголросцветмет” хувьцаат компанийн талаар авах арга хэмжээний тухай Улсын Их Хурлын 2017 оны 23 дугаар тогтоолоор ОХУ-ын Засгийн газрын эзэмшлээс Монголиан копер корпорэйшн хувьцаат компанид шилжсэн Эрдэнэт үйлдвэр хувьцаат компани “Монголросцветмет” хувьцаат компанийн 49 хувийн энгийн хувьцааг төрийн өмчит шилжүүлэн авах тухай асуудлыг яаралтай шийдвэрлэхийг Улсын Их Хурлын Хууль зүйн байнгын хороо болон Засгийн газарт даалгасан.

Улсын Их Хурлын дээрх тогтоолыг хэрэгжүүлэх зорилгоор Засгийн газрын 2019 оны 3 дугаар сарын 6-ны өдрийн 91 дүгээр тогтоолоор Эрдэнэт үйлдвэр хувьцаат компанийг 100 хувь төрийн өмчид шилжүүлэн авах тухай асуудлыг шийдвэрлэсэн болно. Эрдэнэт үйлдвэр хувьцаат компанийн 49 хувийн энгийн хувьцаа, ОХУ-ын Засгийн газрын эзэмшлээс шилжиж Засгийн газрын 3 дугаар сарын 21-ний өдрийн 102 дугаар тогтоолоор Эрдэнэт үйлдвэр хувьцаат компанийг төрийн өмчийн үйлдвэрийн газар болгон өөрчлөн зохион байгуулсантай холбогдуулан Эрдэнэт үйлдвэр хувьцаат компанийн үйл ажиллагааны тухай Монгол Улсын Засгийн газар болон ОХУ-ын Засгийн газар хоорондын байгуулсан хэлэлцээрийг соёрхон баталсан 2004 оны 1 дүгээр сарын 8-ны өдрийн хууль, протокол соёрхон батлах тухай 2015 оны 10 дугаар сарын 22-ны өдрийн хуулийг тус тус хүчингүй болгох тухай хуулийн төслийг Засгийн газраас Улсын Их Хуралд санаачлан танилцуулж байна.

Хуулийн төслийг хэлэлцэн шийдвэрлэж өгөхийг хүсье. Анхаарал тавьсанд баярлалаа.

**Г.Занданшатар:** Байнгын хорооны санал, дүгнэлтийг Улсын Их Хурлын гишүүн Бадмаанямбуугийн Бат-Эрдэнэ нар танилцуулна. Аюулгүй байдал, гадаад бодлогын байнгын хорооны санал, дүгнэлтийг танилцуулна уу.

**Б.Бат-Эрдэнэ:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2019 оны 5 дугаар сарын 3-ны өдөр өргөн мэдүүлсэн Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг хэлэлцэх эсэх асуудлыг Аюулгүй байдал, гадаад бодлогын байнгын хороо 2019 оны 6 сарын 4-ний өдрийн хуралдаанаараа хэлэлцлээ.

Байнгын хорооны хуралдаанд оролцсон гишүүд хуулийн төслийг дэмжиж байгаагаа илэрхийлээд Улсын Их Хурлын гишүүн Б.Бат-Эрдэнэ улсын үйлдвэрийн газруудын дарга, удирдлагын нийгмийн халамж, цалин хангамжийн тухай болон Стандарт банкны 40 сая ам.долларыг нөхөн төлүүлэх асуудлын явц байдлын талаар, Улсын Их Хурлын гишүүн Т.Аюурсайхан “Монголросцветмет” хязгаарлагдмал хариуцлагатай компанийн 2016, 2017, 2018 оны орлого, зарлагын тайлан тэнцэл, 2013-2018 онуудад их хэмжээний алдагдалтай байсан компани 2019 оноос ашигтай ажиллах болсон шалтгаан, түүнд дүн шинжилгээ хийсэн эсэх талаар асуулт асууж, хариулт авсан болно. Улсын Их Хурлын гишүүн О.Баасанхүү олон улсын гэрээг мэргэжлийн өндөр түвшинд олон улсын хэм хэмжээнд нийцүүлэн байгуулахад төрийн байгууллага хоорондын ажлын уялдаа холбоог ханган ажиллах талаар санал мөн хэлсэн.

Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг Байнгын хорооны хуралдаанд оролцсон гишүүдийн олонх дэмжиж Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг хэлэлцэх эсэх талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

**Г.Занданшатар:** Ажлын хэсгийн гишүүдийн нэрийг танилцуулъя. Үндсэндээ өмнөх асуудалтай ажлын хэсгийн бүрэлдэхүүн нэр ус нэг адил. Монгол Улсын сайд, Засгийн газрын Хэрэг эрхлэх газрын дарга Оюун-Эрдэнэ, Засгийн газрын Хэрэг эрхлэх газрын Хууль, эрх зүйн газрын дарга Мягмар, мөн газрын ахлах референт Дондогмаа, Гадаад харилцааны яамны Олон улсын гэрээ, эрх зүйн газрын дэд захирал Ганхуяг, Төрийн өмчийн бодлого, зохицуулалтын газрын даргын үүргийг түр орлон гүйцэтгэгч Ганбат, “Монголросцветмет” Төрийн өмчит үйлдвэрийн газрын захирал Мөнхбат.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Нэрээ бүртгүүлнэ үү. Нямдорж сайд.

 **Ц.Нямдорж:** Асуулт биш юм. Би мэдээллийн чанартай юм хэлэх гэсэн юм. “Монголросцветмет”-ын асуудал яригдаж байна. Ер нь энэ Их Хурал их сонор сэрэмжтэй байх үе байдаг л даа. Наадмын өмнө, Цагаан сарын дараа, чуулган завсарлахын өмнөхөн гээд. Энэ яригдаад байгаа юм чинь зориуд Их Хурал ажиллагаагүй байх үед нь зохицуулах ийм л хуйвалдаан явагдсан юм байна лээ шүү дээ. 2016 оны 3 сарын 6-нд Худалдаа, хөгжлийн банкныхан Оросын Ростех рүү явуулах бичгийн төслийг орос дээр хийгээд ордны зүүн хаалган дээр авчирч Ерөнхий сайдад хүнээр өгүүлээд, Ерөнхий сайд нь энийг явуул гэж Хэрэг эрхлэхдээ даалгавар өгөөд, Хэрэг эрхлэх нь Худалдаа, хөгжлийн банкнаас ирсэн бичгийг редакц хийж явуулав гээд цохоод ингээд TDB капиталд өгнө, Засгийн газар давуу эрхээсээ татгалзана гэсэн бичгийг хойшоо явуулчихсан юм байна лээ, С.Чимизов руу. Тэгээд шийдвэр гаргахдаа яг энэ сонгууль эхэлчихсэн бужигнаж байх үед Засгийн газрын шийдвэр гаргасан. Тэгээд санал хураалтын урд өдөр гавьяа байгуулсан гэж нийтэд зарласан ийм л хуйвалдаан болсон.

 TDB капитал гэдэг компани нь бас нэг хүнтэй, ямар ч үйл ажиллагаа явуулдаггүй. Бүртгүүлээд хаячихсан. Худалдаа, хөгжлийн банкны гүйцэтгэх захирал Орхоны нэр дээр байдаг компани л даа. Би энийг Их Хурлын гишүүдэд мэдээлэл болгож байна. Ийм л хуйвалдаан явагдсан. Монгол Улсын Засгийн газар ийм том асуудлаар өөрөө ажлаа хийхгүй банкнаас авчирсан бичгийг редакц хийгээд хойшоо явуулж байгааг юу гэж ойлгох вэ? Тэгээд би энэ Засгийн газраас оруулж байгаа саналыг дэмжиж өгөөч ээ гэж гишүүдээс хүсэж байна.

Би олон дахин ярьж байгаа юм. 2200 жилийн Монголын төрт ёсны түүхэнд байгаагүй хуйвалдаан луйвар шүү, энэ. Хаана ч би энийг хэлж чадна. Энийг хэлсний төлөө над руу өдөр, шөнөгүй боргож дайрч байгаа. Тэр этгээдүүдийн зарим нь бид нартай, миний өөдөөс хараад сууж байгаа. Би Эрдэнэбат гишүүнийг хэлээгүй шүү, өөр хүнийг хэлж байна. Ямар ч борголт намайг зогсоож чадахгүй шүү. Ямар ч борголт. Би зогсохгүй шүү. Энэ хуйвалдааныг таслан зогсоож ном журмаар нь шийдвэрлүүлж байж л цаад талд нь гарна.

**Г.Занданшатар:** Байнгын хороон дээр гарсан асуултад хариуллаа. Үг хэлэх гишүүн байна уу? Дэмжсэн, дэмжээгүй 3 хүртэл гишүүн үг хэлж болно. Алга байна.

Байнгын хорооны саналаар Хэлэлцээр соёрхон батлах тухай хуулийг хүчингүй болсонд тооцох тухай хуулийн төсөл болон хамт өргөн мэдүүлсэн Протокол соёрхон батлах тухай хуулийг хүчингүй болсонд тооцох тухай хуулийн төслийг хэлэлцэх нь зүйтэй гэсэн саналын томьёоллоор санал хураалт явуулна.

Санал хураалт

Санал хураалтад 40 гишүүн оролцож 28 гишүүн дэмжиж 70 хувийн саналаар санал дэмжигдлээ.

Хуулийн төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлж байна.

Горимын санал Тогтохсүрэн гишүүн.

**Д.Тогтохсүрэн:** Гишүүдийнхээ амгаланг айлтгая. Би горимын санал гаргах гээд байгаа юм. Улсын Их Хурлын дэгийн тухай хуульд нэмэлт, өөрчлөлт оруулах тухай хуулийн төслийг манай Содбаатар гишүүн, Амарзаяа гишүүн нарын өргөн барьсан хууль бий. Үдээс өмнөх хуралдаан дээр анхны хэлэлцүүлэг хийгдчихсэн. Сая үдийн унднаар Төрийн байгуулалтын байнгын хороо хуралдаад эцсийн хэлэлцүүлэг хийгдчихсэн. Тийм учраас би өнөөдөр энэ хуулийн эцсийн хэлэлцүүлгийг хийгээд дуусгах шаардлага байна. 18 цаг арай болоогүй байна. Тийм учраас би даргыг горимын санал хураалгаад манай гишүүд дэмжвэл өнөөдөрт нь энэ хуулийг хэлэлцээд батлаад өгчихье гэдэг ийм горимын саналыг гаргаж байгаа юм. Тийм учраас таныг горимын саналаар санал хураалгаж өгөөч ээ гэж хүсэж байна.

**Г.Занданшатар:** Чуулганы нэгдсэн хуралдааны өнөөдөр хэлэлцэх асуудлын дарааллыг танилцуулахад горимын санал гараагүй учраас энэ горимын саналаар санал хураалгах бололцоогүй байна. Маргаашийн хэлэлцэх асуудалд энийг оруулна. Өнөөдрийн нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ Б.БАТГЭРЭЛ